***Romok között* KISS BÁLINT BÉLA és HROMADA ATTILA**

-----------------------------------------------------------------------------------------------------------------------------------------------

*<<<<<<<<* *Tartalom**>>>>>>>>*

*-----------------------------------------------------------------------------------------------------------------------------------------------*

*I. Fejezet:* ***A romba dőlt ház*** *(2−6 old.)*

*II. Fejezet:* ***Egy új kezdet*** *(7-13 old.)*

*III. Fejezet:* ***Balhé az osztályban*** *(14-24 old.)*

*IV. Fejezet:* ***A tolószékes rejtély*** *(25-36 old.)*

*V. Fejezet:* ***A hallgatás vége*** *(37-53 old.)*

*VI. Fejezet:* ***A távolodó nagyváros*** *(54-70 old.)*

*VII. Fejezet:* ***Rossz hírek Berlinből*** *(71-79 old.)*

*VIII. Fejezet:* ***Az utolsó kilométerek*** *(80-87 old.)*

*IX. Fejezet:* ***Újra Berlinben*** *(88-98 old.)*

*X. Fejezet:* ***Kint a tetőn*** *(99-106 old.)*

*Utószó:* ***Üzenet az íróktól*** *(107-109 old.)*

***Romok között***

***--------------------------------------------------------------------------------------------------------------------------------------***

<<<<<<<<<<<<<<<<<<<<<<< I. Fejezet >>>>>>>>>>>>>>>>>>>>>>>

--------------------------------------------------------------------------------------------------------------------------------------

*A romba dőlt ház*

*Kremmen, 1944. március 10.*

Hogy lehet az, hogy már rég véget értek az ocsmány tél utolsó napjai, és én még mindig semmit téve ücsörgök a szobám mélyén? Hónapokig tartó fagyoskodás után, a nap ismét örömmel sugározhatja be az unalmas falusi mindennapokat. Lehet, hogy ennél jobb alkalom hetekig nem adódik majd arra, hogy egy kicsit kirángassam az apámat focizni. Még az se lenne baj, ha nem bírna már annyit futni, mint régen, csak újra ki akarok mozdulni a friss levegőre anélkül, hogy négy réteg felső öltözetbe kéne beburkolóznom. A kérdés már csak az, hogy mégis hogyan fogom őt rávenni arra, hogy eljöjjön velem a pályára.

− Alex, gyere le! − kiáltotta az apám lentről. *Lehet neki is épp most jött meg a kedve egy kis focizáshoz.* Kikapcsoltam a recsegős hangú rádióm és lerohantam a lépcsőn − Rendezd sorrendbe anyád kottáit, ő most a kertben dolgozik. Pár percen belül megérkezik a diákja.

− És ahhoz mit szólnál, ha kimennénk egy kicsit rúgni a bőrt, miután elkészülök? − kérdeztem izgatottan.

− Majd meglátjuk Alex, de előbb csináld meg azt, amire kértelek, rendben?

− Rendben − mondtam csalódottan, majd édesanyám zongorája felé vettem az irányt. Az utóbbi években elég elfoglalt volt a tanoncaival, ezért egy kicsit fura, hogy engem, mint egy szál gyermekét, még mindig nem tanított meg játszani a hangszeren. A kottákra tekintettem, de ötletem se volt, mit kéne csinálnom velük.

− Apa, mi alapján kéne ezeket elrendezni? − kérdeztem értetlenül.

− Istenem! Inkább menj ki a kertbe segíteni anyádnak! Én majd elintézem, csak csinálj valami hasznosat!

− Bocsi, már megyek is! − Lehajtott fejjel léptem ki az udvarra. Anya éppen a virágokat öntözte, mikor odasiettem hozzá − Segíthetek valamiben?

− Nem kell, már mindjárt végzek. Mikor is jön az a fiú?

− Ha minden igaz, pár percen belül itt kéne lennie.

− Ilyen hamar? Akkor jobb lesz, ha sietek! Még van két elintéznivaló, amire nem volt időm. Bírni fogsz majd velük?

− Attól függ milyen feladatok. Sokáig tartanak majd?

− Miért kérded? Csak nem sietsz valahová? − érdeklődött anya.

− Apa azt mondta, ha kész leszünk, akkor kimehetünk focizni.

− Apának dolgoznia kell. Nem akarsz inkább kimenni a barátaiddal?

− Biztos elfoglaltak így a hétvégén. − feleltem anyám tekintetétől menekülve.

− Hát persze! Ami a feladatokat illeti: ha ügyes leszel, seperc alatt meglesznek. Ne aggódj! Semmi bonyolult. Csak a latrinát kell még kitisztítani, meg venni egy pár tojást a piacon. Melyikkel kezded?

− Inkább a bevásárlással, ha nem baj. − válaszoltam. *Bármit, csak a latrinát ne!*

− Jól van. Adok neked egy élelmiszerjegyet, vegyél nyolc darab tojást. Se többet, se kevesebbet, világos?

− Világos! − feleltem, majd útnak indultam − Barátokkal, hogyne! Mintha nem tudná, hogy nekem nincsenek olyanok. Az osztályban mindenki olyan hígagyú, hogy legszívesebben már a falra másznék tőlük. Inkább fociznék egy csapat lajhárral, mint velük. Bár, ha belegondolok, a kettő között nincs is akkora különbség. Az apám… őt már más fából faragták. Ha nem sérült volna le évtizedekkel ezelőtt, most akár a német csapat legjobb cselezője is lehetne. Ő legalábbis ezt mondta nekem. Emlékszem még mikor tavaly nyáron a fociról filozofálgattunk. Milyen érdekes, hogy egy meccs, egy hatalmas pályán mindig egy aprócska labda körül forog.

Mindketten úgy láttuk, hogy a futball egy békés sport, hiszen a világ országai a sport szabályait követve, erőszakmentesen küzdhetnek meg egymással. Nem úgy, mint manapság, amikor a háború már hosszú éveken át annyi emberéletet követelt. *Bárcsak minden ország egy focimeccs keretein belül intézné el a vitás ügyeit!* − Eljátszottam a gondolattal, mi lenne, ha egy ilyen nagy fontosságú csapat tagjaként képviselhetném Németországot. Apámnak akkor már biztosan nem kéne többé az építkezésen dolgoznia, vagy anyámnak zongoraórákat adnia.

Nemsokára megérkeztem a piacra, majd a tojásárus felé vettem az irányt. Amint beszereztem a nyolc tojást (se többet, se kevesebbet), már indultam is haza. Vékony karomon éreztem a tavaszi nap lágy sugarait, mely a hónapokon át tartó fagyoskodás után egy régóta várt mosolyt csalt az arcomra. Szőkésbarna hajamat összeborzolta a szél, annak ellenére, hogy anyám a tavasz közeledtével rövidebbre nyírta. Vigyorogva suhantam át a falut körbevevő rét melletti kerülő úton keresztül. Kremmen rétjei ezer színben pompáztak. A levegőt üde virágillat töltötte meg, amit az élénk tavaszi szél befújt a favázas lakások ablakain. A messzeségben a tavak felszínén a nap sugarai játszadoztak, azt ígérve, ha majd eljön a jó idő, akkor megmártózhatunk bennük, mint ahogy azt minden nyáron tesszük. Mire már visszanézve se láttam magam mögött az emberektől nyüzsgő piacot, teljesen kifogytam a levegőből. A mellkasom szorítani kezdett, a tüdőm pedig sípolt. A lábaim hamarosan szinte teljesen elvesztették az erejüket, majd elhomályosodott a világ. Egyik pillanatról a másikra a földön találtam magam. A hátamra feküdtem. Karom kisebb-nagyobb horzsolásokkal volt tele. Ahogy kezdtem kifújni magam, az oxigén ismét eljutott a tüdőmig, és a szörnyű sípolás is abbamaradt. *Ez a fránya asztma!* − gondoltam magamban, majd felálltam. Anyám mindig is azt mondta nekem, hogy azért van asztmám, mert annyira vézna vagyok. Nem tudom, hogy mennyi igazság van ebben, elvégre egyikünk sem jártas az orvostudományban.

Már azt hittem, minden a helyére került, amíg észre nem vettem a földön csillogó tócsát… Aztán magamra néztem. A felsőmről hideg tojásfehérje folyt le, s csöpögött a nadrágomra. *Szép munka, Alex! Ebből hogy beszéled ki magad?* − A nadrágzsebembe nyúltam. Üres volt. Még mielőtt elkezdhettem volna megoldás után kutatni, egy még súlyosabb problémába ütköztem. Megszólaltak a falu szirénái. *Mi a fene? Ez most komoly?* − Az emberek egy földalatti bunker felé rohantak, így hát a kavicsos úton hagytam a tócsát, és követtem őket. Gyorsan lelépcsőztem az alagútba, ahol már egy csomó ember sorakozott, engem viszont csak egy valaki érdekelt.

− Anya! − üvöltöttem, majd tovább hatoltam a tömegben. Nem is láttam még ennyi embert összezsúfolódni a faluban, talán csak az őszi sörfesztiválokon. Most azonban senki más nem érdekelt, magamban csak a szüleim biztonságáért fohászkodtam. Ahogy egyre tovább sodródtam a tömegben, annál reménytelenebbnek nézett ki a helyzet, amíg meg nem pillantottam anyát. Fekete haj, piszkos kerti köntös… könnyben úszó kék szeme valóssággal bevilágította az alagutat. Odarohantam hozzá, s átöleltem. Apám az orra alatt káromkodott, mégis jobban örültem neki, mint bármikor. Amint leültünk a hideg talajra, egyszeriben egy földrengésszerű robbanás hallatszott felülről. Képtelen voltam nyugodt maradni. A földrengés nem állt meg. A lámpák kialudtak, a plafonról pedig törmelék potyogott ránk. Némán és tompa tekintettel ültem a hidegben. Elképzeltem, ahogy az otthonunk, a focipálya, az egész falu felrobban.

− Mit teszünk, ha lebombázzák a házunkat? − kérdeztem halkan anyámtól.

− Nem tudom fiam, de ne aggódj miatta. Minden rendben lesz! − válaszolt, könnyekkel megtelt szemmel. Édesanyám mindig is pozitívan gondolkodott, de ezúttal éreztem, hogy nem lesz igaza. Rekedtesen remegő hangja elárulta, hogy csak meg akar nyugtatni és nem gondolja komolyan, amit mond. Ettől csak még nyugtalanabb lettem. A hatalmas robbanások rövidesen halkulni kezdtek, s a bőgő repülők hangja is eltávolodott. Mikor a teljes csönd vette át az uralmat a bunkerben, kivonultunk a romos alagútból. A nap már nem sütött többé, nem is lehetett rendesen látni a rengeteg füst miatt. Minden lángokban állt. A lakosok velünk együtt tátott szájjal, könnybe lábadt szemmel vonultak át a falun. Rengeteg emberből kitört a sírás a romos házuk láttán. Nyilvánvalóvá vált a számomra, hogy ránk is ez a sors vár. Próbáltam felkészíteni magam a látványra, de ahogy egyre csak közeledtünk, úgy egyre inkább veszettem el a józan eszem. Képtelen voltam elfogadni, se beletörődni abba, ami rám várt. Elkezdtem reménykedni, hogy hátha épp a mi otthonunk marad sértetlen, hátha ott épp nem bombáztak, de ezek a remények hamar szertefoszlottak, amikor megpillantottam a régi otthonunkat. Először meg se ismertem, úgy szét volt rombolva. Térdemre estem. Nem tudtam visszatartani, kitörtek belőlem a könnyek, ami zokogássá erősödött. Mióta az eszemet tudom, ez a ház volt az otthonom. Hol máshol lakhatnánk ezentúl? Anyám fejemre tette kezét, vigasztalóan megsimogatott, ez viszont nem volt képes megnyugtatni. Egyszeriben fogalmam se volt, hogy mi lesz ezután. Mindig is szerettem előre megtervezni mindent, de erre nem voltam felkészülve. Úgy éreztem, kicsúszott az irányítás a kezeim közül. Be kellett látnom, Kremmen elpusztult. Összeszedtem magam, letöröltem arcomról a könnycseppeket és gyorsan nekiálltam segíteni a szüleimnek összeszedni azt, ami még megmaradt. Kutatni kezdtem a romok között, hátha találok valamit, akármit, amit még használni lehetne, de szemem megint sírni kezdett.

***--------------------------------------------------------------------------------------------------------------------------------------***

<<<<<<<<<<<<<<<<<<<<<<< II. Fejezet >>>>>>>>>>>>>>>>>>>>>>>

--------------------------------------------------------------------------------------------------------------------------------------

*Egy új kezdet*

*A vonaton, 1944. március 31.*

Szomorkodva ültem a vonaton. Szeretett szülőfalum, Kremmen, romokban áll, és nem hiszem, hogy ennél szebb sors várna rá a jövőben. Eddig a nagyszüleimnél húztuk meg magunkat, régi otthonunktól nem messze. Bár imádom a nagyit, azért már vártam, hogy elköltözzünk egy kicsit nagyobb lakásba. A falu szerencsére csak egy órányi távolságra van Berlintől vonattal. Kíváncsi vagyok, hogy milyen lehet egy nagyvárosban élni. Voltam már Berlinben, de ez az azért mégiscsak más, mintha ott laktam volna. Bizonyára nagy a nyüzsgés, közel sem lesz olyan csendes és nyugodt, mint Kremmen. Ablakomon kitekintve már távolodni láttam a mezőket, a fákat, s közeledni az épületeket. Az idő sem olyan volt, mint ahogy én azt elképzeltem: már közel volt a március vége, a nap viszont még mindig nem sütött. A távolban esőfelhők gyűltek össze Berlin felett. Egy vihar közeleg. Remélem, ez csak ideiglenes állapot. Apám Berlinben vár minket, míg anya velem szemben ül. Láthatólag őt is megviselte a költözködés. Hozzám hasonlóan ő is az ablakon kitekintve mereng valamin. Bárcsak tudnám, hogy mi járhat a fejében.

− Mi a baj anya?

− Semmi, aranyom. Csak gondolkodok. − válaszolta. Ismét láttam a szemében, hogy valamit rejteget előlem.

− Min gondolkozol? Tudod már milyen lesz az új házunk?

− Igen, én már láttam. Jóval kisebb, mint az előző, de szerintem ebben is elleszünk. Berlin külvárosi részében van, szóval nem lesz túl nagy a zaj, és ami a legjobb, hogy közel van az iskola! − válaszolta kicsit nyitottabban.

− Erre nem is gondoltam! Új iskolába kell majd járnom? De én nem ismerem az ottaniakat, mi lesz, ha nem jönnek majd jól ki velem? Ők városi gyerekek, ők mások, mint én.

− Az nem baj, Alex. Biztos vagyok benne, hogy hamar megkedvelnek majd. Már beírattunk téged oda, de ha nem tetszik… mondjuk akkor is csak másfél évet kell kibírnod benne! − mondta édesanyám mosolyogva. Mióta lerombolták a házunkat nem láttam őt mosolyogni. Ezúttal viszont ő kérdezett.

− Nem fognak hiányozni az eddigi osztálytársaid? − Ezen el kellett gondolkoznom, hisz annyi minden történt, hogy róluk már teljesen el is feledkeztem.

− Attól függ, hogy mennyire jövök majd ki az újakkal. Remélem, rendesek lesznek. − Anya közben felállt.

− Kelj fel, itt szállunk le! − Feltápászkodtam, majd megfogtam a hátizsákom, amiben nem volt más, mint a picit kormos focilabdám és az új ruháim. Most, hogy így belegondolok, lehet nem jó ötlet ezt a két dolgot egy helyen tárolni. A vonat mindenesetre megállt, mi pedig gyalogszerrel az új házunk felé vettük az irányt. Kis időn belül már esernyőre volt szükségünk. Ahogy egyre csak távolodtunk a városközponttól, úgy az eső is egyre csak erősödött. A város arculata időközben megváltozott. A tágas, előkelő épületek helyét szürke gyárak és túlzsúfolt munkásszállók vették át. Két koszos füstöt okádó kémény között romos épületek álltak − Úgy néz ki itt is nyomot hagyott az ellenség. Anyámtól megtudtam, hogy ez a főváros Wedding negyede, mely az új otthonunk lesz. Még a zuhatagban is rengeteg ember rótta az utcákat, egy hangyaboly benyomását keltve. Voltak ott koldulók is, akik megtörten áztak az ég alatt. Kalapjuk üres volt, senki nem adott nekik pénzt. Sajnos mi sem tudtunk. Apám rengeteget dolgozott, hogy beköltözhessünk ebbe a házba, és hogy pótolni tudja a berendezést. Az utóbbi hetekben építkezéseken segédkezett, hogy legyen elég pénzünk. És most… még pocsékabb az állapota, mint volt. Alig alszik, a járása is egyre nehézkesebb, nem is beszélve a szörnyű köhögésről. Hamarosan meg észre is vettem őt, ahogy egy kopottas falú ház ajtajában állt. Az építmény valóban nem nézett ki rosszul, anyunak viszont igaza volt abban, hogy jóval kisebb, mint a falusi. Köszöntem apámnak, majd belülről is megvizsgáltam az épületet. A berendezés sem volt az igazi. A szőnyeg öreg, kopottas volt, míg az étkezőasztal enyhén libegett. A lakásnak dohos szaga volt, a sárga falakból ítélve pedig rendszeresen dohányoztak itt. Fogalmam sincs, hogyan kéne éreznem magam az új lakással kapcsolatban, panaszra viszont igazán nincs okom. Örülök, hogy legalább ennyi jutott nekünk. Beléptem a szobám ajtaján, s körbenéztem. Az ágyam a jobb oldali sarokban feküdt, mellette az ablak állt tárva-nyitva. Ledobtam a táskám az ágyamra, s kinéztem az ablakon, amely egy piciny udvarra nyílt. A frissen kaszált fű illata rögtön megcsapta az orrom. Attól tartok, édesanyámnak itt biztos nem lesz elég helye a növényei elültetéséhez, de szerintem még így is itt fogja eltölteni az ideje túlnyomó részét. Az ablakom előtt… *Remek!* − Leültem az íróasztalomhoz, ami a kis szoba másik felében volt. Már most magam előtt látom, hogy mekkora rendetlenség lesz itt egy pár nap múlva. Nagy unalmamban nekiálltam azt csinálni, amit mindig is szoktam. Leraktam rádiómat az ablakpárkányra, és addig hallgattam, amíg akarva-akaratlanul is, de magával rántott az álom.

Másnapra sem lett szebb az idő. Az eső már ugyan elállt, az út viszont kisebb-nagyobb pocsolyákban úszott, ráadásul még a szép, tiszta ingem is kormos lett a labda miatt. Apám már hajnalban elindult dolgozni, ezért anya kísért el az iskolába, amely valóban közel, csupán kétutcányira állt a házunktól. Anyám elbúcsúzott tőlem, majd hagyta, hogy felfedezzem a hatalmas épületet. A folyosóin bolyongva néztem a fiatal gyerekeket, akik vidám arccal kergetőztek. Épp amikor már segítséget akartam kérni egyiküktől, egy ajtót pillantottam meg, amin egy rövid felirat állt.

*8. osztály*

Egy mély levegővételt követően megfogtam a kilincset, s benyitottam. Bent nem voltak sokan, mindössze öten. Eleinte szótlan maradtam, de szerencsémre megjelent mögöttem egy szőkésbarnás hajú, teltebb alkatú hölgy, kezében egy füzethalommal.

− Te lennél Alex, nemde? − kérdezte aranyos mosollyal az arcán. Megszeppenve válaszoltam neki. Látta, hogy tanácstalan vagyok, ezért bemutatkozott − A nevem Gréta Weber. Én vagyok az osztályfőnököd, ez pedig az új osztályod. − mondta, miközben a padokban ülő öt leendő osztálytársam irányába biccentett. Ránézésre a harmincas évei végén járhatott − Nyugodtan ismerkedj meg az új osztálytársaiddal, nekem mennem kell! − folytatta, majd elviharzott. Egy enyhén göndör hajú srác közeledett felém, szintén szelíd mosollyal az arcán.

− Üdv, én Luther vagyok! − mutatkozott be, majd felém suttogta − Vigyázz vele! Elsőre lehet, hogy kedvesnek néz ki, de egy igazi sárkány tud lenni! − mutatott fejével az osztályfőnök távolodó alakja felé. Az ajtótól visszatekintve egy aranyos lánnyal találtam szembe magam. Volt benne valami más, mint a többi diákban, akikkel találkoztam. Az itteni lányok haja két oldalt szoros copfba volt fonva, míg az ő hosszú szőke haja kiengedve pihent a vállán. A ruhája is eltérő volt a többiekétől: míg mások uniformisszerű, szürke, vagy barna öltözékben jártak, nála az élénk kék szín dominált; de mégis, amiért a legjobban kitűnt a többiek közül, az a soha el nem tűnőnek látszó mosolya volt.

− Szia, Alex, Eliza vagyok! − mondta − Hívj csak Lizának! − Az utóbbi mondatát nem értettem tisztán, picit elbambultam kábítóan smaragdzöld szemét nézve. Ez a csodás pillanat viszont nem tarthatott sokáig, ugyanis az egyik rozoga padon ülő srác intett nekem az osztály másik végéből. Elég nagydarab volt, picit meg is ijedtem tőle, de azért visszaintettem. Feje tetejét rövid, szőke haj borította be. Lizával és Lutherrel ellentétben ő nem mosolygott.

− Dominik − Zseniális logikámmal kikövetkeztettem, hogy ez minden bizonnyal a neve lehet. A következő fiú már más volt, mint a többiek. Tolószékével nehézkesen közeledett felém, de mikor elém ért, boldogan rázta meg a kezem.

− Lucas vagyok. Remélem, jól fogod érezni magad köztünk.

Az utolsó személy, akit megismertem szintén lány volt. Annak ellenére, hogy Dominik mellett ült, azért felállt és odajött hozzám bemutatkozni. Amint azt megtudtam, őt Matildának hívják. Miután mindenkit megismertem a jelenlévők közül, Luther megkérdezte, lenne-e kedvem a padtársa lenni. Elfogadtam az ajánlatát, hisz nem akartam bunkónak tűnni, meg amúgy is rendesnek nézett ki. Letettem a táskám a padja mellé.

− Honnan jöttél? − érdeklődött, mire én nekiálltam elmesélni a vonatúton már jól begyakorolt történetem. Örömömre, sikerült lekötnöm őt vele.

− Ú, ne mondd már! És mi lett azzal a faluval? − kérdezte kíváncsian.

− Megsemmisült.

− Szerinted még visszamész oda?

− Nem tudom. Szerintem nem, de majd meglátjuk. − feleltem elszomorodva − Veled mi a helyzet? Honnan jöttél?

− Én itt születtem, Berlinben.

− És milyen itt lakni? Nem túlságosan zsúfolt? − érdeklődtem.

− Jó kis hely, én szeretek itt élni. Minden itt van a közelben, nem kell annyit sétálni. Amúgy meg nincs itt olyan rengeteg ember, mint azt gondolnád. Picit hangosabb lehet, mint egy falu, de nem olyan vészes. Simán hozzászoksz majd!

− Remek − feleltem, majd gondolkozni kezdtem, hogy mit kérdezhetnék még tőle. Az egyre hosszabb, már-már kínossá váló csendet Lucas törte meg.

− Üdv, nem zavarok?

− Dehogy. Veled mi a helyzet, mit szeretsz csinálni? − kérdeztem.

− Én élek-halok a vaníliáért, szinte mindenbe rakok. Meg aztán a kémiát is szeretem.

− Pontosan, ő egy ilyen, kémikus zseni, lényegében. − mosolyodott el Luther.

− Azért nem kell eltúlozni!

− Ó, egy picit se túlzok. Képzeld Alex, az egyik kémia órán, a tanárnő csúnyán félrenézett valamit az egyik kísérlet közben, na és hát ki más, mint Lucas mentette meg a helyzetet. Ha nem tesz semmit, ki tudja… lehet felrobbant volna az egész iskola!

− Nem tudom, én valahogy sosem voltam oda a kémiáért. Picit unalmasnak találom. − mondtam.

− Hát, igen, nekem ez jutott, ha már sportolni nem tudok.

− Sajnálom Lucas.

− Ne tedd, már beletörődtem, sőt így több időt tudok szentelni a tanulásra. Elvégre, az a lényeg nem?

− Hogyne! − bólogatott Luther, arcán egy erőltetett grimasszal − Majd el felejtettem. Ha kell, segíts Lucasnak felmenni a lépcsőn, meg főleg lejönni! Képzeld, egyszer én próbáltam meg őt levinni, de nem lett valami jó vége: elestünk. A tanárnő azóta megtiltotta, hogy vigyázzak rá.

− Na és ki az a Dominik, ott a sarokban? − érdeklődtem.

− Én a helyedben nem nagyon barátkoznék vele.

− Miért?

− Én azt mondanám, hogy megvan a maga baja… és az általában másokkal van, ha ez így érthető.

− Nem igazán. − feleltem.

− Szerintem, amit itt Luther barátom próbál szavakba önteni az az, hogy Dominik nem igazán az a barátkozós típus.

− Lényegében, így is mondhattam volna, igen.

− Az osztály nagy részével kötekedni szokott, de leginkább velem. − folytatta Lucas − De egy ideje már nem szokott kezdegetni, mert Luther mindig visszavág valamivel.

− Én vagyok az egyetlen, akitől fél, szóval, ha piszkálna vagy ilyesmi, csak jelezz. Én majd elintézem.

− Szerintem nem lesz baj, de azért köszi. És az a másik lány?

− Matilda? Ő lényegében Dominik barátnője. Bár elég fura kapcsolatuk van, szerintem ők sem értik igazán, hogy mi történik köztük. Biztos vagyok benne, hogy valami más is zajlik a háttérben, egyelőre még nem tudom mi, de épp ezt próbálom kideríteni.

− És mi a helyzet Lizával?

− Tetszik neked, mi? − kérdezte Luther gyanakodva. Dadogni kezdtem. Meglepett, hogy ilyen könnyen átlátott rajtam − Meg tudom érteni! − folytatta − Tényleg rendes lány. Ha segítségre van szükséged, fordulj csak hozzá. Már hogy hozzám is lehet, de inkább hozzá. Érted, nem?

− Szerintem, amit itt Luther barátom próbál szavakba önteni az az, hogy Liza sokkal jobb tanáccsal tud téged ellátni, mint jómaga.

− Jó, értem, de hogyan jöttél rá arra, hogy tetszik nekem? − érdeklődtem.

− Mármint… − már Lucas is mosolygott − Elég egyértelmű.

− Láttam, hogyan bambultál rá. Egy ilyen dolgot egyszerűen nem lehet nem észrevenni, Alex! Ha felajánlaná, akkor smárolnál vele, nem? − kérdezte bősz kacsintgatás közepette.

− Mi? Hé, ott még nem tartok! De, most hogy mondod… − tekintetem Lizára tévedt, aki épp a táblára rajzolt. Luther valószínűleg észrevette, hogy elvörösödtem, hisz ezt egy igenlő válasznak könyvelte el.

A Lutherrel és Lucasszal eltöltött idő olyan gyorsan elrepült, hogy észre se vettük, ahogy ránk csöngettek az iskola csengői. A csevegés közben a többiek is megérkeztek az osztályba. Velük sajnos nem volt annyi lehetőségem megismerkedni, mivel az óra kezdetével rövidesen megérkezett az osztályfőnöknő. Odaadta nekem a tankönyveket, majd elkezdődött a tanítás. Szörnyen unalmas volt, olyannyira, hogy alig maradt meg bennem pár dolog a történtekből, az egész osztály előtti felettébb kínos bemutatkozásomat kivéve. Hosszas szenvedés után vége lett az órának és elérkezett a jól megérdemelt szünet. Igyekeztem kihasználni ezt a rövidke tizenöt percet és megismerkedni a többiekkel, inkább kevesebb, mint több sikerrel. Kisvártatva a szünet a végéhez ért és jött a következő, majd a következő tanóra.

Mióta elhagytam a falumat, senkivel sem tudtam beszélni a gondolataimról a bombázás óta, legalábbis amíg nem váltottam egy-két szót Lizával. Nem tudtam, hogy ilyen rövid idő alatt ki lehet alakítani ilyen jó barátságokat. Ehhez valahogy sosem értettem igazán. Az utolsó agysorvasztó óra után végül elbúcsúztam újdonsült barátaimtól és elindultam hazafelé, várva, hogy másnap újra láthassam őket.

***--------------------------------------------------------------------------------------------------------------------------------------***

<<<<<<<<<<<<<<<<<<<<<<< III. Fejezet >>>>>>>>>>>>>>>>>>>>>>

--------------------------------------------------------------------------------------------------------------------------------------

*Balhé az osztályban*

*Berlin, 1944. április 1.*

A mai nap jóval hamarabb érkeztem meg az iskolába, remélve, hogy több időt tölthetek új barátaimmal, az osztályban viszont még senki sem volt. Picit talán túl korán jöttem meg. A tanári asztalon egy vörös terítő feküdt, rajta pedig egy kissé elhervadt sárga virágcsokor állt. Kivettem a táskámból a kulacsomat, és öntöttem belőle egy kis vizet a vázába. Körbenéztem, mivel tölthetném el az időmet, más tennivaló híján viszont nekiálltam letörölni a táblát. Otthonos kis osztály, végre egy tanár sem ordibál benne, bár egy óra múlva ez már biztos máshogy lesz. A békés csöndet az ajtó nyikorgása törte meg. Nagy örömömre, Liza volt az érkező.

− Szia, Alex! − köszönt mosolyogva, mire én a lehető legférfiasabb hangommal visszaköszöntem − Mióta vársz itt?

− Csak pár perce jöttem. Te mindig ilyen korán jársz be?

− Igen, így könnyebben tudok koncentrálni a festésre.

− Azta, szoktál festeni? − kérdeztem.

− Hogyne!

− Megmutatod az alkotásaid?

− Nem hiszem, hogy ez jó ötlet lenne. − mondta félénken.

− Csak nem szégyelled?

− Nem, szó sincs róla, csak nem szívesen mutogatom embereknek. Picit félek a reakcióiktól.

− Csak mutasd meg nyugodtan! Úgy nem leszel világhírű, ha senki nem látja a műveid! − feleltem.

− Rendben, de most csak a rajzaim vannak itt, remélem ez is megteszi. − mondta, s elővett egy rajzfüzetet a táskájából. Gyönyörű alkotásokkal volt tele, a füzetben már csak egy pár üres oldal maradt. Tájképektől kezdve, a hibrid lényekig, minden volt benne.

− Te aztán tehetséges vagy! − jelentettem ki, majd tovább lapoztam az oldalakon, amíg észre nem vettem valamit, ami igazán felkeltette az érdeklődésem − Ez egy érdekes darab.

− Ne, ezt még nem szabadott volna megnézned! − kiáltott fel, s kikapta a füzetét kezeim közül.

− Mit akart ez ábrázolni pontosan?

− Semmit, csak téged rajzoltalak le, de még nincs kész! Azért jöttem be most ilyen korán, hogy be tudjam fejezni. − mondta lehajtott fejjel, majd újra megmutatta a rajzot.

− Imádom!

− Tényleg? − nézett rám Liza elpirulva.

− Hát persze!

− De hisz még kész sincs!

− Segíthetek, hogy hamarabb meglegyen? − kérdeztem, ő pedig egy bólintással válaszolt. Nem volt túl bonyolult dolgom, mindössze a színeket adogattam neki.

− A legtöbben általában nincsenek oda a rajzaimért. Köszönöm, hogy neked tetszik.

− Ugyan, ezen nincs mit megköszönni! Szerintem káprázatosak. − *mint te* − gondoltam magamban, viszont akármennyire is próbáltam, képtelen voltam kipréselni magamból ezeket a szavakat. Liza a szemembe nézett, s rám mosolygott. Egy pár másodpercig, mintha megállt volna az idő. Visszamosolyogtam. Nem mondtunk semmit, de nem is volt rá szükség. Pillanatokon belül Dominik lépett be a terembe, Matilda kezét fogva. Amint meglátta Lizát, elengedte a lány kezét, s szégyenkezve leült. Intettem egyet Dominik felé, de neki voltak fontosabb dolgai is, minthogy visszaintsen. Felálltam és kitekintettem az ablakon. A gyerekek lassan bevonultak szüleikkel az iskolába, köztük pedig egy ismerős alakot vettem észre. Lucas volt az. Nem haboztam, már rohantam is le, hogy segítsek neki feljönni a lépcsőkön.

− Üdv, Lucas! − kiáltottam oda neki, még mielőtt a lépcsők elé érhetett volna.

− Szia, Alex! Segítenél felmenni az osztályba?

− Persze, ezért rohantam le hozzád! − mondtam neki vigyorogva, majd felsegítettem őt az első három lépcsőn. Ahogy elnéztem, ez volt a könnyű rész, mivel a mi osztályunk a második emeleten volt. Ezzel bele is kezdtem a nagy erőlködésbe. Ahogy felvittem kilenc lépcsőfokon, újabb kilenc szemezett velem. Miközben a hátammal a lépcsők felé fordulva próbáltam őt valahogy felhúzni, szegény fiú majdnem kiesett a székéből. Más módszer után kellett kutatnom. Ezúttal Lucas volt az, aki a lépcsőkkel szemben ült, én pedig hátulról próbáltam őt feltolni. Ez a terv már valamivel sikeresebbnek látszott, a kerekesszék viszont annyira döcögött, hogy Lucas szemüvege a földre esett, a lencse pedig megrepedt rajta. Visszatolattam két lépcsőfokot, hogy megpróbáljam felvenni neki, eközben viszont megcsúsztam, a tolószék pedig Lucasszal együtt a feljáró legelejéig gurult vissza. Az egész szerkezet a hátsó kerekeire támaszkodott, és elkezdett hátra dőlni. A katasztrófa bekövetkezését két kéz állította meg, majd egy nagy lendülettel visszabillentette a kerekesszéket eredeti pozíciójába. Ezek Luther kezei voltak.

− Úgy néz ki, te sem vagy valami jó ebben! Gyere, fogd meg az elejét, úgy majd egyszerűbb lesz felvinni! − jelentette ki, majd egy fél mosollyal az arcomon felemeltem a tolószéket. Miután feljutottunk a második emeletre, megkíséreltem a trikómmal megtisztítani Lucas szemüvegét, ami szintén kudarcot vallott, mivel remegő kezeim betörték a megrepedt üveglencsét. Kínos kapkodás közepette visszahelyeztem a használhatatlanná vált szemüveget Lucas orrára.

− Bocsi!

− Semmi baj, ez már a hetedik. − mondta, s helyére igazította a ferdén felhelyezett szemüveget − Amikor Luther próbált levinni még tavaly, akkor sokkal jobban összetörött, mint most. Ezt még talán tudom használni. Múltkor egy picit felgyorsultunk a lépcsőkön, és nekimentünk Müllhausen tanár úrnak. Ha nem tudnád, Müllhausen egy igazi barom. Benne van a náci pártban és folyton szívatja azokat a diákokat, akiknek a szülei nem tagok.

− Igen, már hallottam róla.

− Szóval, a kerekesszék irányíthatatlanná vált és nekiment a tanár úrnak, akitől megkaptuk életünk eddigi legnagyobb büntetését. Luther, hányszor is kellett leírnunk, hogy: „Többé nem száguldozok a tolószékkel az iskola lépcsőin!”?

− Hogy mi? Bocsi, nem figyeltem.

− Jól vagy? Úgy tűnsz, mint ha nem itt lennének a gondolataid! − Luther ajkai megremegtek, ahogy feltettem a kérdést, végül vett egy nagy levegőt és így válaszolt:

− Az apámat kiküldték a frontra. − Lucas és én zavartan összenéztünk, majd végül ő szólalt meg először.

− Sajnálom. Figyelj, szerintem nem kéne aggódnod miatta! Így vagy úgy, de a háborúnak hamarosan vége lesz, és akkor majd úgyis hazaküldik. Addig se emészd magad miatta, úgy sem örülne neki. Ő is biztos csak azt akarja, hogy az egyetlen és legfontosabb feladatodra koncentrálj: a tanulásra.

− Lucasnak igaza van, már ami nem a tanulást illeti. Tudom, hogy Müllhausen azt mondta, hogy ez egy kötelező szolgálat a hazáért, de szerintem ez hülyeség! Senkinek sincs joga ahhoz, hogy elvegyék tőlünk az apáinkat, hogy aztán élő lőszerként használják őket a fronton.

− Igaza van.− tette jóvá Lucas.

− Érthető, hogy ez félelemmel tölt el, minden normális ember így reagálna. − Luther vigasztaló szavaink hatására egy picit felvidult. Mire megérkeztünk az osztályba, még egy mosolyt is eleresztett, időközben pedig Liza is befejezte a rajzát.

Mire az osztály megtelt, el is kezdődött a tanítás. Rögtön az első órán egy fizika dolgozat fogadott a padomon.

− Na, nektek hogy sikerült? − kérdezte Lucas a szünetben − Én mindent tudtam. Bár egy kicsit tartok tőle, hogy túl terjengős lett: a sebesség definíciójára nem pont azt írtam le, ami a tankönyvben van, mert ott szerintem elég pontatlanul van megfogalmazva.

− Nekem fogalmam sem volt róla, hogy írunk! Még csak nem is készültem rá!

− Alex, a dolgozatot nem jelentik be előre! − mondta Luther.

− Tudom, de én azt hittem nem lesz!

− Itt komolyan kell venni a dolgokat! Ez már nem egy falusi iskola!

− Miért Luther, te mennyit tudtál?

− Ja, én egyet sem. De most jól állok fizikából, szóval egy rossz jegy még belefér!

− Mindketten fiúk, figyeljetek! Meg kell ígérnetek nekem, hogy ha hazaértek, rögtön nekiálltok javítani, mert így ebből semmi nem lesz! − szidott meg minket Lucas. Láttuk rajta, hogy komolyan gondolja, amit mond, de azt azért egy percig sem hittük volna, hogy képes lenne vérszerződést köttetni velünk annak érdekében, hogy év végére mi legyünk a legjobb tanulók az osztályban.

Az egyik szünetben arra lettem figyelmes, hogy valaki a nevem kiáltozza. Mint az kiderült, Matilda volt az.

− Gyere segíteni, Lucas elesett a tolószékkel, és súlyosan megsérült! − Habozás nélkül felpattantam székemből, és már rohantam is ki a folyosóra. Nem messze tőlem egy csomó diák állt egy helyben. Felgyorsítottam. A tömeg megnyílt előttem én pedig berohantam a kör közepébe. Egyszeriben minden elsötétedett. Elvesztettem az egyensúlyom, amit követően egy éles ütés érte a tarkómat. Egy ideig értetlenül feküdtem a földön, míg fel nem egyenesedtem. Úgy éreztem, mintha valamilyen hideg folyadék borítaná be a testem felső részét. Letöröltem a furcsa anyagot a szemhéjamról. Amint visszanyertem a látóképességem, rájöttem, mi a probléma: a testem lila festékkel van beborítva. Az első szavak, amiket hallani véltem, egyáltalán nem dobtak fel.

− Április bolondja, hülye falusi paraszt! − Ez a mondat Dominiktól érkezett, aki egy lila festéktől csöpögő vödröt tartott a kezében. Mindenki rajtam röhögött, Lucas pedig még csak a közelben sem volt. Gyorsan felkeltem és elrohantam a helyszínről, remélve, hogy Dominik nem fogja megúszni büntetés nélkül. Befutottam a mosdóba és nekiálltam gőzerővel letörölni magamról a lila festéket. Igyekeztem vízzel lemosni annyi színezéket, amennyit csak tudtam, inkább kevesebb, mint több sikerrel, ezért megoldásképp inkább kifordítva vettem fel a pólóm. Így már nem volt olyan vészes a helyzet, már ami a pólómat illette, mivel most a bőrömre ragadt a hideg festék. Szégyenkezve kifutottam a mosdóból, ahol aztán egy egész folyosónyi viháncoló diák várt rám. Amilyen gyorsan csak tudtam, visszafutottam az osztályba, ahol épp Lucas tanult. Nem úgy nézett ki, mint aki percekkel korábban még segítségre szorult volna.

− Veled meg mi történt? − kíváncsiskodott Luther.

− Nem elég nyilvánvaló? − kérdeztem, a maradék lila foltokra mutatva ruhámon − Dominiknak eszébe jutott, hogy április elseje van. Legalábbis még nem nőtt ki belőle.

− Már megint Dominik. − suttogta Luther − Csak nem bír magával az a szarházi! Akkor, hogy vágjunk vissza?

− Mi?

− Azt mondtam, vágjunk vissza! Ha most nem teszed meg, akkor elhiteted vele, hogy mindent megengedhet magának!

− De én nem akarok „bosszút állni” rajta! Nem fogok lesüllyedni az ő szintjére!

− Ha te nem teszed meg, akkor majd én! − jelentette ki Luther.

− Srácok, tisztázzunk valamit! − kezdte Lucas − Csak úgy vághattok vissza neki, hogy nem szegtek meg semmilyen szabályt! Tankot, fegyvereket nem használhattok!

− A patkányméreg szabályellenesnek számít? − kérdezte Luther.

− Hogyne!

− Akkor az eredeti tervemnek lőttek!

− Szerintem nem értettétek meg! Én nem akarok semmit se csinálni vele! − mondtam kétségbeesetten.

− Megígértem, hogyha szemétkedne veled, akkor nem fogom annyiban hagyni. A kérdés az, hogy segítesz-e, vagy nem? − magam elé bambulva átgondoltam Luther szavait. *Úgy látom, nincs választásom. Jobb, ha együttműködök!* Na meg nem kockáztatnám meg a barátságom Lutherrel egy ilyen apróság miatt − Miért gondolja, hogy ez vicces egyáltalán?

− Lehet megfejtettem, hogy miért! Figyelj − kezdte Luther −, szerintem Dominik bele van esve Lizába, és féltékeny, hogy több időt tölt velünk, mint vele. Ilyen egyszerű!

− De hisz Dominiknak van barátnője, Matilda!

− Vagy azt gondolod, hogy csak Matilda szerelmes Dominikbe, neki viszont Liza tetszik? − érdeklődött Lucas.

− Pontosan! Mindig csak Matilda rajongja őt körbe! Szerintem ezzel, amit most csinált, csak be akart vágódni Lizánál, esetleg téged próbált megszégyeníteni előtte, vagy ilyesmi. Csak így áll össze a kép.

− Mindegy, ez nem lényeges. A kérdés inkább az, hogy mi a tervünk? Mi is csak úgy öntsük le őt festékkel?

− Ne légy primitív, Alex! Sokkal ütősebb bosszút kell kieszelnünk!

− Nekem van egy ötletem! − kiáltott fel Lucas − Kémián olvastam egy olyan anyagról, ami napokig rajta marad az ember bőrén, és nem lehet lemosni semmivel. Valamilyen testfesték. Talán még el is tudnám készíteni otthon.

− Jól hangzik. Akkor te elkészíted, és mi leöntjük őket?

− Dehogyis, csak bajba kerülnénk! Meg amúgy sem valami stílusos.

− Ráönthetnénk a székére, hogy lila legyen a segge. − mondta Luther csillogó szemmel.

− Ez sem valami jó ötlet. − ellenkezett Lucas.

− Már miért ne lenne?

− Szerinted nem lenne feltűnő egy lila folt a székén?

− Jó, talán igazad van.

− Inkább elérhetnénk, hogy ő törölje magába, és akkor még csak ránk se foghatnák!

− Hogy érted?

− Mondjuk… felitathatnánk a törülközőjével! Testnevelés után mindig meg szokta törölni magát. Nem mintha figyelném őt, vagy ilyesmi! Szóval akkor elég sebezhető lenne, és azt se hiszem, hogy számítana rá.

− Akkor a holnapi tornaórára meg tudnád csinálni?

− Persze!

− De Matilda is a tettesek egyike volt! Meg tudnánk oldani, hogy ő is lila legyen? − kérdeztem.

− Hát, ahhoz már lehet kéne egy kis segítség. − mondta Luther, majd mind a hárman egyetlen személy felé fordultunk.

Másnap reggel izgatottan ugrottam ki az ágyamból, remélve, hogy Lucas ki tudta kotyvasztani azt a szert, amire szükségünk volt. Amint beléptem az iskola ajtaján, máris felfigyeltem arra, hogy a folyosókon rólam suttogtak a diákok. Nem hallottam, miről beszéltek pontosan, de nem is érdekelt. Már bennem is égett a bosszúvágy. Betekintettem az osztályomba. Dominik és Matilda úgy vihogtak, mintha életük viccét sütötték volna el, és még csak nem is sejtették, mi vár ma rájuk. Lucas és Luther egymás mellett ülve, szinte egymás fülébe suttogva fejlesztették a tervet, néha Lizát is belevonva a beszélgetésbe. A csapat már csak rám várt.

− Menjünk el innen, nehogy meghallják, hogy miről beszélünk! − szóltam halkan, majd kivonultunk a folyosóra átbeszélni a tervet.

− Szóval, vegyük át még egyszer! − kezdte Luther − Tornaóra közben Lucas, mivel ő úgysem tornázik, felitatja ezt az izét Dominik törölközőjével…

− Ez nem izé! − ellenkezett Lucas − Ez a szer rajta fogja hagyni Dominik és Matilda arcán a lila festéket, úgy, hogy legalább egy hétig ne lehessen eltávolítani a bőrükről az anyagot. − folytatta, majd egy aprócska lila pöttyre mutatott a kézfején − Vízzel nem, legalábbis.

− Pontosan, szóval te intézed Dominik törölközőjét, Liza, te pedig befutsz majd a lányok öltözőjébe, és ugyanezt megcsinálod Matilda törölközőjével.

− Van egy kérdésem: Miért nem mentek be ti a lány öltözőbe? Senki sem őrködik előtte!

− Én nem veszek részt egy olyan tervben, amiben szabályokat kell megszegnünk! A szérum használata még rendben van, de ez már azért túlszárnyal minden határt! − válaszolt bosszúsan Lucas, s rám kacsintott. Igazából csak azért kértem meg őt arra, hogy ezt mondja, mert több időt akartam eltölteni Lizával.

− Oké, szóval ezek után pedig csak várunk, amíg nem használják a törölközőket. Világos minden? − fejezte be a terv felvázolását Luther.

− Még lenne egy kérdésem! − kezdte Liza − Mi lesz, ha nem fogják használni a törölközőket, vagy ha nem hozzák magukkal? Van erre egy B tervünk, ugye? − a srácokkal egymásra néztünk, várva, hogy valamelyikünk mondjon valamit.

− Hát… nem. − nyögte ki végül Luther.

− Szóval, ha nem fogják használni…

− Akkor lőttek a tervnek, igen.

− És… mi mit tudunk csinálni ilyenkor?

− Imádkozni.

− Érthető. − bólintott Liza. Így, hogy mindenki számára világos volt a feladat, nem is foglalkoztunk vele a nap további részében. Elvégre, nem akartunk gyanúsnak tűnni.

Az első unalmasabb órák után végül elérkezett az igazság pillanata. Elfutottunk a tornaterembe, hogy gyorsan felmérjük a terepet, még mielőtt megérkeznek a többiek. A torna kitűnt a többi tantárgy között. Sosem vallottam magam egy kifejezetten sportos alkatnak, de ez az iskola igencsak megszerettette velem ezt az órát. Az egyébként ukrán származású tanár már állítólag húsz éve itt dolgozik. Szürke, kopottas ruhákat hord mindig, de Luther már figyelmeztetett, hogy ez a viharvert külső, egy jószívű belsőt takar. Ő Kuznyecov tanár úr. Az óra kezdetével a sok feszültség egykettőre kirázódott belőlem. Először a kockázatosabb feladattal kellett boldogulnunk. Liza elkéredzkedett a mosdóba, mikor azonban elhagyta a termet, és titokban belépett a lány öltözőbe, egy másik lány követte őt: Matilda. Szemem előtt kezdett kibontakozni a terv egyik tragikus kimenetele, így hát pozíciót cseréltem a kapussal, hogy halljak valamit a két lány beszélgetéséből.

− Nem azt mondtad, hogy szarnod kell? − kérdezte Matilda.

− Csak beugrottam ide. Azt hittem, hogy itt hagytam az újságom! − A kínos csöndből ítélve ez a kifogás nem volt képes elterelni Matilda gondolatait a gyanús szituációról. Félő volt, hogy lebukik és akkor az egész bosszúnak, tervezésnek, lőttek. Tennem kellett valamit. Körbenéztem a teremben, hogy nem tudnám-e valamivel visszacsalni Matildát az öltözőből. Szemem Dominikra szegeződött. Épp Luthertől próbálta elvenni a labdát, de Luther kitartóan küzdött. Nem láttam más megoldást. Hátulról megközelítettem Dominikot, és minden erőmet beleadva félrelöktem őt. Nagy testsúlya ellenére sikerült elég nagy hatást elérnem ahhoz, hogy egy-két méterrel arrébb essen. Szerencsétlen Dominik felüvöltött, és Matilda már futott is utána, ezzel magára hagyva Lizát. Ezután elképesztő kavarodás tört ki. A tanár úr leordított engem, Dominik pedig úgy visított, mint egy kislány. Most már egyáltalán nem érdekelt, hogy sikerült-e az elterelő hadművelet, boldog voltam, hogy kiderült: Dominik nem is olyan kemény, mint azt mutatja magáról. Kinéztem a folyosón. Liza bólintott, ezzel jelezte, hogy az ő részéről megvan. Visszabólintottam. Egy mosoly bújt elő az arcomon. Az egymás szemébe nézve eltöltött röpke másodpercek varázslatos érzéssel ajándékoztak meg, ekkor viszont a semmiből egy lökést éreztem hátamon. Dominik nekem rontott, és kétszer olyan erősen lökött el, mint ahogy azt én tettem. Legalább három métert repültem, majd fájdalmas eséssel a földre hulltam. Nem hagytam még egyszer megaláztatni magam. Amilyen gyorsan csak bírtam, felpattantam, és felkészülve vártam Dominik következő támadását.

− Alex, Dominik, elég lesz! − emelte meg a hangját a Kuznyecov. Az egész terem tőle visszhangzott. Mindketten megrettenve néztünk rá, teljesen elfeledkezve arról, hogy a tanár is jelen volt. Azon nyomban a kabinjába parancsolt minket, mi pedig szót fogattunk. Kuznyecov kabinja annyira szűkös volt, eleinte kissé klausztrofóbiásnak éreztem magam. A polcain trófeák és serlegek porosodtak, az íróasztalán pedig szinte alig volt némi hely − Alex, én egy rendes diákként ismertelek meg téged. Mi történt? Mit tett Dominik, ami ennyire felbosszantott volna? − Elszégyelltem magam, mikor meghallottam a hangjában a csalódottságot, és a lelkemen az sem könnyített, hogy hazudnom kellett neki. Kisebb pánikba estem, hisz eddig nem igen volt szükségem arra, hogy kibeszéljem magam valamiből, a tanár úr viszont egyre türelmetlenebbül várt a válaszra.

− Semmit, csak elég nehéz volt az utóbbi hét. Így a költözködéssel együtt, nehéz egy kicsit a beilleszkednem ide, és én csak le akartam vezetni az összes felhalmozódott indulatot egyszerre. Elnézést, ígérem, többször nem fordul elő!

− Ajánlom is, Alex, mert ha még egyszer azt veszem észre, hogy ilyen hirtelen kirohanásaid lesznek, mész az osztályfőnökhöz, világos?

− Világos, tanár úr! Köszönöm!

− Elmehetsz, Dominikkal még van némi megbeszélnivalóm. − Dominik halványkék szemei mintha tűzben égtek volna e mondat hallatára. Lehet tényleg nem kellett volna ilyen messzire menni, hisz nem lehetek rosszban az egyetlen normálisnak tűnő tanárral! Bármelyik másik pedagógus rögtön az elején, szó nélkül elengedte volna Dominikot, és… mondjuk ebben az esetben jogosan, de csak engem szidott volna le. De ez most nem számít. A lényeg, hogy bevált a terv, mindegy, hogy milyen áron! Habozás nélkül kiléptem a tanár úr kabinjából, majd ezt követően Lucasszal találtam szembe magam.

− Én is megvagyok! − mondta egy izgatott mosollyal az arcán − Most már csak reménykedjünk, hogy beválik!

− Úgy legyen! − jelentettem ki reményteli hanggal, majd jeleztem Luthernek, hogy a terv végre lett hajtva. Innentől már nem rajtunk múlik. Pár perc múlva Dominik is kisétált a kabinból. Ennyire dühösnek még sose láttam őt, az óra végéig inkább tartottam is tőle a távolságot. A tornateremből kisétálva az öltöző felé vettük az irányt. Sietve öltözködtem, közben félszemmel rá-rá lestem Dominikra. A hatás nem maradt el. Először törölközőjével próbálta letörölni a lila színt az arcáról, amitől természetesen csak még rosszabb lett. Következő próbálkozását kezeivel kísérelte megtenni, de ezzel csak még inkább elmaszatolta a fura anyagot, pillanatokon belül pedig már pánikolt. Legvégül egy vödör vízért rohant, hogy leöntse magát vele, de ez a kísérlet sem vezetett maradandó eredményhez. Amint ez megtörtént, Matilda is sikoltozva hagyta el az öltözőt, egy, már nemigen fehér felsőben és egy szál bugyiban, hogy vizet öntsön magára. Arca mellett a haja is lila volt, ami csak még jobban pánikba ejtette őt. Az osztály röhögött, én pedig örömmel és elégedettséggel tudatosítottam, hogy áldozatom meghozta gyümölcsét.

− Miért lila a ruhája? − kérdeztem Lizától.

− Nos, lehet nem csak a törölközője kapott abból a lila dologból! − mondta. Képtelenek voltunk nem elnevetni magunkat. A költözés utáni letörtséget követő időszakban már rég nem éreztem magam ilyen jól. Ami azt illeti, ez után a nap után sokkal nyugodtabban tudtam aludni, mint azelőtt. Lehet a levezetett indulatok miatt, lehet a sok nevetés volt az oka, ami az egész napon jelen volt, de lehet, hogy csak a Lizával eltöltött perceknek köszönhetően. Elég közel kerültem hozzá. Még meg is ölelt, miután elmeséltem neki, hogy milyen áron tudtam neki időt nyerni. A nap fénypontja viszont még csak ezután érkezett, mikor Dominik kezet fogott velem, és bocsánatot kért, elismerve vereségét. Megkértem Lucast, ő viszont nem volt hajlandó elárulni semmit, arra hivatkozván, hogy az ő lelki világát is tönkre tette Dominik, és nem hajlandó segíteni neki. Később meg is kérdeztem miért, erre viszont csak így felelt:

− Nem tudhatok mindent, Alex! Abban sem vagyok biztos, hogy le lehet-e mosni róluk egyáltalán. Néha azért nekem is jól esik egy kis csínytevés. Ne vedd el ezt tőlem! − Dominik megleckéztetése mind a négyünket összekovácsolta. Gondolom ilyen érzés az, amikor vannak igazi barátai az embernek.

***--------------------------------------------------------------------------------------------------------------------------------------***

<<<<<<<<<<<<<<<<<<<<<<< IV. Fejezet >>>>>>>>>>>>>>>>>>>>>>>

--------------------------------------------------------------------------------------------------------------------------------------

*A tolószékes rejtély*

*Berlin, 1944. április 6.*

Már majdnem egy hete lakok Berlinben. Próbáltam kiélvezni minden egyes pillanatot, amit az új barátaimmal tölthettem, most hétvégén viszont egy olyasvalami történt, ami eddig még soha: új barátom, Luther áthívott magához. Ez pénteken történt, szóval most már lassan ideje lesz megkérnem apámat, hogy elengedjen.

− Apa képzeld, Luther meghívott magához! Nem lakik olyan messze, elmehetnék hozzá?

− Ki az a Luther? − kérdezte. Nem lepődtem meg, hisz alig láttuk egymást az elmúlt napokban, honnan is tudhatná, ki az a Luther? Csak hazaér, eszik és alszik.

− Az egyik osztálytársam.

− Egyedül semmiképp sem mehetsz el hozzá! − mondta szigorúan − Elég sok a veszélyes ember itt.

− Köszi apa, de szerintem már tudok vigyázni magamra, nem vagyok már tízéves!

− Nem tudsz! Nem foglak kiengedni! − válaszolta erőszakosabban.

− De hisz iskolába is egyedül járok! Nem értem, miért nem mehetnék el hozzá egyedül! − vágtam vissza, kissé erősebb hangnemmel. Apám arca meglepetést tükrözött, majd anyámra nézett.

− Igaz ez? − anyám bólintott − Nem vagy elég óvatos, Izabella. Ha esetleg elfelejtetted volna, a háború továbbra is tombol! Nem küldheted ki a gyereket az utcára csak úgy!

− Ő már nem gyerek! Tud vigyázni magára! − felelt anyám nyugodt, simogató hangjától megszabadulva.

− Nem tud! − apám már ordított − Elég tapasztalatot gyűjtöttem az életem során a háborúról, hogy tudjam; ez egyáltalán nem gyereknek való!

− De a háború nem itt zajlik, itt biztonságban vagyunk!

− Sosem vagyunk biztonságban, és soha nem is leszünk, amíg nincs vége ennek a zűrzavarnak − Apám állapotát megcáfolva pattant fel a székéből. Eddig sosem láttam őt veszekedni anyámmal.

− Mi lenne, ha ezt nem a szegény gyerek előtt beszélnénk meg? − mondta anya halkan, szinte suttogva.

− Nem azt mondtad, hogy ő már nem gyerek többé?

− Drágám, mi lenne, ha eljönne érte az a Luther srác? Akkor nem lenne egyedül!

− Nem fogom egy másik gyerekre bízni őt!

− Miért nem kísértek el ti? − ordítottam. Apám nehézkesen leült. Kitörtek belőle a könnyek.

− Félek már a felnőttek se képesek megvédeni. − Gondterheltem végigsimított kopaszodó fején, s folytatta − Tudod, tegnap minden a rendje szerint történt a munkában, amíg meg nem jöttek a gestapósok. Egy bizonyos Richter urat kerestek. Mikor megtalálták, szó nélkül fejbe lőtték. Ránk néztek, azt mondták takarítsuk fel, aztán egy szót se! Nem volt más választásunk, elrejtettük a holttestet, eltűntettük a vért. Nem tudni, zsidó volt-e, vagy kém, de szó nélkül megölték. Azt tudom, hogy családja volt, akiket még ismertem is! Gyönyörű feleség, két poronty, akik többször már nem láthatják őt. A világ elvesztette az eszét Alex, és láthatóan senki sem próbálja meg visszaszerezni. Amíg nincs béke az országban, amíg van, ki bántson… nem hagyod el ezt a házat egyedül! − Apám nem hagyott választási lehetőséget. Nem tehettem mást, mint hogy engedelmeskedjek neki, és pont ezért bántott a tudat, mikor másnap iskola után mégis Lutherrel mentem. Annak ellenére, hogy ő is Weddingben lakott, csinos házuk kitűnt a szomszéd lakások lepukkant stílusa mellett. Bekopogott a bejárati ajtón, majd egy korai harmincéves, hosszú, világosbarna hajú hölgy nyitotta ki azt. Egyik kezében egy kétéves, pongyolába csomagolt kisfiú pihent, másikban pedig a csecsemő egyik játéka. Üdvözlő mosollyal behívott minket. Sofia Aumann néven ismertem őt meg. A házat átjárta a forró leves illata. Sofia meg is kínált vele, de szűkös időmre hivatkozva visszautasítottam az ételt. Luther nem hagyott sok időt a tágas épületben tölteni, mivel rögtön kirángatott az udvarra. Szerencsénk volt az időjárással. Már rég sütött ki ilyen szépen a nap. Úgy tűnt, mintha a csiklandozó sugarak új energiával töltenének fel mindent.

− Akkor nem akarod őket megnézni? − kérdezte mosolyogva Luther.

− Hát, nem is tudom. − mondtam bizonytalanul − Biztos, hogy nem vadak? Eddig csak macskáim voltak, a kutyák valahogy nem fogadnak szót nekem.

− Reméljük, nem érzik meg rajtad a macskaszagot! − felelte, majd megközelítette a kerítést. Követtem őt. A fűben három kutya játszott egymással, akik minket meglátva rögtön felénk rohantak.

− Nahát, ez a kicsi, de aranyos! Hogy hívják?

− Felix, ő csak tavaly született.

− Ő a kedvencem! A másik kettő olyan gorombának tűnik.

− Ez a barna itt Kormos!

− Miért hívják a kutyát Kormosnak? − léptem közelebb bizonytalanul az időközben gazdáját ostromló állathoz.

− Nemrég találtam rá egy lerombolt gyárépületben, egy kandallóban kuporgott. Csupa piszok volt, úgyhogy rajtamaradt a név.

− Ne, ez igaz? − simogattam meg a buksiját − Szegény kutyus! De az a másik ott végképp elég ijesztően néz ki.

− Azért mert elég nagy és nehezen barátkozik, attól még nem ijesztő. Ami azt illeti, megsüketült a bombázásokban, szóval biztos, hogy nem fog bántani.

− Jó, lehet mégse olyan goromba! − mondtam rekedt hangon az idősödő kutyához lépve. Óvatosan őt is megsimogattam. Magamra emlékeztetett, hisz mindkettőnkön nyomot hagytak a bombázások, valamilyen formában. Neki a testén, nekem pedig az érzéseimben. Bár lehet az övéiben is. Neki is hiányozhat a régi otthona.

− Mi a neve? − kérdeztem.

− Frici.

− Tudod mit, Frici? Mától te leszel a kedvencem! − suttogtam a kutya fülébe.

− Ugye tudod, hogy nem hall téged?

− Nem az a lényeg hogy meghalljon! − mondtam. *Inkább az, hogy megértsen!* − gondoltam magamban, hangosan viszont nem mertem kimondani. Luther úgyis csak kiröhögött volna.

− Csak szólok, holnap lesz Lucas szülinapja. Vigyél neki vaníliafagyit, azt imádni fogja!

− Esetleg elvihetnénk egy cukrászdába!

− De azért még vehetnénk is neki valamit. Nem kell, hogy nagy dolog legyen!

− Lehetne valamilyen kémiás könyv, nem? − kérdeztem.

− Szerintem már megvan neki az összes, ami létezik. Vehetnél neki szemüveget, ha már összetörted az övét!

− Nincs nekem arra pénzem, Luther!

− Figyelj, én tudom, hogy mivel jár egy költözés. Mármint én még soha nem költözködtem, de el tudom képzelni, szóval, ha egy kis segítségre lenne szükséged, érted… anyagilag, rám számíthatsz!

− Köszönöm, Luther, de erre nincs semmi szükség. Megvagyunk.

Tudtam, hogy nem maradhatok sokáig Luthernél, mert a végén még gyanakodnának a szüleim, viszont olyan jól elszórakoztunk a kutyákkal, hogy észre sem vettük, és máris eltelt egy óra. Sebtében felpattantam ülőhelyemből, elköszöntem Luthertől és az anyjától, s már futottam is haza, amilyen gyorsan csak tudtam. Mikor megérkeztem, megálltam a bejárati ajtó előtt. Az asztmám most sem engedett nyugodtan lélegezni. Kifújtam magam egy kicsit, majd beléptem a házunkba. Apám még nem volt otthon, csupán anyám ült a zongora előtt, a kottáit nézegetve. Amint meglátta, hogy megérkeztem, felállt.

− Szia! − köszönt oda nekem − Mi tartott ilyen sokáig?

− Az iskolában maradtam, Lucasszal tanultam.

− Igen? Találkoztam a szüleivel, azt mondták nem jön a héten, mivel kórházba került.

− Ezt mondták volna? − pulzusom megemelkedett − Nekem nem mondott ilyesmit! Ma még itt volt.

− Fura, pedig még el is mentem érted az iskolába, de nem voltál az osztályodban, se Lucas!

− Hát, mert nem az osztályban tanultunk! − szívem már a torkomban dobogott. A lelepleződés kockázata egyre nagyobbá vált.

− És mivel magyarázod a szőrt, a felsődön? − kérdezte kottáit az asztalra hajítva.

− Mikor jöttem haza megsimogattam egy kutyát az utcán.

− Figyelj fiam, nekem nem kell hazudnod! Tudom, hogy mégis elmentél ahhoz a Luther fiúhoz. Engem őszintén nem zavar, de ennél óvatosabbnak kell lenned! Ha apád megtudja, egy cseppet sem fog örülni ennek!

− Akkor nem mondod el neki?

− Nem fogom, nem hiányzik még egy veszekedés. Sok neki az, ami az elmúlt hetekben történt. Nem akarok rontani az állapotán. − mondta anyám, majd elfordult tőlem, és visszaült a zongorája elé. Láthatólag nem tudta már sokáig visszafojtani könnyeit. Én a beszélgetést ezzel lezártnak tekintettem, bár nagy volt a kísértés, hogy vigasztalóan átöleljem, de végül nem éreztem magam elég bátornak hozzá. Felfutottam a szobába, és megszokásból bekapcsoltam a rádiót. Épp a különböző adók között kapcsolgattam, mikor egy dal felkeltette az érdeklődésem. A dallam ismerős volt, a szövegére viszont sose figyeltem még fel.

*„Azt gondolok, amit akarok,*

*És amivel boldogabb vagyok,*

*De mindezt a csendben,*

*Hogy kárt ne tegyek semmiben.*

*Mit vágyok eszemmel,*

*Azt ember nem veszi el!*

*Ez így volt, és így is marad:*

*A gondolat mindig szabad!*

*És hogyha lakom*

*A tömlöc, a börtön,*

*Nincs oly hatalom,*

*Mely engem megtörjön.*

*A gondolataim ugyanis*

*Áttörnek kaput, falat is!*

*Egy akadály sem jelenthet gondot!*

*A gondolatok mindig szabadok!*

*Lemondok hát bánatomról,*

*Felesleges gyötrő kínokról,*

*Inkább elásom a gondot,*

*Szeszélyek karjába nem omlok!*

*Az ember szívében,*

*örömködhet kedvében,*

*Hiszen megvan rá az ok:*

*A gondolatok mindig szabadok!”*

A dal felnyitotta a szemem. − *Eddig még senki nem mondta, hogy számít, amit gondolok. Mindenki azt akarja, hogy úgy gondolkozzak és cselekedjek, mint ők, de ha továbbra is más emberek gondolatait, utasításait követem vakon, akkor sosem fogok elérni semmit! Legyen az Luther, Müllhausen, vagy akár Hitler! A saját véleményemre kell hallgatnom, és az alapján cselekednem, bármi történjék is! Akármit is mondanak mások, csak én döntök a saját életemről, senki más! De ez vajon olyan egyszerű lenne, mint ahogy azt a dal írja?*

Miután ennyi kérdőjel buborék gyűlt fel bennem, nem hagyhattam annyiban ezt a témát. Másnap az iskola könyvtárában megpróbáltam jobban utánajárni a dalnak. Miután rátaláltam egy a témához kapcsolódó könyvre, és kinyitottam a megfelelő oldalon, egy kéz ragadta meg a könyv alját, majd csapta be azt. Felnéztem. Müllhausen borostás arca nézett le rám.

− Mit keresel? − kérdezte bármilyen kedves gesztust mellőzve.

− Csak… olvasgatok. − mondtam bizonytalanul.

− Mit tervezgettek már megint?

− Hogy érti?

− Tudom, hogy ti festettétek be Dominiket lilára!

− Miből gondolja, hogy ilyesmit tettünk volna? − a tanár úr feje elvörösödött.

− Csak ti tehettétek!

− De hát Dominik is leöntött engem festékkel! − szóltam el magam.

− Na, látod itt egy újabb bizonyíték! Amúgy is, Dominik egy kivételes tehetség, és nem fogom hagyni, hogy ilyen szintű terrort kelljen elviselnie! Ezt is csak azért csináljátok, mert rossz neveltetésben van részetek! Ha az én kezemben lenne a hatalom, az ilyen szülőktől rögtön megszabadítanám az országot! Ezt most még megússzátok, de ha még egyszer rájövök, hogy ilyen dolgokra vetemedtek, úgy fogtok járni, mint Lucas! − Utóbbi mondatát már szinte üvöltötte. Mindenki, aki a könyvtárban olvasott, felfigyelt a veszekedésre, de senki nem mert közbeszólni. Féltek, hogy a tanár úr őket is megbüntetné, vagy bajba keverné a szüleiket.

− Mi történt Lucasszal? − Müllhausen egy pár másodpercig némán bambult rám, majd körbenézett a teremben, mire az összes diák egyszerre tekintett vissza a könyvébe. Valami olyat mondott, amit nem kellett volna, így hát aggódó kérdésem válaszra se méltatva kisétált a könyvtárból. Visszaraktam a könyvet a helyére, s Luther után futottam.

− Luther, bajban vagyunk!

− Ne aggódj, én se találtam ajándékot Lucasnak, de amúgy sincs itt, szóval, majd veszünk neki valamit mikor visszajön.

− Nem az a baj! Müllhausen rájött, hogy mi toltunk ki Dominikkal!

− Mi?

− Van ennél rosszabb is! Egyrészt, Dominik büntetlen marad, csak mert kivételezik vele a tanár úr, hisz a szülei tagjai a náci pártnak. Nem érdekelte, hogy Dominik mit tett velünk, csak az, hogy mi mit tettünk vele. De ez még nem a legrosszabb rész! Lehet, hogy Lucas még nagyobb bajban van!

− Igen, tudom, hogy kórházba ment, de miért lenne ettől nagyobb bajban, mint mi?

− Nem tudom, de Müllhausen azt mondta, hogy ha még egyszer csinálunk valami gyanúsat, úgy fogunk járni, mint ő. Ez mégis mit jelenthet?

− Szerintem úgy szét fog minket verni, hogy mi is kórházba kerülünk.

− Luther vedd egy kicsit komolyabban! Lehet, hogy az egyik barátunk súlyos bajban van!

− Sajnálom! Lehet már hazakerült a kórházból. Meg kéne látogatnunk, megnézni, minden rendben van-e vele. És ha mondjuk nincs, akkor elmegyünk a kórházba, csak hogy biztosra menjünk.

− Miért van ott egyáltalán? − kérdeztem.

− Fogalmam sincs.

− Azt legalább tudod, hogy hol lakik?

− Ne aggódj, voltam már nála!

− És mikor akarod őt meglátogatni? Ugye tudod, hogy délután nem mehetünk!

− Miért nem?

− Anyám rájött, hogy elmentem hozzád, és egy cseppet sem örült neki. Ezt nem játszhatom el még egyszer! − Luther sóhajtott egyet, majd így szólt:

− Akkor nincs más választás. Ha nem megy az órák után, megy majd az órák közben!

− Te el akarsz lógni az iskolából? Ha Müllhausen rájön erre, bajba kerülhetünk!

− Van más megoldás? − kérdezte Luther. Gondolkozni kezdtem, de semmi hasznos nem jutott eszembe.

− Jó, akkor legyen így.

− Lucas már a haját tépné, ha meghallaná, mit tervezünk. − mondta Luther.

− Végül is, mindezt az ő érdekében tesszük, szóval nem lehet vele baja!

− Meg hát, úgyse maradunk le semmi fontosról, csak matekról meg ideológiai nevelésről! Az azért nem olyan vészes!

A továbbiakban Lutherre kellett bíznom magunkat, hisz nekem fogalmam se volt, hogy hol lakhat Lucas. Az út nem tartott sokáig. Nem is csodálkoztam, hogy ilyen közel lakik az iskolához, tolószékkel azért mégsem lenne ideális bejárni. Luther egy udvar nélküli, földszintes bérlakásra mutatott.

− Ez lesz az! − Az épület kissé elavult formájúnak látszódott, kopottas fehér falát helyenként gaz nőtte be. Az ajtóhoz sétálva bekopogtunk. Semmi válasz. Kezem ismét az ajtó felé lendült, ezúttal viszont a bejárat kinyílt, karom pedig a levegőben maradt. Lucas anyja nyitott ajtót, aki olvasószemüvegét orráról lecsúsztatva kérdő tekintettel figyelt minket. Egy kínosabb csendet követően Luther szólalt meg.

− Jó napot! Lucast szeretnénk meglátogatni. Hallottuk, hogy betegeskedik, hazaengedték már?

− Lucas nincs itthon − felelte Lucas anyja alig hallhatóan, majd a föld felé szegezte tekintetét.

− És lábadozik már? − Intően megböktem Luther könyökét, de ezzel már elkéstem. A felnőtt tekintete jóindulatúból átváltott búskomorrá a kérdést meghallván.

− Elnézést, nem úgy értette. Melyik kórházba vitték?

− Charité − válaszolt az anyja, majd könnyeivel küszködve elfordult, s ránk csapta az ajtót. Luther újra kopogtatott az ajtón.

− Vettünk neki vaníliafagyit, ha esetleg átadnák neki! − Nem érkezett válasz − Hát ez fura volt! Nem tudom, mitől lehetnek ennyire kiakadva.

− Ilyen esetekben kétszer is gondold át, hogy mit mondasz!

− Jó, kicsúszott a számon, bocsi! Más fogadtatásra voltam felkészülve, pedig már régóta ismerem őket és még nem láttam őket így viselkedni. De ez most mindegy is, irány a Charité!

− Tudod, hol van? − kérdeztem. Luther meglepődött.

− Mindenki tudja, hol van a Charité! Ez a legnagyobb kórház Berlinben, és nem mellesleg ott kezelték a fitymaszűkületem. − Próbáltam visszafogni magam, de elkerülhetetlenül kitört belőlem a nevetés. Luther viszont nem nevetett. Mire lenyugtattam magam, megszégyenülten folytatta − Inkább csak gyere! Villamossal eljuthatunk oda olyan húsz perc alatt.

Húsz perccel később, valóban a Charité előtt találtuk magunkat. Megközelítettük az épületet. Próbáltunk feltűnés nélkül bejutni a kórházba, amit sikerült is végrehajtanunk a nyüzsgő bejárati ajtón keresztül. Senki sem figyelt fel ránk. Ezek után viszont nem tudtuk, merre tovább, így csak járkáltunk a folyosón, nyomok után kutatva. Miközben a feliratokat olvasgattuk, magunkban kizártuk annak a lehetőségét, hogy megkérdezzünk valakit, merre találjuk Lucast. El akartuk kerülni azokat a kérdéseket, hogy: „Nektek nem iskolában kéne lennetek?”. Épp egy rendkívül hosszú, de annál unalmasabb szöveget olvastam, mikor Luther megbökdöste a vállam.

− Nézd! − Az egyik ajtón egy kiírás fogadott bennünket.

*„Belépni tilos!”*

Rögtön tudtuk, mit kell tennünk. Kinyitottuk az ajtót, mire egy újabb folyosó tárult elénk. Teljesen kihalt volt. Becsuktuk a bejáratot a hátunk mögött, de még hallottuk, ahogy valaki utánunk kiált. Csöndesen elsétáltunk a termek mellett. Az egyik ajtó résnyire nyitva volt, rajta keresztül pedig egy beszélgetésfoszlány ütötte meg a fülünket. Óvatosan megközelítettük a helyiséget, és belestünk a résen. Egy nővérke és egy orvos tanácskozott egymással. Az ágy mellett egy tolószék állt, az ágyon pedig Lucas feküdt, csukott szemmel. A nővérke gondosan letakarta őt egy fátyollal.

− Biztos benne, hogy ez a jó megoldás? − kérdezte a fiatal nő.

− A német népet meg kell szabadítani a gyenge láncszemektől! Ha az egész világ ellen harcolunk, kriplikkel nem nyerhetünk! Ezért döntött a Führer a testi fogyatékosok likvidálása mellett.

− De hisz ő csak egy gyerek! − felelte.

− Maga meg csak egy butácska nővérke, mit is tudna a politikáról? Menjen csak vissza sterilizálni mucika, ha meg akarja tartani a munkáját.

− Gyere már! − rántott magával Luther. Szemem sarkából még láttam, ahogy a nővérke könnyes szemmel sétál az ajtó felé. Végigfutottunk a folyosón, majd a kijárathoz érkeztünk. Zárva volt. Amilyen gyorsan csak tudtunk, megpróbáltunk bejutni egy másik terembe. Az egyik ajtó végül kinyílt, mielőtt még a nővérke a folyosóra ért volna. Gyorsan becsuktuk magunk után, és reménykedtünk, hogy nem talál ránk.

− Ez közel volt! − lélegezem fel, amíg hátra nem fordultunk. A látvány, ami bent fogadott minket, még rosszabb volt, mintha lelepleztek volna. Tolószékek, falábak, összetört fehér botok, műszemek… a szoba tele volt ilyenekkel. A legrosszabb gyanúnk beigazolódni látszott. Ereinkben megfagyott a vér, amint tudatosítottuk, hogy milyen kegyetlen helyen bújtunk el. Minél hamarabb magunk után akartuk hagyni ezt a szobát. Óvatosan kinéztünk az ajtón. A nővérke szipogva közelítette meg a kijáratot egy kulccsal a kezében, s kiviharzott rajta. Gyorsan elkaptuk a már majdnem becsapódó ajtót. Amilyen gyorsan csak tudtunk, kifutottunk az épületből. Miután elhagytuk a kórházat, egy szörnyű érzés fogott el minket.

− Nem halhatott meg! − kiáltotta könnybe lábadt szemmel Luther.

− Hogy tehet valaki ilyesmit? Mi rosszat csinált, amiért ilyen árat kellet fizetnie?

− És az a sok tárgy a raktárban… nem ő az egyetlen, akivel így végeztek! Meg amiket az az orvos mondott a nővérkének… − Luther beletúrt a hajába a megfelelő szavak után kutatva.

− Pszichopata állat! − segítettem ki őt. Az én szemem is dús könnyfoltokkal telt meg.

− De őt is csak irányították! Nem tehet róla!

− Annak az orvosnak szabad akarata van! Igaz, hogy parancsokat kapott, de ellenszegülhetett volna! Látszik rajta, hogy velejéig gonosz! Megbánás nélkül, lelkesen teljesítette a rászabott feladatokat, holott, megakadályozhatta volna, hogy mindez megtörténjen! − Belerúgtam a kórház falába. A fájdalom az egész lábfejemen végighasított, de ezt próbáltam elrejteni Luther elől.

− Mit számít ez? Már nem tudunk rajta segíteni!

− De talán még tudunk tenni az ellen, hogy ez másokkal is megtörténjen! Luther, ezt nem engedhetjük!

− Ez nem a mi dolgunk Alex.

− Még szép hogy a mi dolgunk! Ki másé lenne? Mi vagyunk az egyetlenek, akik tudnak erről!

− Alex, tizennégy évesek vagyunk! Mégis mit tehetnénk?

− Elhíreszteljük, hogy mi történt. Tömegmészárlás a Charitében! Úgy terjesszük majd ezeket a szavakat, mint a betegséget, az emberek pedig hallgatni fognak!

− Miből gondolod? − A talajra szegeztem a tekintetem, majd mire összeszedtem a gondolataim belenéztem Luther szemébe, és halkan suttogtam:

− Figyelj, minden nap valaki meg fog halni, csak mert nem szólaltunk fel a védelmében! Csak mert nem volt senki, aki küzdött volna érte! Ezt nem engedhetem. Tenni fogok valamit, veled vagy nélküled!

− Ugye tudod, hogy mibe sétálsz bele? Ez öngyilkosság. − Ismét elnémultam.

− Velem vagy, vagy nem?

− Még szép hogy veled vagyok! Csak szeretném, hogy tudd; ez nem lesz mókás. − mondta Luther a tekintetem pásztázva.

− Tudom. − Némán magam elé bámulva eszembe jutott valami:

*„Azt gondolok, amit akarok,*

*És amivel boldogabb vagyok,*

*De mindezt a csendben,*

*Hogy kárt ne tegyek semmiben.*

*Mit vágyok eszemmel,*

*Azt ember nem veszi el!*

*Így volt, és így is marad:*

*A gondolat mindig szabad!”*

− Szóval… Van valamilyen terved?

− Amint azt mondtam, ez nem maradhat titokban. Annyi embernek kell a tudtára adni, amennyinek csak tudjuk!

− De mégis ki hinne nekünk? − kérdezte Luther.

− Kuznyecov. Ő az egyetlen felnőtt, akiben bízhatunk!

− Bízhatunk? Megőrültél? Ha továbbadja a tanári karnak, Müllhausennek, hogy mi ezt kiderítettük… nekünk annyi!

− Kuznyecov nem mondaná el Müllhausennek! Hisz tudod, hogy mennyire gyűlöli őt!

− És miből gondolod, hogy ő nem tud Lucas haláláról?

− Komolyan kinézed Kuznyecovból, hogy tudna erről? Ha tényleg tudna róla, tuti nem hagyná annyiban! Amúgy is, a többi tanár nem mondana el neki ilyesmit! Tudod, hogy mennyire lenézik őt, csak mert nem tagja a náci pártnak.

− Jogos. Az egész náci banda, inkább titokban tartana egy ilyen szintű mészárlást. És hogy ez pont a Charitéban! Hihetetlen! − Ekkor beállt a csend. Mindkettőnknek kellett egy kis idő, hogy átgondoljuk, mit tegyünk most. A harag, a bosszúvágy viszont elnyomta a logikus érveléseket. Képtelen voltam koncentrálni, csak meg akartam büntetni mindenkit, aki valaha is elkövetne ilyen szörnyűséget. *Mindezt csak azért, mert nem tud járni… Ez igazságtalanság! Ő ennél jobbat érdemelt! És ezek szerint nem Lucas volt az egyetlen, aki ilyen sorsra jutott! Valakinek tennie kell valamit! Nem érdekel, hogy mit mond Luther, nem érdekel, hogy mennyire veszélyes, de valahogy meg fogom állítani ezt az egész mészárlást!* − Úgy láttam, Luther sem tudta elengedni barátját, mivel így szólt hozzám:

− Ha hamarabb jövünk, talán még segíthettünk volna rajta. Akkor lehet, még mindig élne!

− Te legalább ismerted őt! Bárcsak több időt tölthettem volna el vele! Ha van rá

mód, hogy megakadályozzuk több ártatlan ember halálát… meg kell találnunk! − jelentettem ki magabiztosan.

− Sajnálom. Nem hiszem, hogy egyedül szembe tudnánk szállni az egész náci hadsereggel. És ezzel nem csak a katonaságra gondolok. A rendőrség, a náci párt… mindenki. Márpedig ez az egyetlen mód, hogy legyőzzük őket!

− Mindig van egy másik mód! − mondtam mélyen Luther szemébe nézve − Nem cselekedhetünk erőszakosan, mert ebben nem tudunk versenyezni velük és hamar veszítenénk. Helyette a fejünket kéne használni. Ketten biztos nem harcolhatunk egy egész sereg ellen!

− Ezt Lucas is pontosan így gondolná − mosolyodott el Luther.

− Valahogy el kell érnünk, hogy mindenkihez eljusson a mondanivalónk. Nincs más megoldás!

− Azt mondod, robbantsunk ki egy forradalmat? − Kiegyenesedtem, majd Luther sötétbarna szemébe néztem.

− Azt!

***--------------------------------------------------------------------------------------------------------------------------------------***

<<<<<<<<<<<<<<<<<<<<<<< V. Fejezet >>>>>>>>>>>>>>>>>>>>>>>>

--------------------------------------------------------------------------------------------------------------------------------------

*A hallgatás vége*

*Berlin, 1944. április 8.*

Beléptünk az iskola ajtaján. A csengők az egész épületet bezengték, ezzel a tanítás végét jelezve. A diákok, fejvesztve futottak ki az osztályokból, otthonuk melegére vágyva. A tömegben megpillantottuk Lizát. Ő nem sietett sehová, csupán vontatottan lépkedett, amíg észre nem vett minket. Könnyes szememből látta, hogy valami nincs rendben. Pillantása elég erőt adott ahhoz, hogy ne sírjam el magam még egyszer. Elindult felénk a tömegben, s mi is így tettünk. Csak apránként tudtunk haladni a temérdek nyüzsgő gyerek között. Mikor már csak egy pár méter választott el minket egymástól, egy toronymagas felnőtt alak állta utunkat. Müllhausen volt az.

− Az irodámba! − kiáltott ránk. Nem tudtunk mást tenni, minthogy csatlakoztunk hozzá. Az iroda hatalmas volt, Kuznyecov szűkös kabinjához képest. A falon horogkeresztes zászló és a Führer bekereteztetett arcképe volt, a széles ablakkal szemben pedig egy nagy íróasztal állt. Gréta tanárnő és Kuznyecov már vártak minket. Amint Müllhausen is helyet foglalt kellemes, bársonnyal bevont székébe, rögtön belekezdett a mondanivalójába.

− Tudjátok, miért hívtalak be titeket? − bólintottunk − Érdekes… ezek szerint szándékosan hagytátok el az iskola épületét az utolsó két órára, és még csak nem is próbáljátok tagadni! Bizonyára nyomós okotok volt erre, szóval kaptok egy esélyt, hogy kimagyarázzátok magatokat. A kérdés tehát így hangzik: Miért hagytátok el az iskola épületét testnevelés után, az osztályfőnök engedélye nélkül? − csöndben maradtam. Összenéztünk Lutherrel. Mindketten tudtuk, hogy nem mondhatjuk el az igazat Müllhausennek. Épp megszólalni készültem, Luther viszont megelőzött.

− Alex rosszul lett torna után, ezért elkísértem őt a Charitébe, hogy biztosra menjünk jól van-e. Ez minden! − Látszik, hogy ő tapasztaltabb hazudozó, mint én. Magabiztosnak és hihetőnek tűnt minden egyes szava.

− Hazugság! − üvöltötte Müllhausen felpattanva ülőhelyéből. Akkorát csapott az asztalra, hogy felborult a pohara, és kiömlött belőle a kávéja − Rendben… Maradjunk a kis hazugságotok mellett. Akkor sem mehetnétek el egyedül ki a városba, ráadásul olyan messzire, mint a Charité! Legalább egy felnőttnek veletek kellett volna tartania, így most az osztályfőnök és Kuznyecov a felelős, amiért nem ment veletek! A ti felelősségetek pedig minden, amit az iskola területén kívül csináltatok, és az, hogy nem kértétek egy felnőtt segítségét. Ebből hogy magyarázzátok ki magatokat? − Nem tudtunk megszólalni, még Luther is kifogyott a kamuszövegekből. A segítség végül egy váratlan formában érkezett.

− Müllhausen úr, tisztelettel megjegyzem, én engedtem el őket testnevelés után. − mondta rezzenéstelen arccal Kuznyecov − Ennélfogva az én felelősségem minden, amit az iskolán kívül tettek!

− Kuznyecov… miért nem segített maga, személyesen? Elvégre a tanári munkája nem csak abból áll, hogy engedi játszadozni a diákokat az óráin! Ha jól tudom, az elsősegélynyújtás is beletartozik a munkaköri leírásába. Vagy tévednék? − kérdezte Müllhausen lekicsinylően.

− Megtettem a tőlem telhetőt, de Alex esete kívül esett a hatáskörömön, ezért elküldtem őket a Charitéba. − fedezett minket makacsul Kuznyecov.

− Elképesztő meggondolatlan és felelőtlen döntés volt az Ön részéről, elküldeni két gyereket, ki a nagyvárosba, felnőtt felügyelet nélkül! Örüljön, ha megtarthatja az állását, Kuznyecov! A mai ügy nélkül is már túl sok van a rovásán.

− Mégis mire céloz? − kérdezte meghökkenve Kuznyecov.

− Tudomásomra jutott a maga kis rejtegetnivalója. Hogy egy férfival él együtt. Gusztustalan, hogy a magafajták betehetik ide a lábukat és gondoskodni fogok arról, hogy amilyen gyorsan csak lehet, búcsút vehessünk magától. − Kuznyecov előbb elsápadt, majd elvörösödött. A mindig magabiztos tanerőt sosem láttuk még így zavarban lenni. Azt kívántam, bárcsak ne kéne jelen lennem ennél a beszélgetésnél, míg Müllhausen látszólag élvezte a helyzetet. Gréta tanárnő aggódva pislogott Kuznyecov felé, de nem tűnt meglepettnek.

− A tanári fizetés... nem elég arra, hogy egy külön lakásom legyen. − magyarázkodott Kuznyecov.

− Müllhausen úr! − kezdte Gréta tanárnő − Minden tisztelettel, de nem rúghatja ki Kuznyecov urat. Ön is tudja, hogy csak az igazgatónő teheti ezt meg! − fakadt ki az osztályfőnökünk − Ez már nem az Ön feladata!

− Frau Weber, az igazgatóasszony két hétre elment az iskola ügyeit intézni, és addig rám bízta a vezetői feladatok elvégzését! Amíg én leszek az igazgató, az lesz, ahogy én elrendelem! Világos?

− Igen − felelte komor arccal Gréta tanárnő, majd miután Müllhausen mindenkit elküldött, ő elsőként viharzott ki a teremből. Luther és én voltunk az utolsók, akik az ajtóhoz értek, viszont még mielőtt kiléphettem volna rajta, Müllhausen keményen megmarkolta a karom.

− Most még megússzátok, de ha eltüntetem Kuznyecovot, ti is repültök innen!

− Megértettem! − kiszabadítottam a kezem Müllhausen szorításából, és becsaptam magam után az ajtót. Gréta tanárnő hangjára lettem figyelmes:

− ..., mert megfigyelnek titeket. Mondd meg Ulrichnek, hogy költözzön hozzám, legalább egy kis időre.

− Köszönöm Gréta, sokat jelent, hogy segíteni akarsz. Még ma megbeszélem vele.

− Ez a legkevesebb. Attól még, hogy Müllhausen mellett senki sem bírja ki pár napnál tovább, nem kell, hogy emiatt más párkapcsolatát is tönkretegye. − fejezte be Gréta tanárnő, majd elviharzott órát tartani. Mi Kuznyecov felé vettük az irányt.

− Köszönjük, hogy fedezett minket tanár úr. − mondta Luther.

− Hálásak vagyunk!

− Rendben, elég volt a seggnyalásból! Tudom, hogy valamilyen nyomós okotok volt arra, hogy ellógjatok az iskolából, és azt is, hogy ez valahogy összefügg Lucas hiányzásával. Szóval mondjatok el mindent, az elejétől a legvégéig! − Ismét összenéztünk Lutherrel. Az összes bizonytalansága elmúlt, miután látta, hogy a tanár úr szinte a munkája árán is képes volt kihúzni minket a bajból. Nem is haboztunk többet.

− Lucas meghalt. − Kuznyecov képtelen volt hinni a füleinek. Annak ellenére, hogy nem ismerte őt annyira, hisz tornán nem volt lehetősége tanítani őt, az ő szemeire is kiült a szomorúság és a döbbenet. Elmeséltünk neki mindent, ami velünk történt, Lucas szüleitől kezdve, egészen a kórházig. Semmit nem hagytunk ki.

− Szerintünk Müllhausennek is köze van ehhez, mert már azelőtt tudta, hogy mi történt Lucasszal, mielőtt mi kiderítettük volna. Meg kell fosztanunk őt az igazgatói poszttól, mielőtt még kirúgja magát!

− És hogy akarjátok ezt megtenni? − érdeklődött a tanár.

− El fogjuk mondani mindenkinek.

− Így van! Addig terjesszük, amíg el nem érjük azt, amit akarunk: kirúgni Müllhausent, és megszüntetni a tömegmészárlást!

− Nem értitek. Nem fecseghetitek el akárkinek, mert bajba kerülhettek, és akkor nem csak nekem, de nektek is annyi!

− És ha senki nem jönne rá, hogy mi voltunk azok? − kérdezte Luther.

− Úgy érted szórólapokkal?

− Akár úgy is lehetne!

− De tanár úr, senkit sem fogunk tudni rávenni, hogy kinyomtasson nekünk ennyi szórólapot!

− Azt csak bízzátok rám! − felelte Kuznyecov − Ti készítsétek el, én majd gondoskodom a kinyomtatásáról!

− Köszönjük!

− Na, de most már menjetek haza, és kezdjetek el gondolkodni, mivel teljen meg az a papírlap! Több időt nem vesztegethetünk el! − mondta, majd otthagyott minket. Elbúcsúztam Luthertől, majd mindketten az otthonunk felé vettük az irányt, hogy a holnapi matek dolgozattal nem törődve nekiállhassunk az újonnan kiszemelt célunk eléréséhez.

Másnap elmeséltem Lizának, a Lucasszal történteket. Rögtön az ölelésemben keresett menedéket. Éreztem, hogy sír, ezért tehetetlenségemben megsimogattam a hátát. Hosszas egyhelyben állás után végül eleresztett. Igazam volt. Orrával szipogott, a könnyek pedig nem álltak meg. Kérte, hogy segíthessen nekünk, én viszont nem voltam oda ezért az ötletért.

− Tudom, hogy te is bosszút akarsz állni, mint mi mindannyian, de kérlek, gondold át még egyszer! Akármennyire is kell a segítséged, ebből ki kell maradnod!

− Csak azért mert lány vagyok?

− Nem, dehogyis! Azért, mert túlságosan féltelek!

− Hülyeség!

− Ha ez nem jön össze, és rájönnek, hogy ezt mi terjesztettük el… Minket megölnek. Nem merek belegondolni, hogy ezt veled is megtehetnék!

− Én nem félek a következményektől!

− Pedig kéne! Én félek tőlük, és szerintem Luther is retteg, legbelül. És tudod, mitől félek még jobban? Attól, hogy téged is veszélybe sodorhatlak ezzel. Nem lehet! Ez az én feladatom! Ha akár egy kis esély is van rá, hogy bajba kerülj, nem fogok kockáztatni.

− Miért nem engedi senki, hogy segítsek? Lucas halála ugyanannyira rám is tartozik, mint rátok! Olyan hülyén érzem magam, mintha senki nem bízna bennem.

− Én bízok benned, másrészt nem téged kerestelek volna fel, hülye meg végképp nem vagy! Sajnálom, de nem merem veszélybe sodorni az egyetlen megmaradt személyt az osztályban, akiben bízhatunk. Minket akkor ki fog megbosszulni? − Liza kissé bizonytalanul megfogta a kezem. Szeme az enyémbe fúródott, amint arca lassan felém közeledett. Lehunytam a szemem, majd Liza puha ajkait éreztem a sajátomon. Visszacsókoltam őt. Olyan volt, mintha a levegőben szárnyalnék, sokáig viszont nem élvezhettük ezt a mennyei állapotot.

− Alex, elkészült! − kiáltotta Luther az ajtóban, majd Lizára nézett − Zavarok?

− Egy kicsit. Talán.

− Jó, inkább itt hagyom! − mondta, majd odadobta füzetét az előttünk lévő asztalra, s vihogását visszafojtva kifutott a teremből.

− Nem baj, ha itt hagylak egy percre? − kérdeztem Lizától.

− Menj csak! Mentsd meg az ártatlanokat, Alex! − mondta, majd egy búcsúcsókkal jelezte, hogy magamra hagy Lutherrel. A kezembe vettem a papírt, s olvasni kezdtem.

**LEGYEN VÉGE A TÖMEGMÉSZÁRLÁSNAK!**

A Charité kórházban és országszerte **ártatlan gyermekeket gyilkolnak a nácik** hidegvérrel, csak mert testi fogyatékosok.

**ÁLLÍTSUK MEG A TÖMEGMÉSZÁRLÁST!**

Mi, egy meggyilkolt diák osztálytársai, kérjük Önöket, fogadják el követeléseinket és tudassák ezeket minél több emberrel:

* **AZONNAL SZÜNTESSÉK MEG A MÉSZÁRLÁSOKAT, ÉS VONJÁK FELELŐSSÉGRE AZ AZT VÉGREHAJTÓ KÓRHÁZAKAT, ORVOSOKAT!**
* **MONDJON LE A FÜHRER, AKI A SAJÁT NÉPÉT GYILKOLJA, NEM CSAK A FRONTON, DE OTT IS, AHOL A LEGKEVÉSBÉ SZÁMÍTUNK RÁ!**
* **A NÁCI PÁRT TAGJAI NE LEHESSENEK TANÁROK, MERT TUDNAK A MÉSZÁRLÁSRÓL, ÉS RÉSZT VESZNEK EBBEN A BŰNCSELEKMÉNYBEN!**
* **A TESTI FOGYATÉKOSOK KAPJÁK MEG A TISZTELETET, AMIT MEGÉRDEMELNEK! NEKIK SOKKAL NEHEZEBB ÉLTETKÖRÜLMÉNYEK KÖZÖTT KELL BOLDOGULNIUK!**
* **AZ ÁLLAM TÁMOGASSA PÉNZZEL A CSALÁDOKAT, AHOL EGY TESTI FOGYATÉKOSRÓL GONDOSKODNAK!**

Luther az ajtó előtt várt, amíg Liza hallótávolságon kívülre nem ért, majd megkérdezte:

− Na, milyen volt? Ugye smároltatok? − Hangja gyermeki lelkesedéssel és őszinte kíváncsisággal vegyült.

− Ezt most hagyjuk… Amúgy igen! Nem tudod elképzelni milyen jó volt!

− Jól van te csődör, koncentrálj egy kicsit!

− Bocsi! Mi is volt a kérdés?

− Hogy így már megfelelőnek-e tartod, vagy még írnál hozzá valamit?

− Mihez?

− Hát a szórólaphoz!

− Ja, hát persze! Szerintem már alakul, csak egy picit szebbre át kéne írni.

− Hogyne, én még egyszer átírom, mert ezt csak összefirkáltam abból, amit kieszeltünk. Aztán oda is adhatjuk Kuznyecovnak!

− Ez nem jó ötlet!

− Hidd el, Alex! Lucas megkapja azt az igazságot, amit megérdemel! Nem halt meg hiába, mert egyszer még ő lesz a többi ártatlan megmentője!

− Én nem erre gondoltam! Úgy értem nem neked kéne átírnod!

− Mi a bajod az írásommal? − háborodott fel Luther.

− Az égvilágon semmi! Jó, egy kicsit talán ronda. Inkább bízd rám!

− Már ne haragudj, de a te firkálmányod sokkal otrombább, mint az enyém!

− Attól még a tied is firkálmány!

− De az enyém legalább szép firkálmány!

− Attól még mindig firkálmány, ennek pedig végképp nem kéne annak lennie!

− Akkor meg ki írja át szebbre? − kérdezte makacsul. Egy pár másodpercig maga elé bámult, majd egyszer csak elfutott − Liza!

Másnap reggel a lány büszkén nyújtotta át az átírt papírt. Meglepetten láttam, hogy a szöveget írógéppel írta.

− Nem arról volt szó, hogy kézzel írod majd? − kérdezte Luther.

− Üdv a negyvenes években! Igazán haladhatnál a korral. − vágott vissza Liza.

− Igazad lehet, talán csak én vagyok ilyen régimódi!

− Meg amúgy hozzá is írtam valamit. Csak egy apróság:

* AZ ISKOLÁKBAN NE LEGYEN NÁCI OKTATÁS! A TANÁROK NE NEVELJÉK GYŰLÖLETRE A DIÁKOKAT!

− Köszi, ezt teljesen kifelejtettük! Elegem van már az ideológia órákból!

− Van olyan óra, amiből nem? − kérdeztem.

− De a náci nevelésből főleg. Ha legalább egy értelmes tanár tanítaná! De miért pont Müllhausen? Zsebhitler − motyogta az orra alatt Luther.

− Én nem azért írtam oda, mert unalmas órákat tart, hanem mert ez egy kegyetlen és önző világnézet, amit nem akarom, hogy ránk erőszakoljanak többé!

− Köszi, Liza, rengeteget segítettél! − kacsintottam rá a lányra. Pár másodpercig csak egymás szemébe bámultunk, amíg Luther meg nem unta, s nem emlékeztetett minket jelenlétére.

− Khm… Akkor már oda is adhatjuk Kuzinak?

− Persze! − ébredtem fel mámoromból.

− Kuznyecov tudja, hogy így hívjátok? − kérdezte aggodalmasan Liza.

− Remélem nem!

− Pedig nem olyan rossz név! − hallottam hátam mögül egy mély, rezgő hangot. Kuzi volt az, személyesen − Szóval, elkészültetek a szöveggel?

− Minden tisztelettel, uram, igen. Elkészült uram! Igen! − felelte szégyenlősen Luther.

− És meg is nézhetem?

− Máris! − adtam át kapkodva a tanár úrnak a papírlapot. Felvette az olvasószemüvegét, s a szövegbe mélyedt, mi pedig a reakcióit figyelve hallgattunk. Mire végül a lap aljára ért, feltekintett ránk.

− Hány évesek is vagytok?

− Tizennégy, uram!

− Érdekes! − nevetett fel Kuznyecov − Én a ti korotokban még csak juhokat terelgettem egy töredezett fabottal, ti meg rögtön meg akarjátok váltani az országot! Ez szomorú, már ami az én gyerekkorom illeti.

− Tudja tanár úr, nem várhatunk tovább! Ennek most kell véget vetni, hisz nem halhat meg több ártatlan ember!

− Értem fiúk. Helyesen cselekedtek, remélem sikerrel fogtok járni. Én akkor megyek is másolni, ha minden igaz, olyan fél óra múlva már itt is leszek. − szólt a tanár úr, majd felsietett a lépcsőkön. Megközelítőleg negyvenöt percet követően vissza is tért.

− Elnézést, hogy ennyit késtem, egy kis problémába ütköztem, de végül is itt vannak. − mondta, majd kezünkbe nyomta a vastag papírkupacot, miközben aggódva körbenézett − Mit terveztek most csinálni ezekkel?

− Szét fogjuk szórni a városban, hogy mindenkihez eljusson.

− Rendben, de vigyázzatok! Feltűnés nélkül csináljátok, különben úgy járhattok, mint a Scholl testvérek!

− Kik azok a Scholl testvérek? − kérdeztem.

− Ők is rosszallóan tekintettek a nácik tetteire, szóval összeírtak egy hasonló tiltakozó szöveget. Egy egyetemen próbálták szétosztani, viszont lebuktak, és kivégezték őket. Ti nem juthattok erre a sorsra! Régebben még azt hittem, hogy ez az iskola képes megvédeni a diákjait, de úgy néz ki tévedtem.

− Rendben, igyekszünk majd! Köszönjük szépen!

− Nem, én köszönöm! − mondta a tanár úr, majd sietve megfordult, s elment.

− Akkor, Alex. Megyünk is?

− Most? Biztos nem! Szerintem várnunk kell a hétvégéig, amíg el nem mennek otthonról a szüleim. Emlékszel, nem lenne szabad megtudniuk, hogy elhagyom a házat!

− Jogos. Akkor viszont menjünk este! A sötétben kisebb az esélye annak, hogy meglátnak, és az utcán sem lesznek olyan sokan, remélem.

− Akkor hétvége? − kérdeztem.

− Hétvége! − felelte Luther.

Ami azt illeti, a hét utolsó napjai elég izgalmasan teltek. Mivel szombaton anyám még otthon volt, arról a napról le kellett mondanunk. Vasárnap viszont, mikor a szüleim elmentek meglátogatni valami távoli rokont, vagy kit − nem tudom, nem figyeltem rájuk −, a munka a részünkről kezdetét vette. Mikor a nap már lassan bebújt Berlin vörös téglaházai mögé, útnak indultunk. Én még csak a környéket ismertem, ezért nem mertem túlságosan eltávolodni Luthertől. Igyekeztünk mindenhova elrejteni egy pár papírlapot, mivel még másnap hajnal előtt el kellett fogynia mind a négyszáz darabnak. Egy párat kiragasztottunk a házakra, egy párat pedig postaládákba dobtunk be. Egyet még egy kiöltözött úr aktatáskájába is sikerült észrevétlenül elrejtenem. Mindeközben csak azért imádkoztam, hogy hamarabb hazaérjek, mint a szüleim. Miután az utolsó papírlap is kikerült kezeink közül, rögtön hazarohantam, a szüleim viszont már az ajtó előtt álltak, a kulccsal babrálva. Sötét volt, így elszenvedtek vele egy darabig. Ez adott nekem némi időt, hogy megkerüljem a házat. Megpróbáltam az ablakon keresztül bejutni a szobámba. Nem értem el, ezért improvizálnom kellett. Aprócska hátsó kertünkben szerencsére volt egy vödör víz, ha esetleg mosakodni szeretnénk. A vizet, szüleim higiéniájára nem gondolva kiöntöttem a fűbe, és a vizeskannát a tetejére fordítottam. Így már elértem a résnyire nyitva hagyott ablakot. Túlzásnak állítanám, hogy a mászásom, s a landolásom kecses, vagy netán gyors lett volna. Elég sokat nyögtem, és a végén egy hangos koppanással értem földet. Mire felkeltem, a bejárati ajtó már nyitódott is.

− Szia, kicsikém! Megjöttünk! − kiáltotta kissé akadozó hangon anya.

− Pssz! Biztos alszik, ne ébreszd fel! − szólt apám. Az ő hangja is eltért a megszokottól. Ebből csak két dologra tudtam következtetni: ezek nem az én szüleim, vagy csak simán részegek. Végül az utóbbi nyert. Ahogy lépéseik zaja a szobámhoz közeledett, villámgyorsan beugrottam az ágyamba. A tüdőm sípolni kezdett, s így a levegővétel is nehezemre esett. Az, hogy a város másik feléből rohantam el ide, nem segített az asztmámnak. Apa benyitott a szobámba. Próbáltam lassítani a légzésemen, de még így is olyan hangos volt, hogy szerintem még az enyhén halláskárosult apám is hallotta. Kezdtem kifogyni a szuszból, mikor:

− Izabella drága, gyere ide egy pillanatra! − szólt anyámnak, majd közelebb jött hozzám. Rövidesen már az alvás színlelése se ment.

− Mi az aranyom? − kérdezte anyu kuncogva.

− Szörnyű hangja van!

− Minek?

− Nem hallod, hogy mennyire horkol?

− Ja, engem nem zavar! Te is így szoktál!

− Most nem arról van szó, hogy zavar-e, vagy sem.

− Azt akarod mondani, hogy el kéne vinni orvoshoz?

− Arra most nincs pénzünk! − Az oxigén kezdett kifogyni a tüdőmből, szerencsére elég részegek voltak hozzá a szüleim, hogy horkolásnak nézzék a fulladozásom. Már kezdtem elveszteni a testem feletti irányítást, mikor anyám szólalt meg.

− Gyere drágám, mosakodjunk meg! − rántotta el apámat az ágyam elől. Mire az ajtó bezárult, megkönnyebbülten fújtam ki magam

− Köszi, anya! − suttogtam levegőért kapkodva. Kintről apám szavait hallottam, mikor bizonyára észrevette a felborított, üres vödröt. *Remek, most kitalálhatsz valami kifogást holnapra!* − gondoltam magamban, ilyenkor viszont már nem tudtam mással törődni, csak az alvással.

Másnap reggel fáradtan keltem. Keveset aludtam, azt is kellemetlenül. De nem tehettem mást, minthogy kedvtelenül felkeltem, és elcammogtam a reggelimért.

− Tegnap este nem tudtunk megmosakodni, mert fel volt borítva a kanna! − mondta apám.

− Neked is jó reggelt!

− Ne legyél szemtelen Alex! − szólt vissza anyám.

− Bocsánat.

− Mondtam neked fiam, hogy hagyj nekünk is vizet a tisztálkodásra! − folytatta apám.

− Bocsi apu, véletlen volt, elfelejtettem!

− Meg ahhoz képest, hogy az összes vizet elhasználtad, hát… büdös vagy!

− Jól van apa, békén lehet hagyni! − feleltem idegesen. A kevés alvás nem segített a gondolkodásomon.

− Fiam, én csak mondom! A lányok nem fognak utánad járni, ha ilyen büdös leszel! − Végre megláttam a lehetőséget.

− Ami azt illeti, már van barátnőm! − Mosolyogva vártam a reakciókra, ők viszont mintha meg se hallottak volna.

− És ha meg akarod tartani, akkor többször kell tisztálkodnod! − folytatta az elismerés legkisebb jele nélkül apám. Még csak meg se kérdezte, hogy mi a neve!

− Jó, én inkább indulok! − Az ajtó felé vettem az irányt, anyám viszont utánam szólt.

− Várj meg, én még nem végeztem! Adj tíz percet!

− Bemehetnék végre egyedül az iskolába? Nem már vagyok ovis! − mondtam.

− Semmiképpen sem! − felelte elkomorodó arccal apám.

− De csak alig száz méterről van szó! Tudok vigyázni magamra!

− Ne akard megint elkezdeni, ezt már megbeszéltük!

− Ami azt illeti, még barátnője is van! − mondta elismerően anyám − Meg amúgy is! Meg kell tanulnia önállóan közlekedni!

− Menj! − adta meg magát a keményen másnapos apám. Amint meghallottam a parancsszót, rögtön az ajtóhoz rohantam, felkaptam a hátizsákom, s kiléptem az utcára. A nap lágyan sütött az arcomra, út közben pedig még elégedetten szemléltem a helyenként elrejtett szórólapjainkat, mire viszont beléptem az iskola ajtaján, az örömteli hangulatomnak nyoma sem maradt. Unottan tipegtem fel a lépcsőkön, s mire az órák elkezdődtek, teljesen besokalltam. Legalább két órán bealudtam, és legfeljebb csupán halvány emlékeim maradtak a tanárok mondandójából. Ennek meg is lett a gyümölcse, mivel így egyetlen nap alatt sikerült négy beírást szereztem. A tanítási órák közötti sor legvégén eljött a tornaóra. Egy picit felvidultam, no meg az alvás a kémia órán is sokat segített, így aztán izgatottan szaladtam be az öltözőbe. Már kezdtem volna átvenni a ruháimat, mikor Gréta tanárnő falfehér arccal rám nyitott.

− Nem lesz tornátok. Gyere vissza az osztályba, én tartok órát! − mondta rekedt hangon.

− Mégis miért? − kérdeztem meglepődve.

− Kuznyecov tanár úr nincs itt.

− Akkor mégis hol van? − tettem fel legújabb kérdésem, az osztályfőnöknő viszont szó nélkül, fejét lehajtva lépett ki az ajtón. Erről muszáj volt beszámolnom Luthernek.

− Ugye nincs semmi baja? − kérdezte.

− Nem tudom.

− Úgy néz ki már megint kitervelt valamit a Zsebhitler!

− Akkor ki kell derítenünk, hogy miben mesterkedik, még mielőtt túl késő lesz!

Az óra után Lizát is magamhoz hívtam, hogy elmeséljem neki, mi történt. A titkos helyünkön találkoztunk, ami egy szekrény mögött volt, egy raktárszerűségben. Ez volt az a hely, ahol először csókolóztunk. Elmeséltem neki, hogy mi történt, amikor behívott minket Müllhausen az irodájába, hogyan húzott ki minket a csávából Kuznyecov, és hogy hogyan fenyegette meg őt Müllhausen.

− Ha őt kirúgták, akkor ti is veszélyben vagytok! − mondta Liza.

− Tudom, de nem tehetünk semmit.

− Csupán óvatosnak kell lennetek! Lehetőleg kerüljétek Müllhausent!

− Az nem lesz elég! Azt mondta nekem, hogy miután eltünteti Kuzit, minket is kirepít innen. Ha ez igaz, akkor mi vagyunk a soron következők!

− Nem csaphat ki titeket csak úgy! Ahhoz bizonyítékra lenne szüksége, és egy apró csínytevés miatt nem fog titeket eltűntetni innen!

− Dehogy azért! Mindketten tudjuk, hogy ő juttatta Lucast a Charitébe, és még ő sem olyan hülye, hogy ne álljon neki össze a kép. Ha rájött arra, hogy mit kerestünk igazából a Charitében, akkor már nem lesz nehéz bizonyítékot találnia. Sőt! Szerintem még bizonyítékra se lesz szüksége! Így, hogy kezében van az iskola, és még a Gestapo irányításába is van beleszólása... ez egy sakk-matt az ő részéről.

− Jaj, ne mondj már ilyet! − fogta meg a kezem Liza.

− Tudod jól, hogy én csak az igazat mondom!

− Nem lenne szabad megvárnod, amíg értetek jönnek.

− Erre már én is gondoltam, de még nem mertem magam elhatározni.

− El kell menekülnöd, én pedig veled tartok!

− Nem, rád itt van szükség! Ha a nácik eltakarodnak a hatalomból, akkor kell hogy legyen valaki, aki nyilvánosságra hozza majd a rémtetteiket!

− De én veled akarok menni! Inkább kerülnék bajba a te oldaladon, minthogy soha többé ne lássalak, mert… − Liza hangja hirtelen elcsuklott ­− mert szeretlek!

− Én is szeretlek téged! Éppen ezért akarlak biztonságban tudni, hogy ha vége lesz ennek a rémálomnak, akkor újra együtt lehessünk.

− De ez vajon meddig fog tartani? Mi van, ha évekig távol leszel? Én csak azt akarom, hogy velem maradj!

− Ha valami tényleg rosszra fordulna, akkor itt és most esküdjünk meg, hogy akármi történjen, várni fogunk egymásra. − Liza szemét elöntötték a könnyek.

− Bocsáss meg, adnál nekem egy-két percet, hogy összeszedjem magam?

− Persze, menj csak nyugodtan! − mondtam, majd a lány kisietett a raktárból. Nem akartam haszontalanul eltölteni ezt a kis időt, így hát körbenéztem. A gondnok szerszámai voltak itt leginkább. Kalapács, fűrész… egyik sem véres, hála Istennek! Pedig kinézném a gondnokból. Elég ijesztő alak. Sosem köszön vissza, folyton mogorva, ráadásul úgy kerüli a szemkontaktust, mint Luther a jó jegyeket. De a munkáját legalább végzi! − Elmélkedésem a nyikorgó ajtó hangja szakította félbe.

− Visszajöttél, szívem?

− Így is mondhatjuk! − hallottam a hátam mögül egy mélyen rezgő férfias hangot. Ahogy az ajtó felé fordultam, az ereimben megfagyott a vér.

− Mit keres itt tanár úr? − kérdeztem ijedten.

− Téged, ami azt illeti. Csupán ki szeretnélek oktatni egy kicsit. − felelte Müllhausen, majd nyugodt hangja átváltott erőszakosra − Tudod, miért nyújtottam át Lucast a Charitének? Mert egy fogyatékos volt! A kezelései rengeteg pénzbe kerültek, amit most nem engedhet meg magának az ország, mivel az összes megmaradt pénzét és erejét a háborúra kell szánnia. Katonáink százai, ezrei halnak meg, csak egy ilyen habzó szájú semmirekellőért, aki még a lábára se tud állni! És mit gondolsz, mi fog történni, ha egy ilyen továbbörökíti a génállományát? Még több pénzt veszítünk, és túl sok semmirekellő fogyatékossal telne meg az ország! Akkor a zsidók elérnék a céljukat, és térdre kényszerítenék Németországot, úgy, ahogy az az előző háborúban történt! Ezért kellett Lucasnak meghalnia, és ezért kell az összes ilyennek meghalnia! − Megdöbbenten hallgattam Müllhausen gyűlölettel teli mondanivalóját. Teljesen hiányzott az erőm ahhoz, hogy győzködjem őt állításai hamisságáról. Tudtam, hogy már túlságosan elmerült a gonoszságában.

− Szerintem minden emberélet számít függetlenül a képességeitől. Nem az a fontos, hogy tud, vagy nem tud mozogni! Lucas egy rendkívül éles eszű srác volt, aki elméjével segíthette volna az országot! Ezt pláne magának kéne megértenie, hisz Ön a tanár! Önnek kéne hinnie az emberi elme erejében!

− Pontosan tudom, hogy mi a helyes, ne merd megkérdőjelezni! Tudom, hogy te voltál az, aki azokat a szórólapokat készítette. Te és Luther! És ne aggódj, most már nincs itt Kuznyecov, hogy megvédjen titeket!

− Mit tett vele? − kérdeztem.

− Kezembe került az egyik szórólapotok, ezek után pedig már nem volt nehéz összerakni a képet, és maradjunk annyiban, hogy Kuznyecov már valószínűleg nagyobb problémákkal küszködik, mint az álláskeresés! Ne aggódj, te és a mocskos kis barátod is ugyan erre a sorsa fogtok jutni, megígérhetem!

− Nem. Ezért még maga fog megfizetni! Garantálom! − feleltem ökölbe szorítva a kezem. Úgy éreztem, képes lennék tüzet hányni a felháborodástól, az igazságtalanságtól. A szócsata itt véget ért, és nem csak én voltam így vele. Müllhausen készen állt kezet emelni rám. Szerencsére hamar reagáltam, és sikerült kivédenem az ütést. Megláttam a lehetőséget, és lábammal, egy határozott, de erőteljes rúgással a golyóit céloztam meg. Betalált. A tanár úr jajongva visongott, majd a földre került. Nem haboztam tovább. Fogtam a gondnok kalapácsát, és felkészültem az ütésre, kezem viszont nem lendítette meg a szerszámot. − *Ha megölöm, csak még nagyobb bajba fogok kerülni, mint amiben most vagyok. Akármennyire is gyűlölöm őt, senkit sem lennék képes meggyilkolni. Hisz pont ez ellen küzdök!* − Ledobtam a kalapácsot a földre, sietve kinyitottam az ajtót, a gondnok csavarhúzójával pedig elreteszeltem az ajtót. Liza már felém szaladt.

− Mi történt?

− El kell rohannom! Lehet, egy darabig nem látsz majd!

− Ilyen hamar rájöttek? − kérdezte Liza mély letörtséggel a hangjában.

− Sajnálom. Tudod, hogy ha megtehetném, akkor itt maradnék veled!

− Én itt leszek, csak gyere vissza! − Szorosan átöleltem, ezzel beszívva levendulaillatát, majd könnyeimmel küszködve felsiettem a lépcsőkön. Az osztályban Luther épp többi osztálytársának mesélt valamit.

− Luther, gyere gyorsan, rájöttek! − kiáltottam oda.

− Mi? − kérdezte zavarodottan, ahogy az osztályunk többi tagja is kérdő tekintettel nézett rám.

− Gyere már! − futottam oda hozzá, majd magammal rántottam. Miután kirohantunk az osztályból, tovább bombázott kérdéseivel.

− Hová megyünk? Mi történt? Mi a baj?

− Müllhausen rájött, hogy mit tettünk, és kirúgta Kuznyecovot! Sürgősen el kell hagynunk ezt az épületet! − feleltem lihegve. Mire a lépcsőkhöz értünk, egy emelettel lejjebb az osztályfőnökünk beszélgetett valaki szüleivel.

− De hisz ezek rendőrök! − suttogtam, miután megismertem az egyenruhájukat. Ha jól hallottam, épp a hollétünkről kérdezték az osztályfőnököt, aki váltig állítgatta, hogy fogalma sincs róla, amíg észre nem vett minket.

− Erre jöjjenek! − mondta, majd az ellenkező irányba intette őket. Még aggódva visszanézett ránk, jelezve, hogy meneküljünk. A bejárati ajtót újabb rendőrök őrizték, ezért a hátsó ajtó felé vettük az irányt, ami az épület másik végében volt. Szerencsére, itt nem őrködött senki, így hát sietve kiszöktünk rajta.

− Hova menjünk? − kérdeztem kétségbeesetten.

− Nyugi, ismerek egy helyet! Kövess! − kiáltotta Luther, én pedig utána futottam. Az iskolától nem messze egy romos utcához értünk. A házak elhagyatottan, üresen álltak, alig voltak még egyben.

− Mi ez a hely?

− Berlin egyik lebombázott utcája. Pár hónapja robbantották fel. Máig emlékszem arra a napra. A robbanás olyan volt, mintha beleremegett volna a föld, amíg mi az iskola menedékében rejtőztünk. Gyere, itt van az én helyem. − mondta, majd egy szinte teljesen összeomlott házra mutatott.

− Ugye nem fog ránk dőlni?

− Ha eddig nem omlott össze, most se fog! − felelte, majd bebújt egy résen. A ház alját sűrű gaz borította be. Mire Luther áterőszakolta magát a lyukon, én következtem. Amint átjutottam a szűkös bejáraton, jókorát estem, a búvóhely része ugyanis a földszint alatt volt. Egy nem túl tágas, de annál büdösebb szobácskában találtam magam. Luther felsegített.

− Fúj, nem tudtam, hogy ilyen átkozottul büdös van itt lent! Már legalább két hónapja nem jártam itt!

− Kivel jártál te ide? − kérdeztem.

− A barátnőmmel.

− Nem is tudtam, hogy van barátnőd!

− Volt.

− Sajnálom.

− Mindegy, ez most nem számít! − tért vissza Luther maga elé bambulásból − A lényeg az, hogy te most elmeséld nekem, hogy mégis mi történt Müllhausennel meg Kuznyecovval.

− Kuznyecovot kirúgták, legrosszabb esetben pedig börtönbe került, mert a Zsebhitler rájött, hogy fedezett minket.

− Mi az, hogy legrosszabb esetben? Legrosszabb esetben megölték őt!

− Ebbe bele se merek gondolni! Velünk így viszont mi lesz? Ha elkapnak minket, valószínűleg minket is kivégeznek, mint azokat a Scholl testvéreket. Ha tovább bujdosunk, itt fogunk éhen halni, ha mondjuk épp nem szomjan. És ráadásul, most már nem csak Müllhausen, de a rohadt gestapósok is keresnek minket! Ha a városban maradunk, nekünk annyi! Levadásznak minket. Ha valaki segítségét kérjük, mást is bajba keverhetünk. Hát ezzel most egyedül vagyunk! Se Kuznyecov, se Liza, se Lucas. − feleltem végső elkeseredésemben.

− Akkor egyedül fogunk kimászni ebből! Figyelj rám, Alex! Nem tudom, hova mehetnénk! Ha el akarod hagyni a várost, azt még valahogy megoldjuk. De ha tényleg biztonságban akarsz lenni, nemcsak a várost kell magunk mögött hagyni, hanem az egész országot! Nincs más megoldás! Ezzel, amit tettünk, az egész rohadt országban veszélybe sodortuk magunkat! Gondolj bele! Megpróbáltunk egy felkelést szítani! Ezért minket meg fognak ölni otthon!

− Mondd, hogy csak viccelsz! Nem mehetünk haza, mintha semmi sem történt volna! Nem szólhatunk a szüleinknek, mert a végén még ők is bajba kerülnek miattunk. Már így is elég nagy veszélyben vannak! Nem hiszem, hogy képes vagyok őket itt hagyni! − Ekkor eszembe jutott Liza. Őt is el kell engednem, ha életben akarom őt tartani. − Akkor most merre tovább Luther? Ha elhagyjuk az országot, hova a francba mehetnénk? Nincs valamilyen rokonod Franciaországban?

− Neked teljesen elment az eszed? Képtelenség áthaladni a francia vonalon! Ott folynak a legnagyobb csaták! És ha át is jutnánk, még ott se lehetnénk biztonságban!

− Meg amúgy sem tudunk franciául! Igazad van! Franciaország kilőve. De kell, hogy legyen valami…

− Ami azt illeti, a nagyszüleim Svájcban élnek! Sőt, ott a legtöbben németül beszélnek, szóval a nyelvvel se lenne bajunk! − mondta Luther.

− És Svájc egy háborúmentes ország! Kezd összeállni!

− De az nagyon messze van! Sose jutunk odáig! Esélytelen!

− Meg kell próbálnunk Luther! Látsz más megoldást? − kérdeztem.

− Ez a baj; nem nagyon. Neked viszont igazad lehet! Meg kell próbálnunk! Így mondjuk, sajnos itt kell hagynunk mindenkit. A szüleinket, Lizát, és még Kuznyecovon sem tudunk segíteni!

− Ha életben akarunk maradni, meg kell próbálnunk!

− De hogy akarsz több száz kilométert lesétálni, akármilyen felszerelés nélkül?

− Először is, nem fogunk mindig sétálni. Ha tudunk, haladunk máshogy, a cuccokért meg gyorsan hazafutunk indulás előtt. Hozz magaddal néhány váltóruhát, pénzt, egy kis kaját, térképet, meg, ha van, akkor iránytűt, és egy biciklit! Mindent, amit hasznosnak találsz. Fél óra és itt!

− Rendben, fél óra és itt! − felelte Luther, majd elindultunk.

***--------------------------------------------------------------------------------------------------------------------------------------***

<<<<<<<<<<<<<<<<<<<<<<< VI. Fejezet >>>>>>>>>>>>>>>>>>>>>>>

--------------------------------------------------------------------------------------------------------------------------------------

*A távolodó nagyváros*

*Berlin, 1944. április 14.*

Sikerült észrevétlenül hazafutnom. Szinte átugrottam a kerítést, majd az udvaron a már megszokott módon az ablakom felé vettem az irányt. Besurrantam, most már csendesebben, mint múltkor, majd sietve nekiálltam pakolni. Amit hasznosnak találtam, azt begyömöszöltem a táskámba. Többek között egy pár ruhadarab, térkép, a zsebpénzem és a kis rádióm kerültek be. Az ajtó túloldaláról egy beszélgetés zaját hallottam. Résnyire kinyitottam az ajtót és fülelni kezdtem. Anyám és apám hangjára figyeltem fel, amint két másik ismeretlen férfival beszéltek.

− Meg kell találniuk a fiamat! − kiabálta apám − Nem hiszem el, hogy csak úgy, ok nélkül elszökött! Engem nem etetnek be ezzel!

− Mi minden tőlünk telhetőt megteszünk, hogy segítsünk a fiának uram, de ebben Önnek is ki kell vennie a részét! − *Segíteni a francokat, el akarnak fogni és kivégezni!* *Nem dőlhetnek be egy ilyen ócska trükknek!* − Uram, megengedi, hogy benézzünk a fia szobájába? − mondta a másik férfi.

− Na, már csak ez hiányzott! − suttogtam, majd kapkodva a hátamra vettem táskám és kiugrottam az ablakon. A jobb vállammal a vödörre zuhantam. A fájdalom elterjedt az egész karomban, nyafogni viszont nem volt időm, mivel a kanna csörrenése és a nyögésem bizonyára felkeltette a gestapósok figyelmét. Amilyen gyorsan csak tudtam, elkúsztam az ablak elől, hogy ne vegyenek észre.

− Mi volt ez? − kérdezte az egyik rendőr az ablakon kinézve. Nem láthattak meg, hisz én már a ház oldalánál bujdostam. Látszólag anyámnak gyorsan összeállt a kép.

− Biztos csak egy róka volt, sok van errefelé! − mondta, majd elrángatta a biztos urakat az ablak elől, s becsukta azt. A falnak támaszkodva feltápászkodtam, karommal pedig köröztem egyet-kettőt, csak hogy meggyőződjek róla, hogy minden rendben van-e. Szerencsém volt, a zsigeri fájdalom a vállamban ennek ellenére viszont nem tűnt el. Az ajtó előtt apám biciklije állt. Más esetben nem vittem volna el az engedélye nélkül, most viszont tényleg nem volt más választásom. Felpattantam rá, és elhajtottam vele az új otthonomtól. Belegondoltam, hogy lehet ez lett volna az utolsó alkalom, hogy elbúcsúzzak a szüleimtől, de ekkor már túl késő volt. Elborzadva továbbtekertem, amíg a lerombolt utcára nem értem. Luther még nem érkezett meg, szóval gyorsan elővettem egy cetlit, meg egy tollat. Egy levelet kezdtem el írni, méghozzá Lizának.

*„Szia, Liza! A dolgok rosszra fordultak. Müllhausen rájött, hogy mit tettünk, és ellenünk fordította az egész rendőrséget. Úgy döntöttünk, nem bujkálhatunk örökké a városban, mert előbb, vagy utóbb ránk találnak. Kérlek, ne keress többé, se engem, se Luthert! Csak magad sodornád veszélybe! Mi el fogjuk hagyni az országot. Nincs más mód. Remélem, te biztonságban maradsz. De ehhez az kell, hogy titokban tarts mindent, amit tudsz rólam. Azt hittem több időt kaptunk együtt, sajnálom, hogy máshogy alakultak a dolgok. Abban az esetben viszont, ha mégis sikerrel járunk, és ha vége lesz a háborúnak, ígérem, hogy visszajövök.”*

***Alex***

− Alex, te már meg is vagy? − kérdezte Luther, kizökkentve engem az írásból.

− Igen. Mehetünk?

− Hogyne! Mi az a kezedben?

− Ez csak egy levél, amit Lizának írtam.

− Neked teljesen elment az eszed? Ha odaadnád neki, őt is csak veszélybe sodornád! Sőt! Mit írtál arra a cetlire? Valamit a tervünkről? Valamit arról, hogy hol rejtőzünk? Mert akkor azonnal tépd szét! − követelte Luther, nekem pedig nem volt más választásom, minthogy engedelmeskedjek.

− Boldog vagy? − kérdeztem. Ő közelebb ment a kis papírdarabkákhoz, még egyszer a földbe taposta, majd bólintott egyet. Ezután kimásztunk a résből ahol az ő kétkerekűje állt. A kosárban egy kutya feküdt.

− Frici? Miért hoztad őt ide?

− Ugyan Alex, hisz azt mondtad ő a kedvenced! Biztos jót tesz majd nekünk egy kis társaság, nehogy aztán megőrüljünk az úton! Amúgy is már túlságosan hozzám szokott, nélkülem megdöglene. Én mentettem ki ezek közül a romok közül, másoktól pedig fél.

− Na és hoztál annyi pénzt, hogy tudjunk róla is gondoskodni?

− Ne aggódj, az anyukámnak van elég pénze! − mondta, majd felült a biciklijére.

− De anyád nincs velünk!

− A pénze viszont igen!

− Várj, mi?

− Vettem egy kicsit belőle, útravalóként.

− Te megloptad édesanyádat? − kérdeztem.

− De csak egy kevéskét vettem el tőle! És ők amúgy is meglesznek! Csak annyit vittem amennyi kelleni fog!

− Nem lophatsz a szüleid vagyonából! Miért nem hoztad magaddal a zsebpénzed?

− Mit gondolsz, miből van ez a bicikli?

− Luther, nem szabadna lopnunk! Vagy azt akarod, hogy még inkább üldözzenek minket a rendőrök? Már így is túl sok van a rovásodon! Ha nem akarsz nagyobb bajt, becsületesnek kell lenned!

− De most az életünkről van szó! Ha valahogy túl akarjuk élni ezt az utat, muszáj lesz lopnunk néha!

− Mindig van más mód Luther! Először legalább meg kell próbálnod helyesen cselekedni! Azt még megértem, ha kivételezésre kényszerülsz, de te még meg se próbáltad elkerülni a lopást! Csak mondom, hálás lennék, ha az ilyesmit mellőznéd a továbbiakban. Nem akarom, hogy bűnözők legyünk. Remélem megérted.

− Nem tudom mióta vagy olyan, mint Lucas!

− Hát biztos nem örülne annak, ha hallaná mihez folyamodtál!

− Megértene minket. Az életünkről van szó!

− Ahogy gondolod, csak addig, amíg még van lehetőségünk más módszert találni, addig ezt hanyagoljuk!

− Előretekintő vagyok.

− Jó, de legalább megbeszélhettük volna!

− Rendben, igyekszem majd, de most már gyere, ne húzzuk tovább az időt! − mondta Luther, majd elindult a halványpiros színű kétkerekűjével. Ismét ő irányított, mert nekem fogalmam se volt, merre van a kiút a városból. Miután kiértünk a romos utcából, már ismerős helyeken tekertünk. A szél lefújta a falról az egyik szórólapunkat, és az út felé terelte azt.

− Hagyjuk el ezt a szeméttelepet! − kiáltott vissza, majd felgyorsított. Hiába tekertem gyorsabban, rozoga kerékpárom képtelen volt tartani az iramot az övével. Minden erőmet a nyikorgó bicaj meghajtásába adtam bele, a mellkasom viszont szorítani kezdett, a levegővétel pedig egyre nehezebbé vált.

− Lassíts Luther! − kiáltottam, de ő még csak meg se hallotta szavaim, inkább egy hirtelen mozdulattal megrántotta a biciklikormányt, és betért balra, egy másik utcába. Utánamentem, mikor viszont én kanyarodtam be, egy autóval találtam szembe magam. Reflexből félrerántottam a kormányt, így a kerekek viszont a padkának ütköztek, én pedig lerepültem a bicikliről, s a járdának csapódtam. A kocsi, ami elé bevágtam, egy sorompónak ment neki, a sofőr pedig hangosan káromkodott. Még nem nyertem vissza teljesen az erőmet, a távolban már viszont láttam Luthert visszafordulni felém. Ekkor szirénák hangjára lettem figyelmes, majd egy újabb autó kanyarodott be az utcába. Szédülve felkeltem, majd a fájdalmat nyögéssel csillapítva rászálltam a biciklimre, s lassú tempóval, de továbbtekertem. Mögöttem egy rendőrautó egyre fenyegetőbben közeledő alakja buzdított arra, hogy még gyorsabban tekerjek. Egy előttünk elhajtó autó hátuljába kapaszkodva sikerült nagyobb sebességet elérnünk.

− Kövess Alex! − kiáltotta utánam Luther, s egy szűk utcába vezetett. Üldözőink lefékeztek, majd egy másik irányba fordultak. Mire mi átjutottunk az utcán, mögöttünk ismét a sziréna hangja szólt, de sikerült egy kis időt nyernünk ahhoz, hogy leugorjunk a biciklikről, és befussunk egy közeli tavacskába. Elmerültünk a piszkos vízben. A kocsi a bicajok előtt megállt, a két biztos úr kiszállt belőle, majd tanulmányozni kezdték a kétkerekűinket. Frici egy akácfa törzsénél ült, majd mire meglátott minket, futni kezdett a part túloldalára. Gyorsan levegőt vettem, majd ismét a víz alá merültem. Próbáltam kinyitni a szemem, a koszos víz viszont teljesen kicsípte azt. A rádió a táskámban elég súlyt adott, hogy a felszín alatt tudjak maradni. Amíg a két rendőr utánunk kutakodott a tópart környékén, addig mi gyorsan kiszöktünk, és elbújtunk a nádas mögött. Szerencsére hamar feladták a keresést, és továbbhajtottak.

− Tudod te, milyen méregdrága volt ez a bicikli?

− Ez most teljesen mindegy Luther!

− Hogyan voltál képes elesni egyáltalán?

− Túl gyorsan mentél! Nem tudtalak beérni, aztán meg elütöttek! Ez történt! Elfelejthetnénk?

− Jó, rendben. Na és most, hogyan tovább? − kérdezte Luther. Körbenéztünk. A berlini lakosok, mintha semmi sem történt volna, folytatták jövés-menést. A közeli piac csak úgy nyüzsgött, kisgyerekek kergették egymás a nagy tömegben, munkások pedig épp ládákat pakoltak egy teherautóba. Közelebb lopóztunk, mire viszont odaértünk, becsukták a jármű hátsó ajtaját. Az egyik sofőr beszállt a volán mögé, és bestartolta a gépet. Magammal rántottam Luthert, majd sietve kinyitottuk a raktér bejáratát, s beugortunk, mielőtt még a jármű elindulhatott volna. Levettük a táskáinkat, és leellenőriztük, hogy mi maradt használható a merülés után. A térkép és a ruhák eláztak, a rádióm működésképtelenné vált, Frici pedig farkát csóválva leült az egyik láda tetejére.

− Merre megy ez a kocsi? − kérdezte Luther.

− Fogalmam sincs. Remélem, kivisz minket a városból, aztán majd meglátjuk. Mutasd a térképed!

− Tessék! − nyújtotta át a rongyosra gyűrt átázott papírt.

− Szóval, most még Berlinben vagyunk. Ha kivisznek minket innen, akkor is délre kell majd mennünk. Én első megállónak Lipcsét tenném meg.

− Te most komolyan el akarsz sétálni Lipcséig?

− Hát, lehet.

− De az legalább száz kilométerre van Berlintől!

− Akkor lesétáljuk! Persze, ha nem jut eszedbe valamilyen más ötlet!

− És honnan fogjuk tudni, hogy merre kell mennünk?

− Ne aggódj! − mondtam, majd a kezébe nyomtam az iránytűmet.

− Na és te kiigazodsz ezen?

− Miért, te nem?

− Hát persze! − mondta Luther a szó végét különösen elnyújtva.

− Te komolyan nem tudod, hogyan kell használni?

− Miért, hogyan kell?

− Először is, mindig vízszintesen kell tartani, mert csak úgy fog működni. Második lépés: a térkép segítségével meg kell állapítanunk, hogy mi merre vagyunk, és hogy merre van úticélunk, tehát északra, délre, keletre, vagy pedig nyugatra. Harmadszorra pedig csak be kell állítani az iránytűt a kiszemelt célunk felé, a mi esetünkben Délre, és…

− Neked is hiányzik még? − vágott a szavamba Luther.

− Hogy jön ez most ide?

− Nem tudom, mindegy. − legyintett, s elhallgatott. Rövides csönd után viszont megszólaltam:

− Hiányzik. Még csak segíteni sem tudtunk rajta!

− Legalább megtettük a tőlünk telhetőt! Megérdemelte volna, hogy legalább eltemessük, vagy valami.

− Hé, azt azért ne felejtsd el, hogy még mindig kint vannak a szórólapjaink! Még akármi lehet belőle! Talán még meg tudunk védeni egy pár ártatlant, ha valaki felfigyel a rá. − bizakodtam.

− Nagyon kicsi az esély.

− Ne legyél már ennyire pesszimista! Ha Kuznyecov és Liza is segített nekünk, az azt jelentheti, hogy nem vagyunk egyedül!

− Attól tartok, már több a gonoszság az emberekben, mint a jószándék.

− Nem igaz! Hidd el, a legtöbb ember rendes, csak nem tesz semmit a körülötte történő dolgok ellen. Ha nem lennének olyan közömbösek, sokkal többre mehetnénk. − feleltem − De ezzel most úgysem megyünk semmire, mert még a jó emberek is sakkba vannak tartva. Gondolj a nővérkére! Azt mondod, hogy ő csak közömbösség miatt nem cselekedett? Szerintem nem. Szerintem csak az állását, na meg az életét féltette. Csak parancsokat követett. Neki nem volt más választása! Ha olyat tesz, mint mi, őt is elítélik. Az emberek csak azért közömbösek, mert nincs más választásuk!

− Nekünk volt más választásunk, de a biztonságos út helyett, mi a helyes mellett döntöttünk!

− De mi különleges helyzetben voltunk!

− Na, igen! Nem tudnám elképzelni az öreganyámat az előző évszázadból származó biciklijével kitekerni a városból. Mások nem mernének kockáztatni a „helyes útért”!

− Ami öreganyádat illeti, hol is laknak pontosan?

− Zürichben.

− Zürichben? Nem elég, ha eljutunk a határig? Ha írsz egy levelet nekik, biztos eljönnek értünk.

− Nem tudom, hogy a határig eljutunk-e egyáltalán. Rettentően messze van, és ha akár egy aprócska hibát is vétünk, nem lesz második esély, nem lesz, ki fedezzen minket ezúttal.

− El fogunk oda jutni. Legyen bármi. Úgy érzem, Lucas vigyáz ránk fentről.

− Igen, inkább maradjunk ennél, ez biztatóbb. − mondta Luther, majd résnyire kinyitotta az ajtót − Még biztos messze vagyunk Berlin határától, ha egyáltalán elvisznek minket odáig.

− Szóval? Most mit csinálunk?

− Fogalmam sincs. Tudod, jó lenne ennyi feszültség után egy kicsit kikapcsolódni.

− Aludni akarsz?

− Nem, játszani!

− Mit tudnánk itt játszani? − kérdeztem értetlenkedve.

− Ne aggódj, van egy ötletem! Évekkel ezelőtt kitaláltunk egy ilyen játékot Lucasszal, hogy mesélsz egy történetet, nekem meg ki kell találnom, hogy hogyan végződik, vagyis, hogy mik voltak a következményei. Megfelel?

− Jó, persze, csináljuk! − feleltem, a Lucas szót meg se hallva.

− Kezdem én! Szóval, miután sikerült bosszút állnunk Dominikon, rajta kaptam, ahogy Matildával négyszemközt beszélgettek. Kihallgattam őket, és a gyanúm beigazolódott. Azt mondta neki, hogy nem biztos benne, hogy folytatni akarja a kapcsolatukat, mert ő Lizába van beleesve. Ekkor aztán elkezdtek veszekedni, hogy mégis hogy képzeli, meg minden. Balszerencsémre, észrevettek. Na, szerinted, hogy végződött?

− Nahát, erről eddig még miért nem meséltél?

− Nem volt rá alkalom.

− Értem. Fogalmam sincs, hogy végződhetett… Összeverekedtetek, gondolom. Ahogy Dominiket ismerem, biztos bevadult.

− Nem, szerencséjére meglehetősen nyugodt maradt. Ennek ellenére, megfenyegetett, hogy ha bárkinek is elmondom, amit hallottam, akkor ő is elterjeszti az iskolában hogy mi miatt szakítottunk igazából Vanesszával.

− Ki az a Vanessza? − kérdeztem.

− A barátnőm, vagyis, a volt barátnőm.

− Ő az, akivel ott a romoknál szoktál találkozni?

− Igen.

− De aztán végül is továbbadtad azt, ami történt Dominikkal?

− Mostanáig nem, de ő erről nem tud. Na, te jössz!

− Várjál, ne siess sehova! Hogyan szakítottatok?

− Az most nem mindegy?

− Nem, én tudni szeretném! − erősködtem.

− Legyen hát, de nem vagyok rá büszke! Egyszer elhívott a szüleihez vacsorázni, mert azt akarta, hogy megismerkedjünk. Csak hogy tudd, ő és a családja mélyen vallásosak voltak. Amikor leültünk az asztalhoz, én már kezdtem volna falatozni, ők viszont belefogtak egy imába. Én ezt akkor valamiért igen furának találtam, és kuncogni kezdtem. Ne felejtsd el, már régen történt. Szóval, próbáltam elfojtani, de amikor az anyja megcsókolta a keresztet, kitört belőlem a röhögés, a többi meg már történelem.

− Gondolom utána már nem nevettél annyit!

− Nem, ezek után napokig nem tudtam. De ebbe most ne menjünk bővebben bele!

− Rendben. Akkor, ha minden igaz, most én mondok egyet. Jó, akkor legyen mondjuk az, amikor még a kremmeni iskolában az egyik volt osztálytársam, Boris a tábla mögé dobta a megpenészedett kenyerét. Pár nap múlva a tanár felfigyelt a bűzre, Boris meg persze rám fogta. Na, szerinted, mivel vágtam vissza?

− Gondolom megütötted. − mondta.

− Jaj, már meséltem volna ezt a történetet?

− Nem. Nekem nem. Ez azt jelenti, hogy eltaláltam?

− Ezek szerint, azt.

− Ó, igen! Még benne vagyok a régi formámban! − tört ki vidáman Luther − Oké, megint rajtam van a sor. Ez akkor történt, amikor te még nem voltál itt. Az iskolánk egy felvonuláson vett részt Hitler születésnapja alkalmából. Tudniillik, ekkor Müllhausen még nem volt akkora seggfej, mint most. Igazából főleg azóta vált ilyenné, amikor a bátyja odaveszett a keleti fronton. Azelőtt mindig vele példálózott, látszott rajta, hogy felnézett rá. De mióta megölték, azóta csak arról beszél, mennyire gyűlöl mindent, ami nem német. Szóval rám bízott egy horogkeresztes zászlót, hogy vigyem, meg így lóbáljam, vagy mit tudom én. Már akkor sem tetszett nekem felettébb ez az egész… „náci dolog”, csak akkor még nem igazán értettem, hogy ez mire megy ki, ezért fogtam a zászlót, és hol skót szoknyaként, hol pedig törölközőnek használtam. És, hát ne akard megtudni, hogy hol töröltem meg magam vele. Erre Müllhausen persze felfigyelt, és teljesen kiborult. Szerinted, mi történt ezután?

− Gondolom le kellett írnod százszor, hogy: „Zászlóval többet nem törlöm a seggem!”.

− Hát, ha nincs ott Gréta tanárnő, akkor valószínűleg valami ilyesmi lett volna a büntetésem. De szerencsére elintézte, hogy megússzam. Leszidott, persze, de megmondta Müllhausennek, hogy: „Ő nem a te diákod, én majd személyesen gondoskodok a megrovásáról!”.

− És, gondoskodott róla?

− Ugyan dehogy! Imád engem!

− Hát persze! Akkor ezt is te nyered. Én jövök! Miután összejöttünk Lizával, belenéztem az egyik rajzfüzetébe, és ott volt egy… nos hát, egy félmeztelen rajz... rólam! Ebben az az ijesztő, hogy meglepően közel volt a valósághoz. Aztán persze megkérdeztem tőle, hogy ezt mégis honnan mintázta.

− Gondolom elszégyellte magát, és kitépte azt az oldalt. − tippelte Luther.

− Ami azt illeti, nem. Megmutattam neki, hogy milyen pontos volt. Még az egyik anyajegyemet is majdnem eltalálta, nézd! − feleltem, majd felhúztam a felsőmet, hogy alátámasszam az érvelésem.

− Jó, ezt nekem nem kell látnom, tűrd vissza! − undorodott el.

− Valami bajod van az anyajegyemmel?

− Nem, abszolút nincs. Dehogyis. Nem, rendkívül… elragadó.

− Oké, nyilvánvalóan zavar, inkább hagyjuk!

− Köszönöm. Szóval, az én következő történetem hatodikban játszódik. Már nyár volt, és Gréta tanárnő úgy döntött, hogy kimehetnénk úszni a tóhoz. Így is tettünk. A legtöbben remekül szórakoztak, egy valakit kivéve: Lucast. Ő a parton olvasgatott a tanárnő mellett. Ez így mind rendben is lett volna, de annyira unatkozott, hogy kétszer egymás után kiolvasta ugyanazt a könyvet. Mikor láttuk, hogy már harmadszorra is belekezdett volna, Lizával kitaláltunk valamit. Vajon mit, Alex? Vajon mit?

− Fogalmam sincs. Feladom!

− Ez egyszerűbb volt, mint gondoltam! Kerestünk egy nagy farönköt, ami képes volt őt fenntartani a víz tetején. A fadarabot mi toltuk előre a vízben, úsztunk vele. És bevált! Azon a napon képesek voltunk adni neki egy élményt, amit másképp nem igen tudott volna megtapasztalni, és ez a kis apróság még minket is boldoggá tett.

− Több ilyen emberre lenne szükségünk, mint te és Liza!

− Hát, néha van, hogy az emberek nem fogják fel, hogy mégis mit tesznek. Mindegy, ha esetleg fáradt lennél, aludj egyet, majd én ébresztelek, amikor ki kell szállnunk.

− És honnan tudod, hogy mikor kell kiszállnunk? − kérdeztem.

− Fogalmam sincs.

− Rendben − feleltem. Túl fáradt voltam ahhoz, hogy megmondjam neki, hogy ezt miért tartom rossz ötletnek. Frici odabújt hozzám. Próbáltam kényelmesen elhelyezkedni, a sok láda miatt erre azonban nem volt lehetőségem, az álom viszont így is, viszonylag hamar képes volt magával ragadni.

Egy homályos női alak jelent meg a szemem előtt. Egy széken ült. A hangja ismerősnek tűnt, de nem tudtam kivenni, ki is volt pontosan. Érthetetlen beszédét egy férfi szavai szakították félbe. A hölgy felugrott ültéből, a másik viszont visszarúgta őt. A szék összetörött. Éreztem az asszony fájdalmát. A földön kúszva kihúzta az egyik szekrény fiókját. Üres. Az úr felé fordult, aki egy pisztolyt rántott elő, és hasba lőtte őt. A vér beterítette az egész padlót. A csöndet egy csecsemő felsírása szakította meg. Léptek zaja a gyermek felé közeledtek, majd egyszeriben abbamaradtak, amint az alak megállt előtte.

Luther hangja rántott vissza a rémálomból.

− Itt kéne kiugranunk valahogy.

− Kiugranunk?! − kiáltottam.

− Igen, jól hallottad! Gyere gyorsan, most lelassított egy kicsit! − ordította táskáját a hátára csapva. Sietve kiengedte Fricit, aki négy lábának köszönhetően nagyobb sérülést mellőzve landolt, Luther viszont habozott. Mikor már érezte, hogy a sebesség fokozatosan növekszik, nem várt többet, s elrugaszkodott. Hatalmasat esett, gurult egy-két métert, és már fel is állt, mire viszont én is elkészítettem a táskát, a teherautó már sokkal gyorsabban száguldott. Nem válhattunk szét, szóval én is ugrottam. A vállamra félig felhelyezett táskám rögtön le is repült rólam. Egy ideig semmit se láttam. Próbáltam a kezeimmel védeni az arcom, a homok viszont még így is bement a szemembe. Az egész testemen ütődéseket éreztem, amíg meg nem állt a pörgés, és a hátamra nem feküdtem. A fejemben mintha össze-vissza ugrált volna az agyam. Nagy erőlködések közepette felültem. Megszédültem, de nem estem vissza. Egyik oldalamon Luther és Frici rohantak felém, a másikon pedig a teherautó távolodó alakját láttam. A földön dobozok feküdtek, amiket a járgány hagyott el. A sofőrök bizonyára felfigyeltek az eseményekre, mivel visszafordultak az úton. Amíg ők ezzel szerencsétlenkedtek, Luther felsegített, és megpróbált bevonszolni az egyik közeli árokba.

− Hol a francban vagyunk?! − kérdeztem. Luther kezével befogta a számat. Az egyik sofőr hangos káromkodások közepette nekilátott visszapakolni a ládákat a raktérbe. Luther egy táblára mutatott.

*„Coswig”*

− Coswig? Ez mit akar jelenteni? − suttogtam.

− Most vagyunk az Elba folyónál! − A férfi visszaült a volán mögé, indulásra készen. Amikor nemsokára látótávolságon kívülre ért, kimásztunk az árokból.

− Te megőrültél Luther? Szerencsénk van, hogy egyáltalán túléltük ezt az egészet!

− De túléltük! − mondta lazán, majd egy sajtot kezdett el majszolni.

− Azt meg honnan szerezted?

− Az egyik ládában volt, gondoltam útravalónak megteszi.

− Luther, már beszéltünk erről!

− Jó, és most mit csináljak vele? Dobjam be a folyóba?

− Nem tudom, add Fricinek! − Luther dühösen odahajította a sajtot a kutyának, aki mohón falatozni kezdett. Farkát vidáman csóválta, bizonyára éhes lehetett már.

− Boldog vagy? − kérdezte tőlem, gúnyos grimaszát megtartva.

− Ha én még nem is, Frici már biztosan! Szóval most mi a terved? Merre tovább?

− Mielőtt felébresztettelek, láttam egy hidat arrafelé. − felelte, s abba az irányba mutatott, ahonnan jöttünk.

− És akkor csak úgy átmegyünk rajta? Értem. És mi lesz aztán?

− Látod a folyó másik oldalán, ott van egy út, ami bevezet a fák közé. Oda kéne eljutnunk, és akkor onnan csak követjük az ösvényt, amíg ki nem jutunk az erdőből. Ha a térkép jól mutatja, nem kell olyan sokat gyalogolnunk.

− Aha, és aztán?

− Nyugodj már le Alex, azt majd akkor kitaláljuk, ha eljutunk oda! Most jobb lesz, ha elindulunk, mielőtt még ránk sötétedne. − felelte Luther, majd Fricire kötötte nyakörvét, és elindult. Ahogy egyre közelebb kerültünk a hídhoz, embereket láttunk mozogni arrafelé. Egy újabb teherautó hangja közeledett. Gyorsan visszabújtunk az árokba. A járgány felment a hídra, az ottani ellenőrök viszont megállították azt. Közelebb lopakodtunk, hogy halljuk miről beszélnek. Amint azt kiderítettük, azok az ellenőrök igazából rendőrök voltak. Azt mondták a sofőrnek, hogy minden járművet kötelesek megállítani és átnézni, hogy nem-e csempésznek-e át bűnözőket a hídon. Természetesen ránk gondoltak. Miután benéztek a raktérbe, és a sofőr iratait is elkérték ellenőrzésre, a teherautó továbbhaladt.

− Ezen a hídon esélytelen lesz átjutni! Még itt is keresnek minket! − suttogtam.

− Kell, hogy legyen egy módszer, amivel eljuthatunk a túloldalra!

− Keressünk egy másik hidat?

− Szerinted, ha ezen hídon ellenőrzés folyik, a többin nem számítanak ránk?

− Igaz, bocsi, hülye kérdés volt. Észrevétlenül nem fogunk tudni átsurranni rajta, annyi biztos. Meg kell kerülnünk valahogy! Mi lenne, ha átúsznánk?

− Hát, ha szeretnéd, hogy az összes holmink megint csupa víz legyen, akkor hajrá!

− Az tényleg nem lenne valami jó. − Az átjáróra tekintettem − Nézd! A híd oldalán van egy kis rész, ahol megkapaszkodhatunk.

− Esélytelen, Frici nem tudna átmászni!

− Hát nem olyan nagytermetű kutya. Ha kiveszem a rádióm, talán félig még bele is fér a táskámba. Amúgy sem működik már. − mutattam meg átázott rádióm összetöredezett oldalát.

− Jó, de nem hagyhatod csak így itt! Ha valaki megtalálja, sejteni fogják, hogy mi jártunk erre! Azt nem kockáztatnám meg. Temesd el a földbe, vagy valami.

− Rendben − kezemmel ástam egy apró gödröt az árokba, majd eltakartam egy kis földdel, Fricit pedig a hátizsákomba helyeztük. A feje kilógott belőle, de még azért belefért. Szerencsére nyugodt természetű állat. Csöndben maradt. Luther már megindult a híd oldala felé, mikor észrevettem, hogy abból az irányból hajók közelednek.

− Próbáljuk meg a másik feléről, úgy lehet nyerünk magunknak egy kis időt.

− Szerinted sokáig tart, amíg átmennek a híd alatt?

− Elég messze vannak, de gyorsan közelednek. Öt perc, talán. Meg kéne várnunk, amíg egy autó lefoglalja az ellenőröket.

− Nincs rá időnk Alex. Imádkozzunk, hogy ne vegyenek észre.

− Oké, nyomás! − suttogtam, majd a híd aljánál óvatosan átlopóztunk a másik oldalra. A rendőrök épp kártyázással voltak elfoglalva. Hangosan kacarásztak, így nem látták, ahogy az átjáró oldalán mászva haladtunk. Én nem tartom magam tériszonyosnak, viszont elég gyorsan felfigyeltem arra, hogy egy rossz mozdulat, és legalább tíz métert zuhanunk, amit azért feltehetőleg már az őrök is meghallanának. A híd alja, ahol lépkedtem, annyira keskeny volt, hogy a lábfejem csak a közepéig fért bele, a kezemmel viszont könnyedén meg tudtam magam tartani. Luther magabiztosan, apró léptekkel ment előttem, amíg váratlanul meg nem állt. A kapaszkodást biztosító kiálló fém, egy méterre eltűnt. Bizonyára egy régi hídon próbáltunk átjutni.

− Át kell ugranunk! − figyelmeztetett halkan.

− Eszednél vagy? Kizárt dolog, vissza kell másznunk, és meg kell próbálni a másik oldalról!

− Nincs rá időnk!

− Bőven van időnk! Megvárjuk, amíg elmennek a hajók, és utána megpróbáljuk! Ez túl kockázatos!

− Miért, az nem kockázatos, hogy itt maradjuk az üldözőinkhez ilyen közel? Bízz bennem!

− Mi lesz Fricivel? Nem tudok akkorát ugrani, ha közben a hátamon van!

− Miután átugrottam, majd átnyújtod nekem, csak siessünk! Megyek először.

− Luther, várj! Nem tudsz valami másba belekapaszkodni?

− Nem látok semmit. Meg kell próbálnom átugrani, nincs olyan messze, simán elérem. − suttogta, majd habozás nélkül elrugaszkodott. Kezével elkapta a vasat, majd óvatosan behelyezte lábát a keskeny mélyedésbe. Arra számítottam, hogy valami olyasmit fog mondani, hogy: „Na, látod? Én megmondtam!”, ehelyett viszont csak egy halk nyögést tudott kiköszörülni magából. A jobb tenyeréből ömlött a vér, mivel belekapott a kapaszkodó éles részébe. Próbálta a lehető legcsendesebben kiengedni a fájdalmát, és a feladatra koncentrálni.

− Na, add Fricit! − mondta, majd megpróbáltam átnyújtani a táskát, a kezével viszont nem érte el azt, így egy másik módszerhez kellett folyamodnunk. Luther átdobta nekem az ő táskájában rejtőző nyakörvet. Egy kézzel, értékes perceken át tartó ügyetlenkedés árán végül sikerült rákötnöm a táska fülére, majd a kötél felét visszahajítottam neki, így sikerült magához húznia a hátizsákomat. Egy kicsit arrébb ment, hogy legyen helyem megkapaszkodni. Megegyeztünk, hogy ha nem sikerülne végrehajtanom az ugrást, ne próbáljon meg utánam nyúlni, hogy legalább ő megússza. Szívem a torkomban dobogott, az időnk viszont rohamosan fogyott. Meg kellett próbálnom. A mélyedésben, amiben álltam, nem futhattam végig, így kivettem belőle a lábam. Luther is valahogy így csinálta. Így csak a kezemmel tartottam magam. A lábam a falhoz állítottam, felkészülve az ugrásra, majd elrugaszkodtam. Bal kezemmel sikerült elkapnom a felső kapaszkodót, és amilyen gyorsan csak tudtam, jobb kezemmel is megragadtam azt. Miután a lábam is behelyeztem a résbe, Luther megpróbálta visszaadni a dolgaimat, Frici viszont riadtan ugatni kezdett. Igyekeztem befogni a száját, ettől viszont csak még inkább megvadult. Luther a sérült tenyerével nem tudta tovább tartani őt. A táska kicsúszott a kezéből, egy gyors reflexmozdulattal viszont sikerült megragadnom a nyakörvet. Frici már vonyított, súlya pedig majdnem magával rántott. Sietve visszaraktam a hátamra, amitől rögtön megnyugodott.

− Mi volt ez? − hallottuk az egyik őr hangját.

− Csak valamilyen kutya.

− Azért nézzünk utána! Nem akarok megint fizetéscsökkentést kapni egy rohadt kutya miatt! − mondta, majd társával felálltak kényelmes ülőhelyükről. Ekkor egy autó hangját hallottam. A lépések zajából ítélve, a másik irányba indultak el. Arra következtettünk, hogy egy kocsit ellenőriznek.

− Gyere gyorsan Alex! − mondta Luther majd vérző tenyere ellenére továbbsietett, ekkor viszont újabb lépésekre lettem figyelmes. Az egyik őr felénk közeledett. Lutherrel mintha kővé dermedtünk volna. Próbáltunk mozdulatlanok maradni. Biztos voltam benne, hogy a rendőr kezében a fegyverét fogja. *Könyörgök Frici, csak most maradj csöndben!* − mormoltam magamban, kezem viszont egyre inkább elfáradt. Alig bírtam már tartani magam, a vállamtól az ujjam legvégéig mindenem elzsibbadt. A férfi elment másfelé, mi pedig szó nélkül folytattuk a mászást, míg el nem értük a partot. A rendőrök még láthatóan egy piros autó csomagtartójával foglalkoztak. Ez volt a mi esélyünk. Berohantunk a fák közé, s addig futottunk, ameddig csak bírtunk. Kiengedtük Fricit a szűkös táskából, Luther pedig visszaadta a cuccaimat, amit a saját hátizsákjában tárolt a mászás közben. Kapkodva elővettem egy törölközőt, és elkezdtem vele körbetekerni Luther nyílt sebét. Igyekeztem elállítani a vérzést. Még be se tudtam kötni rendesen a kezét, máris egy autó fordult be a keskeny útra. Szétváltunk. Luther az erdő bal felét választotta, én pedig a jobb oldalába siettem be, Fricit magammal húzva. Ugyanaz a piros autó volt az, ami a hídnál állt percekkel ezelőtt. Mikor elért arra a pontra, ahol beugrottunk a fák közé, lefékezett. Pillanatokon belül azon kaptam magam, hogy egy rövidre vágott, szőke hajú nővel szemezek.

− Előlem nem kell bujkálnod, Alex. − mondta az ismeretlen − Szálljatok be gyorsan, a rendőrök már gyanakodnak.

− Ki maga, és mégis honnan tudja a nevem?

− Segíteni akarok. Gyertek gyorsan, mielőtt meghallanak minket!

− Miért kéne bíznunk magában? − lépett ki Luther − Csak mert tudja a nevünket?

− Mert ugyanazért küzdünk! − Értetlenül néztem a nőre − Fiúk, olvastam a plakátjaitokat. Igazatok van, és nem én vagyok az egyetlen, aki így van ezzel! Akármit is indítottatok el, működik! Szálljatok be! − ismételte meg még egyszer. Lutherre néztem. Láttuk, hogy a hölgy tud valamit, és van rá esély, hogy komolyan is gondolja. Kockázatos volt, de bele kellett egyeznünk.

− Hogyan talált meg minket? − faggatózott Luther.

− Ott voltam, amikor üldöztek titeket Berlinben és láttam, amikor belopóztatok a teherautóba, úgyhogy követtem egészen idáig.

− Mi a neve?

− Frederika Barbel, de hívjatok csak Rikinek! Hetekkel ezelőtt még egy egyetemen dolgoztam biológia professzorként, amíg ki nem derítettem, hogy megölték a testvérem, aki a szociáldemokrata párt aktív tagja volt.

− Részvétem − mondta halkan Luther.

− Köszönöm. Szóval, úgy döntöttem, utánanézek, pontosan mivel is foglalkozott. Miután beleástam magam a témába, nem bírtam magamban tartani azt, amire rábukkantam. Elkezdtem átadni a diákjaimnak is, amit a náci párt próbált eltitkolni. A koncentrációs táborokat és a háborús bűnöket, melyekkel sok szenvedést okoztunk más népeknek, sőt, a saját népünknek is! Az állásomba került, de nem bántam meg. Ezután már nem tudtam mit tenni, így hát tovább folytattam a kutatást, amíg meg nem találtalak titeket.

− Sajnálom. Mi is ezért vagyunk itt. Nem tudunk segíteni valamiben? − kérdeztem.

− Már eleget segítettetek! Most rajtam a sor. Mire van szükségetek, mi a tervetek ezek után?

− Hát, mi sem jöttünk ki olyan jól ebből az egészből. Az egész ország minket keres. Többet már nem tehetünk. − felelte Luther.

− És most hová mentek?

− El kell jutnunk Svájcba. Az egyetlen hely, ahol ideiglenesen maradni tudunk, amíg vége nincs a háborúnak. − Megsimogattam Frici buksiját.

− Odáig sajnos nem tudlak titeket elvinni. Nem szóltam senkinek, hogy elmegyek otthonról, nem szeretném, hogy aggódni kezdjenek, levelet pedig nem küldhetek, mert ha rossz kezekbe kerül, akkor veszélybe kerülhettek!

− És Lipcséig el tudna minket vinni?

− Az még talán belefér.

− Köszönjük! − mondtam, Luther viszont máshogy vélekedett.

− Nem hiszem, hogy Lipcse olyan jó ötlet lenne. Nem olyan kicsi város, mi pedig szeretnénk feltűnés nélkül átjutni. Nem lehetne megkerülni?

− Hát, ha nem akartok vonatra szállni, akkor megkerülhetjük, de én a helyetekben inkább a vonat mellett döntenék. Az akár Mannheimba is elvihet titeket. Onnan pedig már valahogy biztos eljuttok a határhoz.

− Akkor irány Lipcse!

− És merre találjuk a vasútállomást? − kérdeztem Riki felé dőlve.

− Amiatt ne aggódjatok, majd én kiteszlek ott benneteket. Most menjetek aludni, hosszú út áll még előttünk. Két óránál hamarabb nem hiszem, hogy odaérünk.

− Most én maradok ébren. − mondtam Luthernek.

− Ó, ez nem is volt kérdés! − felelte, majd kényelembe helyezkedett, perceken

belül pedig már horkolt is, mint aki három napja nem aludt.

− Olvastam, hogy ti is elvesztettetek valakit. − szólalt meg halkan Riki.

− Igen. Az osztálytársunk volt, mozgássérült. Remek srác.

− Részvétem. Nehéz lehet így nélküle.

− Igen, az.

− Ezekben az időkben egyre többen válnak áldozattá, és van, hogy nem tehetsz semmit ellene, de ilyen még fiatalon is, te megpróbáltad. Le a kalappal!

− Köszönöm. Az egyetlen probléma, hogy nem tudom, Luther képes lesz-e belenyugodni Lucas halálába. Sőt, még az apja sem volt ott neki, mert őt meg kiküldték a frontra.

− Előbb vagy utóbb muszáj lesz neki. Rá fog jönni, hogy nem tehet már mást. Na de te hogy érzed magad?

− Én… nem tudom, mit tegyek. Nem egyszerű.

− El sem tudom képzelni, hogy mennyi mindent kellett feladnotok, csak hogy segítsetek másoknak.

− Próbálok nem belegondolni. − mondtam.

− Megértem, jól teszed. Számítok rátok fiúk! El fogtok jutni Svájcba! Egy darabban.

− Remélem is!

***--------------------------------------------------------------------------------------------------------------------------------------***

<<<<<<<<<<<<<<<<<<<<<< VII. Fejezet >>>>>>>>>>>>>>>>>>>>>>>

--------------------------------------------------------------------------------------------------------------------------------------

*Rossz hírek Berlinből*

*Lipcse, 1944. április 16.*

A telihold fénye lágyan ragyogta be a lipcsei macskaköveket. Utunk során takaros terek és barokkos épületek vettek minket körbe. Berlinben ilyet nem láttunk, sőt mintha az ellentéte lett volna a fővárosnak. Szívesebben élnék itt, mint abban a szürke siralomházban. Mikor kiszálltunk az autóból, úgy éreztük magunkat, mintha egy ékszerdobozba csöppentünk volna. Szomorkodva visszatekintettünk a kis piros kocsi távolodó alakjára, majd a vasútállomás lépcsői felé vettük az irányt. Szemem sarkából egy oszlopra ráragasztott plakátot vettem észre. A saját arcképünk tekintett vissza ránk.

− Luther, ezt látnod kell! − A képünk alatt egy szám állt: tizennégyezer márka.

− Ez nem lehet igaz, már itt is keresnek minket! − morogta orra alatt Luther, amint beléptünk az előcsarnokba. Az egyik padon egy piszkos öltözékben horkolt egy szakállas öregember. Feltűnés nélkül a menetrend feliratú papír felé sétáltunk.

***LIPCSE (9:21)*** *---*> ***MANNHEIM (13:14)***

− Micsoda? 9:21? Az még legalább nyolc óra!

− Csöndesebben Luther! − suttogtam.

− Bocsi! De mit csináljunk nyolc órán át?

− Hát, várost nézni biztos nem fogunk! Akár akarod, akár nem, ki kell várni! − feleltem csalódottan, majd visszasétáltunk az utcára − A kezed hogy van?

− Jobban, Riki segített bekötözni.

− Akkor jó. Szóval… mit akarunk csinálni?

− Nem tudom, te hogy vagy vele, de én egyáltalán nem aludtam ki magam.

− Én sem. Fél ötkor ébresztelek, és akkor majd cserélünk.

− Nem, most én őrködök, te aludj! Eléggé sápadt vagy. − jelentette ki Luther.

− Ahogy akarod! − feleltem fáradtam, majd az egyik üres padra feküdtem. Miután Frici nyakörvét odakötözte az ülőhelyhez, Luther odaült mellém.

− Esti mesét? − kérdezte vigyorogva.

− Inkább, csak fogd be! − nevettem el magam, majd lehunytam a szemem.

A padló vérrel volt beterítve. Egy nő feküdt a földön. Nem lélegzett. Egy férfi állt felette, pisztollyal a kezében. Szemében nincs megbánás. Felfigyelt valamire. Csak a csecsemő sírt fel. Az alak a babaágy féle indult.

− Vele mi legyen? − kérdezte felettesétől − Őt is?

− Nem! Őt nem. − felelte a férfi − Őt küldjék árvaházba! − a csecsemő felbőgött.

Kinyitottam a szemem, a csöppség viszont még mindig sírt. Körbenéztem. Csak egy nő ringatta gyermekét, az állomás lépcsőin ülve. Frici odabújt hozzám, Luther pedig mellettem szuszogott − Ezek szerint mégsem bírt ébren maradni. Az óra 8:27-et mutatott, így még maradt egy kis időnk indulás előtt. Betakartam Luthert a kabátommal, majd egy földön hagyott újságot kezdtem olvasni.

**TÖMEGMÉSZÁRLÁS A CHARITÉBEN:**

Több száz testi- és szellemi fogyatékost végeztek ki titokban, a berlini kórházakban. A gyanúsított doktorok ellen eljárás indult, a kórházakat pedig felelősségre vonják. A Charité vezetésének is bizonytalanná vált…

*Ez azt jelenti, hogy végül is nyertünk?*

**TANÁROK SZÁZAI VESZTIK EL ÁLLÁSUKAT:**

Országszerte tanárok százait bocsájtják el az iskolák, mert együttműködtek az orvosokkal a beteg gyermekek begyűjtésében. Egyes iskolák bezártak, mivel túl sok alkalmazottat veszítettek el egyszerre. Az oktatási rendszer hanyatlása veszi kezdetét országunkban. A leépített pedagógusok közé tartoznak: Erik Kümmel, Rupert Sendler, Clara Hirsehl, Helge Müllhausen, Nele Klugmann és még sokan mások…

*Ezt talán nem gondoltuk át eléggé. Mi csak ki akartuk rúgatni Müllhausent, az iskolák bezártatása nem volt benne a tervben! Francba!* − Felébresztettem Luthert, s neki is megmutattam az újságot.

− Nézd a jó oldalát a helyzetnek! Egy csomó diák most épp táncolhat örömében, mivel egyhamar nem kell iskolába mennie!

− Szerinted Lucas táncolna örömében, ha ezt meghallaná? − kérdeztem idegesen.

− Ez gonosz volt!

− Nem úgy értem! Arra gondoltam, hogy szerinted örülne-e neki, ha ezt megtudná!

− Már nem tehetünk semmit! Attól, hogy elértünk valamit, még mindig keresnek minket! Nem mehetünk vissza!

− Tudom.

− Ne emészd magad rajta. Müllhausen végül is megfizetett azért, amit tett! Gondolj bele, hány embert mentettünk meg ennek köszönhetően! Megcsináltuk!

− Igazad van! Lehet jobb lesz ez így.

− Na, én is így gondoltam! Hány óra van? − kérdezte Luther, miközben szeme körül bőszen dörzsölte ki a csipákat.

− Háromnegyed kilenc. Lassan mennünk kéne jegyeket szerezni!

− Akkor mire várunk még?

− Rád! − feleltem, majd elraktam az újságot a táskámba. Kisvártatva, mikor a jegypénztár elé értünk, egy kis problémába ütköztünk. Arra figyeltünk fel, hogy a jegyvétel előtt mindenkinek ellenőrizték a papírjait.

− De ez ránk nem vonatkozik, ugye? Hisz nekünk nincsenek irataink, szóval nincs is mit ellenőrizni! Probléma megoldva! − mondta Luther.

− Nem hiszem, hogy ez így működik. − Kiálltunk a sorból. Valahogy muszáj volt megszereznünk azokat a jegyeket, így hát egy másik módszer után kellett kutatnunk. Az ihlet nem jött olyan egyszerűen, amíg Frici ugatni nem kezdett egy hölgy felé, aki kezében egy fiatal poronttyal sétált a pályaudvar felé. A világosszőke hajú nő, piros kalappal a fején még csak észre se vette, hogy elejtette a jegyeit. Luther meglátta a lehetőséget, és sietve felkapta a földről a papírokat. Mikor felegyenesedett mosolyogva rám nézett, majd vissza az anyára. Rövides gondolkodás után meglepetésemre a kisasszony után sietett.

− Ezt elejtette! − kiáltott utána.

− Ó, köszönöm szépen! Eléggé szétszórt vagyok mostanában. Megtudhatom a neved? Ismerősnek nézel ki.

− Max. Max… Strobl. − nyögte ki végül.

− Max, értem. Viszonozhatom valahogy a szívességet?

− Azért felettébb hálásak lennénk. − szólaltam meg − Tudja, épp a nagymamámnál voltunk, és már mennénk vissza Mannheimba, csakhogy valahol elhagytuk az iratainkat. Lenne szíves elintézni nekünk a jegyvásárlást, mert nem szeretnénk kínos helyzetbe kerülni a jegyárusnál emiatt.

− Hogyne fiúk, örömmel! − válaszolta, majd visszaállt a sorba, miközben mi sunyiban pacsiztunk egyet Lutherrel.

− Látod, megy ez lopkodás nélkül is!

− Hát persze, épp ezért csináltam!

− Francba, már csak öt perc, és indul a vonat! − Amíg a hölgy a sorban állt, mi körömrágáson kívül mással nem igen tudtunk foglalkozni. Olyan három percet követően mosolyogva átnyújtotta nekünk a jegyeket. Megköszöntük, majd átadtuk neki a jegy árát, és már szaladtunk is. Szerencsére egy idős néni épp a felszállással bajlódott, így épphogy csak elértük a szerelvényt. Segítettünk neki, utána pedig beültünk egy üres fülkébe. Fricit felraktuk az ülésre, nehogy valaki csatlakozzon hozzánk.

− Az út körülbelül hat és fél óráig fog tartani. Apropó, nincs nálad egy kis kaja? Éhezem. − Luther kijelentését gyomra korgásával nyomatékosította.

− Nincs. Mikor ettél utoljára?

− Az utolsó falatok a teherautóban fogytak el. Nem hoztunk valami sok ennivalót, mi?

− Nekem nem volt rá lehetőségem, mert csak a szobámba tudtam bejutni. Te?

− Én még gyorsan összedobtam két szendvicset. Az én anyám épp egy napközbeni szundit tartott, hála az égnek.

− Nem baj, majd veszünk valamit Mannheimban.

− Rendesen meg kell magunkat pakolni, mert ki tudja, mikor lesz újra lehetőségünk szerezni valami ehetőt. De vized azért még van, ugye?

− Már nem sok, de ha kéred, odaadom!

− Nem kell, nekem van még egy csomó! Nézd csak, van még kutyakajám, ha kérsz!

− Mikor kapott Frici utoljára enni? − kérdeztem.

− Adtam neki mindent, mikor megjöttünk az állomásra, ne aggódj!

− Rendben.

− Szóval, miután leszálltunk Mannheimban, mi lesz a következő lépés?

− Hát, Riki azt mondta, hogy a Rajna pont átfolyik a városon. Vedd csak elő a térképet, nézzük meg!

− Máris!

− Igen, szóval arra gondoltam, hogy feljuthatnánk valahogy egy hajóra, és annak aztán, ha minden igaz, el kéne vinnie minket egyenesen a határig!

− Zseniális. Csupán egy kérdésem lenne: hogy akarsz fellopózni egy hajóra?

− Úgy, ahogy a teherautóra, vagy esetleg úgy, ahogy átmásztunk a híd oldalán. Ha az eddigi akadályokat sikerült leküzdenünk, a többin is átjutunk majd!

− Ahogy gondolod. − legyintett Luther, én pedig újból elővettem az újságot. Belelapoztam egy kicsit, s folytattam az olvasást.

**Gyászjelentés:**

Phillip Saft (27), Therese Flesch (74), Patrick Paasche (46), Dora Friedel (7), Sofia Aumann (39)…

A szemem megállt egy név felett. Sofia Aumann. *Honnan ismerem én őt?* − Rá kellett kérdeznem:

− Luther, ki az a Sofia Aumann?

− Az anyám. Mert? − Megfagyott a vér az ereimben, amint visszanéztem az újságlapra. − *Hisz ez nem lehet!* − Összezavarodottan bambultam a lábam elé, Luther türelme viszont rohamosan fogyott − Mert?!

− Semmi, csak úgy eszembe jutott ez a név és nem igazán tudtam mihez fűzni. Köszi! − *Luthernek van egy testvére nem? Vele vajon mi történhetett?* − A gyomrom öklömnyire zsugorodott, amint belém nyilallt a földön fekvő áldozat tekintete. Felette egy férfi állt, fegyverrel a kezében. A padló vérrel volt beborítva.

− Alex, minden rendben?

− Hogyne! − feleltem, majd az újsággal eltakartam az arcom, kezem viszont továbbra is remegett.

− Mi a baj, mit olvastál?

− Semmit! − A tenyerem izzadni kezdett.

− Na, nyögd már ki! − erőszakoskodott Luther.

− Hát, csak az a helyzet, hogy nem tudom, megérte-e ez az egész. − feleltem gondolkodás nélkül.

− Mire gondolsz?

− Tudod! Pár hete még minden rendben volt, aztán megtudtuk, mi történt Lucasszal és azóta valahogy mindent elcsesztünk. Csak néha belegondolok, hogy mi lenne, ha semmit nem tettünk volna. Még mindig együtt lennék Lizával, nem kéne menekülnünk, Kuznyecov pedig még mindig tanítana, vagy legalábbis még biztonságban lenne.

− Igen, Müllhausen pedig tovább terrorizálná a diákokat és több száz ártatlan gyerek halna meg országszerte! Fel kellett áldoznunk egy-két dolgot, hogy helyesen tudjunk cselekedni, de ez mindig így van, és mindig is így lesz!

− Szerinted mi történt a többiekkel Berlinben?

− Lizára gondolsz?

− Igen.

− Biztos hiányol minket, de rendben lesz. Szívós csaj, te már csak tudod!

− Szerinted látni fogom még valaha? − kérdeztem, amint sietve letöröltem az arcomra csorduló könnycseppet.

− Ha béke lesz végre, biztosan.

− Nem hiszem, hogy valaha is abba fogják hagyni a csatározást. Ebbe fogunk mind belepusztulni.

− Emlékszel még mit mondott Lucas? Azt mondta, hogy szerinte a háború már végéhez közeleg! És hát neki mindig is igaza volt, szóval nem kell aggódnod!

− Reméljük, most sem téved majd! − feleltem. Hála az égnek sikerült elűznöm Luther gyanúját a kitérőmmel, mivel ő már gondtalanul folytatta Frici simogatását, én legbelül viszont továbbra is pánikoltam.

Hat feszült várakozással eltöltött óra után leszálltunk a szerelvényről. Így, hogy megérkeztünk Mannheimba, az első megállónk a piac volt, ahol pénzünk egy részét ételre és italra költöttük. Miután megpakoltuk táskáinkat, a kikötő felé indultunk. A kapunál túl sok ember volt, szóval kerestünk egy kis rést a kerítésen. Elbújtunk a rakományok mögött, és elkezdtük felmérni a terepet. Az egyik hatalmas hajó már indulásra kész volt, szóval azt szemeltük ki célpontunknak. A probléma ezzel csupán az volt, hogy túl sok ember volt a közelben ahhoz, hogy észrevétlenül feljussunk a hajóra. Arra jutottunk, hogy a legjobb módszer tervünk megvalósítására az lesz, ha beleolvadunk a környezetünkbe. Kiürítettünk egy ládát, amiben elrejtettük Fricit, és közös erővel becipeltük a hajóba. Nem tudtuk, hova kell vinni pontosan, ezért követtük a többi munkást, akik egy tágas rakodóhelységbe vezettek minket. Megvártuk, amíg elmennek, majd gyorsan kivettük Fricit a dobozból, s elrejtőztünk. Pár perc múlva meghallottuk a hajókürt hangját. *Elindultunk!* Egy elég kényelmetlen helyen rejtőztünk el, ami viszont egy remek búvóhelyként szolgált számunkra.

− Szép munka!

− Még ne bízd el magad! Valahogy le is kell majd szállnunk!

− Én csak örülök, hogy feljutottunk! Szóval, most akkor mi legyen?

− Várunk. Szerintem legalább két napot fogunk utazni. − feleltem.

− Két napot? És azt az időt mivel akarod eltölteni?

− Próbáljuk meghúzni magunkat. A kajával spórolnunk kell majd, szóval nehogy felzabálj itt nekem mindent!

− Oké, rendben! Már csak egy kérdés: hova csurrantsak?

− Csurrantasz?

− Tudod… budi.

− Ó, hát, nem tudom. Innen semmiképp sem mehetünk ki, szóval itt kell majd valahol.

− Na jó, de mi van, ha nekem nem csak… csurrantani kell?

− Hát, ha Frici meg tudja oldani, neked is meg kéne!

− Most akkor szarjak ide? − kérdezte értetlenül.

− Hát, ne ide! Menj arrébb, vagy valami!

− Oké, és nincs valamid, amivel… tudod… kitörlöm a…

− Jó, nyugi értem! Öhm, van újságpapírom, ha az megfelel. Vagy ha nem, akkor marad a térkép.

− Nem, jó lesz nekem az az újságpapír, csak siess már! Nem tudom már sokáig benntartani! − felelte, majd kitéptem egy pár oldalt az újságomból. Mikor visszatettem a táskámba, a noteszem került a kezem közé. El is felejtettem, hogy hoztam egyet, így hát fogtam egy kis tintát és tollat, s amíg Luther „ürített magán”, addig én kiírtam magamból mindent, ami bántott.

***Kedves jövőbeni Alex! Ezt csak akkor olvasd el, ha vége van a háborúnak!***

*Mi most épp a hajón vagyunk, ami elvisz minket a határhoz. Nem tudom, képes leszek-e elmondani Luthernek az igazat. Viszont TE már tudod, hogy miképpen végződik ez a „küldetés”. TE már tudod, hogy túléljük-e az utat, vagy sem, és TE már azt is tudod, hogy mi fog történni Lutherrel. Azt akarom, hogy értékeld, hogy TE már mindent tudsz. Mert én nem tudom, mi lesz ennek a vége, és rettegek miatta. Arra kérlek, többet ne tedd ezt. Ne kételkedj magadban, mert TE már tudod, hogy ez milyen érzés. Mert ez nem a te sorsod. A TE sorsod az, hogy tegyél valamit, ami megmarad az emberi emlékezetben. A TE sorsod az, hogy úgy emlékezzenek rád, mint aki a következményekkel nem törődve akart másoknak segíteni. És ha érzed, hogy közeleg a vég, akarom, hogy tudd: TE leszel az utolsó, aki feladja!*

***Alex,1944 áprilisa***

Luther dolga végeztével visszaült mellém. Becsuktam a noteszemet, majd a tollal együtt visszaraktam a táskámba.

− Micsoda megkönnyebbülés! − sóhajtott Luther.

− Jó, nem kell részletezned!

− Tudod te, hogy mennyi időn keresztül kellett benntartanom mindent?

− Nem, Luther és nem is akarom tudni!

− Jól van na! Azt hittem érdekel.

− Hát, nem igazán. − feleltem.

Olyan tízórányi sötétben unatkozással töltött várakozás után, mikor már Luther bűzbombája sem zavarta annyira az orromat, kinyílt a bejárati ajtó. Két férfi lépett be.

− Tudja, hogy mennyire veszélyes mostanában errefelé hajózgatni kapitány!

− Tudom, de ezt a szállítmányt sürgősen el kell juttatni Rheinfeldenbe!

− Igen, de ez akkor sem biztonságos! A francia partizánok bármikor rajtakaphatnak minket, hogy itt utazunk.

− Meg kell kockáztatnunk! Ellenőrizze a csomagokat! − felelte a kapitány, majd kiviharzott a teremből.

− Most mi legyen Luther? − suttogtam − Nem vehet észre minket!

− Még rosszabb, mi lesz, ha észreveszi a csomagot, amit én hagytam itt?

− Milyen csomagot?

− Hát… tudod.

− Francba Luther, engedd már el ezt a témát!

− Van itt valaki? − kérdezte bizonytalanul a srác.

− Már észre is vette!

− A latrina két szinttel feljebb van! − szólalt meg ismét.

− Én megmondtam!

− Ha valaki itt rejtőzik, most azonnal bújjon elő! − A fiú a búvóhelyünk felé közeledett. Luther kikecmergett rejtekéből és az egyik doboz mögé bújt. Én hátamra vettem a táskám, és felkészültem a támadásra. Mikor Luther a háta mögé került, a srác észrevett engem. Egy kést vett elő, majd karját felém lendítette. Összekuporodtam. Csak egy csörrenést, majd egy irgalmatlan nagy puffanást hallottam. Kinyitottam a szemem. A matróz a földön feküdt, Luther pedig egy törött üvegpalackkal állt felette.

− Elájult? − kérdeztem.

− Leütöttem.

− De magánál van? − Luther megbökte őt a lábával.

− Nincs − felelte, majd felálltam, ekkor viszont hirtelen egy hatalmas robbanás ismét lerántott a földre. A fejem szörnyen hasogatott. Egy doboz ráesett a sípcsontomra. Éreztem, ahogy egy sebet vájt a bőrömbe. Nagy nehezen félredobtam, majd a lábamra álltam. Megszédültem, de nem estem le még egyszer. Luther a talajon feküdt, Frici pedig a búvóhelyén vonyított. Felnéztem. A falon egy hatalmas rés tátongott, amin keresztül, egy óriási tank tekintett rám, rajta francia zászlóval. Másodpercekig csak bámultam, mikor viszont megindultam Luther felé, egy újabb robbanás rázta meg a hajót.

***--------------------------------------------------------------------------------------------------------------------------------------***

<<<<<<<<<<<<<<<<<<<<<< VIII. Fejezet >>>>>>>>>>>>>>>>>>>>>>

--------------------------------------------------------------------------------------------------------------------------------------

*Az utolsó kilométerek*

*Rajna, 1944. április 19.*

Egy pillanatra elsötétült a világ. Arra ébredtem, hogy vízben fulladozok. A hajó már süllyedt, s ezzel a vízszint is folyamatosan emelkedett. Mivel mi voltunk a bárka legalsó szintjén, mi kaptuk a legkevesebb időt a menekülésre. Nem bírtam ismét felállni, ezért odakúsztam a hozzám legközelebb tartózkodó élőlényhez, Fricihez. A lába vérzett, ő pedig vonyított a fájdalomtól. Megmaradt erőmmel ismét feltápászkodtam, és a kutyával a rés felé rohantam. Egy kis mentőcsónakot vettem észre. Fricit biztonságba helyeztem, majd visszamásztam a többiekhez. Gyorsan kellett gondolkoznom. Luther már ébredezett, a fiatal matróznak pedig már csak hűlt helye maradt − Mi a franc?! − kiáltotta.

− Gyere, van ott egy csónak! − A raktér már félig megtelt a folyó vizével − Vegyél egy mély levegőt! − üvöltöttem, s a víz alá merültünk. Kiúsztunk a léken, majd felfelé vettük az irányt. Miután elértük a víz felszínét, beszálltunk a csónakba, s evezni kezdtünk.

− Hogyan maradt ez a csónak a felszínen, amikor a hajó meg elsüllyedt? Elvágtad a kötelet?

− Én aztán nem! − mondtam, ezután Frici a lábam elé dobott egy zsineget.

− Okos kutyus! − gügyögte Luther a bolhafészek buksiját simogatva. Még egyszer utoljára a merülő hajóra tekintettem, majd belehúztam az evezésbe.

− Oké, akkor jön a B terv!

− Remek Alex, tudtam, hogy valamit kitaláltál! Hallgatlak!

− Ja, nem, úgy gondoltam, hogy most kéne kieszelnünk a B tervet!

− Pedig én már úgy örültem! Akkor, mi az elképzelésed?

− Csónakkal biztos nem mehetünk!

− Miért nem?

− Ha esetleg nem láttad volna, a túloldalról egy harcra kész francia tank szétlőtt egy egész hajót! Túl kockázatos!

− Jogos. Viszont ezt a problémát leszámítva is súlyos bajban vagyunk!

− Mire gondolsz?

− A táskám ott maradt a hajóban. Ez azt jelenti, hogy a fél kajaellátmányunknak annyi, és még a ruháim is benne voltak.

− Komolyan? − kérdeztem a csónakot a part felé irányítva.

− Sajnálom, szólnod kellett volna, hogy hozzam magammal!

− Semmi baj, majd kitalálunk valamit! − Amint elértük a szárazföldet, a maradék ruháimból átöltöztünk, egyik zoknimat pedig Frici sebesült lábára kötöztem. A térképen már alig lehetett kiigazodni, de a farengeteg kiterjedéséből ítélve szinte biztosak voltunk benne, hogy a Fekete-erdőnél lyukadtunk ki. Erről önkéntelenül is a szüleimtől hallott esti mesék jutottak az eszembe. Úgy éreztem, bármelyik lépésünk Jancsihoz és Juliskához, Hamupipőkéhez, vagy akár a vasorrú bábához is vezethet. Ekkor elborzadtam, arra gondolva, hogy a valóságban még egy ennél is fenyegetőbb veszély leselkedik ránk. Végül inkább elhessegettem fejemből ezeket a nyugtalanító gondolatokat, s felmásztunk egy közeli dombra, hogy körbenézzünk. Amerre csak a szemünk ellátott, mindenütt dombokat, majd hegyeket beborító sűrű fenyők lombjait fújta az élénk tavaszi szél, melyek úgy tűntek, mintha ölelkeznének egymással. Svájc felől már viharfelhők közeledtek, így hát útnak kellett indulnunk, méghozzá minél hamarabb.

***A Fekete-erdőben, harmadik nap:***

*Az összes étel elfogyott. Kénytelenek voltunk állatokra vadászni, ami persze felszerelés nélkül egy sikertelen próbálkozás volt. A legtöbb, amit találtunk, azok gombák és madarak tojásai voltak. Már azt sem tudjuk, hogy milyen nap van. A lábaim kezdik felmondani a szolgálatot, a sebem, amit a rám eső láda okozott pedig még mindig nem gyógyult meg. Most egy kis pihenőt tartunk, amíg le nem nyugszok. Ez volt a negyedik pánikrohamom, és van, hogy néha nem tudok véget vetni neki. Az út Lutherból is kiszívta az erőt, és még csak nem is tud arról, hogy mi történt az anyjával. Már nem bírom sokáig magamban tartani a titkot. Legalább két napja nem tudtam rendesen aludni. Van, hogy csak véget akarok vetni ennek az egésznek, de már érezzük, hogy közeledünk a célhoz. Nem fogjuk itt feladni!*

***Alex, 1944 áprilisa***

Letettem a tollat, majd remegő kezemmel visszaraktam a noteszt a táskámba. Frici hozzám bújt. Az elmúlt napok alatt sokkal soványabb lett, mint induláskor.

− Mehetünk tovább? − kérdezte Luther rekedtes hangon.

− Igen − felálltam, de rögtön meg is szédültem. Újra a földön találtam magam.

− Biztos?

− Igen! − mondtam magabiztosan. Luther felém nyújtotta a kezét. Felsegített, majd tovább ballagtunk, én viszont nem tudtam abbahagyni saját magam faggatását. − *Mikor mondjam meg neki, és vajon hogy fog reagálni, ha megtudja? Nem kereshetem örökké a megfelelő pillanatot! Mi van, ha sose jön el? Meg kell mondanom neki!* − A torkom kiszáradt, olyan érzésem volt, mintha valaki fojtogatna. Szívem erőteljesen dobogott a mellkasomban, fejem pedig szörnyen hasogatott. A pánikroham ismét rám tört. Megrémültem. A lábam összerogyott, majd a tarkóm a földet érintette. Nem ájultam el; vártam, hogy mikor sötétül el minden.

− Alex! − hallottam, majd Luther homályos sziluettje jelent meg felettem. Szapora lihegésbe kezdtem, de így sem kaptam levegőt. *Szóval így végződik!* − gondoltam magamban, de a halál nem jött el. A fejem kezdett kitisztulni, tüdőm pedig ismét oxigénnel telt meg. Ez viszont nem az volt, amire vágytam. Nem akartam többé fájdalmat érezni, csupán le akartam pihenni. A szívverésem erősödött. A kezemre néztem. Olyan volt, mintha nem is én mozgatnám. Hisztérikus zokogásban törtem ki.

− Luther, vége van?

− Még tarts ki, Alex. Még tarts ki egy kicsit. Már közel vagyunk!

− Kérlek, vess véget ennek!

− Nem tudok. Csak te vagy rá képes, hogy leküzdd! Próbáld elűzni a negatív gondolatokat!

− Próbálom, de nem megy!

− Menni fog, csak koncentrálj! Vegyél egy mély levegőt, aztán fújd ki! Le kell nyugtatnod magad! Minden rendben lesz! − mondta Luther. − *Lehetséges, hogy ezt én csinálom? Ha valóban itt a vég, miért nem történik meg? Ez csak a fejedben játszódik! Az agyad játszik veled, de ha képes vagy ellenállni, akkor véget vethetsz ennek! Örökre!*

− Gondolj arra, hogy meg fogjuk csinálni, legyen bármi, és egy szaros kis pánikroham nem fog minket megakadályozni ebben! − A határozottságom felülkerekedett a gyengeségemen. Feltápászkodtam.

− Csináljuk! Ezen dől el minden. − Ismét útnak indultunk. Végre erősebbnek éreztem magam, mint napokkal ezelőtt. Kitisztult minden, és nem láttam magam előtt mást, csak a célt. Bármikor, amikor a roham kezdett volna eluralkodni rajtam, énekelni kezdtem.

*„És hogyha lakom*

*A tömlöc, a börtön,*

*Nincs oly hatalom,*

*Mely engem megtörjön.*

*A gondolataim ugyanis*

*Áttörnek kaput, falat is!*

*Egy akadály sem jelenthet gondot!*

*A gondolatok mindig szabadok!”*

*Bármi is jöjjön ezután, készen állok!* − gondoltam naivan. Ez a gondolat képes volt megnyugtatni, ekkor viszont még nem tudhattam, hogy mi áll még előttem.

Már sötétedni kezdett, mikor egy farkas vonyítását hallottuk. Frici fogait vicsorítva a hang irányába morgott. Érezte, hogy közeleg a veszély, és igaza is volt. Luther felüvöltött meglepettségében. Egy óriási farkas teperte őt le a földre, mint holmi játékbabát. Frici ráugrott az állat hátára, és a nyakát kezdte harapdálni. A farkas leszállt Lutherről, akit én sietve elhúztam a helyszínről. Hála az égnek, nem esett komolyabb baja. Ekkor viszont visszanéztem. Ahogy Frici leesett a hátáról, a farkas elkezdte őt… szétmarcangolni. Frici vonyított fájdalmában, ahogy a bestia darabokat szakított ki picinyke testéből. Egy vastagabb bot után tapogattam a földön, de mielőtt ráronthattam volna, egy dobhártyaszaggató durranás döngölte meg a fülem. A vadállat elterült a földön, a vér pedig egy tócsát alkotott körülötte. Luther egy pisztollyal a kezében feküdt, továbbra is a tetem felé szegezve a fegyvert. Ő se hitte el, hogy mihez folyamodott.

− Mégis mit tettél?

− Nem adott nekem más választást! − mondta meghökkenve. Fricihez futottam. Tetőtől talpig vér borította be szegényt. Még egyszer, utoljára gyengéden megnyalogatta a kezem, majd mozdulatlanná dermedt. Lehajtottam a fejem.

− Mondd, hogy jól van! − ordította Luther, könnyes szemem viszont másról árulkodott − Ezt nem hiszem el!

− Te jól vagy?

− Megvagyok. − felelte a karján végighúzódó vérző sebbel nem törődve.

− A pisztolyt… honnan szerezted?

− Otthonról hoztam el. Nálam volt az egész úton. Nekünk nagyobb szükségünk volt rá abban az esetben, ha valami félresikerülne.

− Sajnálom, de ebben nincs igazad!

− Alex, láttad, hogy szükségünk volt rá! El kellett hoznom!

− Tudom, de ezért valaki más súlyosan megfizetett.

− Ki? − Tovább nem titkolózhattam.

− Egy nő, aki egyedül nevelte fiát és kisbabáját, akinek férjét besorozták.

− Hogy mi?

− Egy nő, akit a Gestapo kivégeztetett, a kisgyerekét árvaházba száműzte, fiát pedig menekülésre kényszerítette.

− Az nem lehet!

− Sofia Aumann.

− Ezt meg honnan veszed? − Remegő kézzel átnyomtam az újságot az ő tenyerébe. Miután meglátta a nevet, dühében elhajította a papírt. − Ez biztos nem történt meg! Nem halhatott meg, hazugság!

− Sajnálom. − Átöleltem őt, hisz belőlem is kitörtek a könnyek.

− Miért nem mondtad nekem hamarabb?

− Nem voltam rá képes, mert tudtam, hogy össze fogom vele törni a szíved! Sajnálom!

− Miért… miért kellett elmondanod?

− Hogy mi?

− Nem szabadott volna megtudnom, soha!

− Luther, megérdemled az igazságot!

− NEM! − kibontakozott az ölelésemből − Nem fog menni, még egyszer nem! Először Lucas, aztán Frici, most meg… − Luther hangja elcsuklott − Ez nem igazságos!

− Tudod jól, hogy semmi sem az! De ezzel most semmit nem tudsz kezdeni!

− Nem lett volna szabad elmondanod nekem! Nem most!

− Tudod jól, hogy nem halogathattam tovább! Engem is bántott a gondolat!

− Nem érdekel! Már bele se merek gondolni, mi lesz apával, ha visszatér. HA, visszatér!

− Vissza fog, higgy nekem! Figyelj rám, Luther! Most csak egy dologra szaba…

− Ez a te hibád!

− Micsoda?

− Ha nem akartad volna megbosszulni Lucas halálát, ő még mindig élne!

− Tudod jól, hogy erre sosincs garancia! És amúgy is, a döntést közösen hoztuk meg! Te is tudod, hogy ez volt a helyes út! − Luther arcát eltakarva zokogott, feje egyre vörösebb lett.

− Tudom.

− És azt is tudod, hogy a helyes útért néha áldozatokat kell hozni!

− Igen, tudom!

− Az nem fogja őt visszahozni, ha engem, vagy bárki mást hibáztatsz!

− Tudom − mondta, majd újra átölelt, s hangosan belebömbölt az éjszakába.

A nap már kezdett előbújni a Fekete erdő dús lombkoronái mögül. Az éjszaka folyamán eltemettük Fricit. Egy közelben talált bottal fellazítottuk a földet, amit aztán puszta kézzel kitúrtunk. Körmeim alá jó adag föld került, ujjaim pedig már szörnyen fájtak az ásástól, mégis, úgy éreztem tartozok neki ennyivel. Miután elkészültünk Frici sírjával, percekig anélkül álltunk felette, hogy akár egy hang is elhagyta volna a szánkat. Végül én törtem meg a gyászszünetet:

− Nem zavar, ha szólok egy pár szót? − Luther némán, tekintetét a sírra szegezve megrázta a fejét. Szégyellősen megköszörültem a torkom, s folytattam − Frici… Amikor először megláttalak, valljuk be, nem voltál éppenséggel a legszebb eb szerte e világon, és nem mellesleg mindig is a macskákat kedveltem jobban. De miután egy kicsit jobban megismerkedtem veled, és mindazok után, amin keresztülmentünk, nagyon a szívemhez nőttél. Köszönöm, hogy megmentettél minket, ugyanakkor szörnyen sajnálom, hogy mi már nem tudtunk megvédeni téged az út végéig. − Rögtönzött gyászbeszédem végeztével tücsökciripelés zaja zúgta be a rengeteget. Luther habozva, de megszólalt:

− Emlékszem, amikor megtaláltalak a romok között, alig tudtam meggyőzni anyát, hogy befogadjunk téged. Hisz ő mindig is a tisztaságra törekedett, és ebben a kutyaszőr-allergiája sem segített. Remélem, most már jóban vagytok… odafenn. − Luther kapkodva letörölt egy könnycseppet az arcáról. Nem akarta, hogy lássam őt sírni, ezért rekedtes hangon ismét megszólalt − Jobb lesz, ha indulunk!

Az út további része csöndesen folytatódott. Egyikünk sem volt beszélgetős hangulatban, csak lehajtott fejjel barangoltunk tovább az erdőben. Ahogy magunk mögött hagytuk a fákat, egy rétre értünk. A mező egy cseppet sem nézett ki természetesnek: a talaj keréknyomok által okozott mélyedések miatt igencsak egyenetlen volt, a virágok pedig egytől egyig letaposottan hevertek szanaszét a tisztáson. Inkább egy határi útra emlékeztetett, mintsem valódi erdei környezetre. Az eget fekete felhők garmadája lepte be, és az eső sem váratott már sokáig magára. Ahogy előrébb léptünk a fűben üvegszerűen csillogó tócsákban, lábunk sárban tocsogott. A távolban egy drótkerítés magasodott, mögötte pedig méregzöld színű sátrak sorakoztak.

− Ez lenne a határ? − Kérdésemre fülsiketítő mennydörgés volt a válasz, mire reflexszerűen az ég felé szegeztem tekintetem. Mikor a zaj megismétlődött, rá kellett döbbennem, hogy ez egy vihartól sokkal baljóslóbb hang volt: fegyverek zaja verte fel az erdő békéjét. Rohanni kezdtünk a válaszfal felé, ahogy maradék erőnkből csak kitelt. Én már levegő után kapkodtam, mikor az üldözőink kiértek a farengetegből. Legalább tízen voltak. Akiknél fegyver volt, azok lövöldöztek ránk, ezért cikáznunk kellett. Luther megpróbált visszalőni rájuk, de egyik lövése sem talált célba. A határ elé érve látszódott csak igazán, hogy milyen nehéz is lesz átjutni a másik oldalra. A kerítés legtetején a fenyegetően kimagasló szögesdrót legalább három méter magasan volt. Luther bakot tartott nekem, így én magasabbról kezdhettem a mászást, mint ő. Üldözőink egyre közelebb kerültek hozzánk, így a maradék erőmet felhasználva haladtam feljebb és feljebb. Ahogy felértem a tetejére, Luther még mindig csak a lábamnál erőlködött. Az utolsó akadály, ami előttem állt, az a szögesdrót volt a kerítés legtetején. Elkezdtem átmászni rajta, így az viszont kezem és lábam is egyaránt összekarcolta. Három méteres zuhanást követően a bokámra érkeztem. A fájdalomból ítélve biztos kibicsaklott. A fejem rázkódott, a számban éreztem a vérem fémes ízét. Próbáltam felállni, de visszaszédültem a földre. Ekkor egy lövés hangja ütötte meg fülemet, majd valami hatalmas puffanással a földre zuhant.

− Luther! − üvöltöttem. A fájdalmat figyelmen kívül hagyva tápászkodtam fel a sárból. A határőrök vállamnál fogva kezdtek elhúzni, a nácik viszont beérték, és lábon lőtték Luthert. Ezt látva elöntött a pánik és a kétségbeesés. Az egyikük rálépett megsebesült lábára, majd rászegezte a puskáját. A svájci határőrök felé fordultam, s térden csúszva könyörögtem nekik: − Csináljanak már valamit! Ezek megölik a barátomat! − Az őrök sajnálkozva rázták a fejüket, míg Luther a hasán feküdve ordított fájdalmában.

− Tehetetlenek vagyunk! Ha közbeavatkozunk, az akár egy államközi vitát is kialakíthat! − Nem akartam hinni a fülemnek. Az őrök ezután el próbáltak rángatni Luther felől. Kitéptem magam a kezeik szorítása közül, s térdre rogytam Luther előtt. Csak a kerítés választott el minket egymástól.

− Nem a te hibád, Alex! − mondta. A katona hátba lőtte őt. Nem mozgott többet.

− NE! − bömböltem. A gyilkos rám mosolygott, majd magával cipelte a holttestet. Az egyik határőr a visszavonulásra unszolva közeledett felém. Ezt kihasználva kirántottam pisztolyát a zsebéből, s agyon lőttem barátom gyilkosát. Tombolni kezdtem dühömben, ezután viszont egy erős ütést éreztem tarkómon, a világ pedig elsötétült.

***--------------------------------------------------------------------------------------------------------------------------------------***

<<<<<<<<<<<<<<<<<<<<<<< IX. Fejezet >>>>>>>>>>>>>>>>>>>>>>>

--------------------------------------------------------------------------------------------------------------------------------------

*Újra Berlinben*

*Bázel, 1945. november 4.*

Felnyitottam a szemem. Az óra hajnali hatot mutatott. Kikeltem az ágyamból, majd kis szállásomból kilépve a friss levegőn találtam magam. Felvettem a kabátom, a hideg, novemberi szél viszont még így is remegésre kényszerített. Az erős szellő könnyedén lefújt az egyik oszlopról egy információs plakátot.

**Indulás: HOLNAP, 6:50 ---> Berlin**

*Micsoda? Már holnap indulunk? Ez az utolsó esélyed arra, hogy visszamenj! De vissza akarsz menni? Még jobb kérdés: vissza mersz menni? Vajon mit szólnának a szüleid arról, hogy csak úgy leléptél?* − gondoltam, s visszarohantam a sátramba. Kapkodva elővettem a tollamat, belemártottam a tintába, kezem viszont egy pillanatra megállt a papír felett. Megdermedtem. Gondolkozni kezdtem, mit mondhatnék nekik, végül írni kezdtem.

***Kedves anya és apa!***

*Rengeteg idő eltelt, mióta utoljára találkoztunk! Sajnálom, hogy csak úgy a semmiből eltűntem, remélem nem viselt meg titeket annyira az elmúlt év. Amennyiben olvastátok az újságokat, valószínűleg tudjátok miért kellett szó nélkül elmennem, és remélem, hogy megértitek, miért tettem azt, amit tettem. Gondolom, számotokra érthetetlen miért csak most jelentkezek, ezt levélben viszont nem fogom tudni elmesélni. Tudnotok kell, hogy hiányoztok. Van egy jó hírem is! Úgy néz ki, holnap a vöröskereszt visszaküldi a menekülteket Berlinbe. Ha minden jól alakul, hamarosan újra láthatjuk egymást.*

***Ölellek titeket, Alex.***

Mikor már úgy éreztem, többet nem fogok tudni kiírni magamból, letettem íróeszközöm, és visszafeküdtem az ágyamba. − *Miután visszamész, örökké vége lesz a bujdosásnak, és folytathatod végre az unalmas hétköznapi életed! Nincs több menekülés, nincs több szenvedés! Most már minden egyszerűbb lesz! Visszaköltözöl a szüleidhez, ha befogadnak egyáltalán… az se biztos, hogy felismernek. Hisz már olyan rég láttak... Vajon már elfelejtettek? Vagy még mindig gyászolnak? És Liza… újra együtt leszünk végre! De vajon szeret még? Ennyi idő után?* − Lassan belefáradtam gondolataimba, s a szemem gondterhelten lecsukódott.

Egy csengőszó hangjára ébredtem. Hevesen vettem a levegőt, szívverésem sebessége legalább a háromszorosára gyorsult. *Nyugodj le, ez csak a reggeli lesz!* − Kisétáltam a sátramból. Egy repülő ereszkedett le a felhők felől. Minden elhomályosodott. Amikor már a légijármű is csak egy elmosódott pacaként látszódott, egy hatalmas robbanás rázta meg a földet.

Ismét felriadtam. Felültem az ágyamra, majd pofozni kezdtem magam. Az arcom veszettül csípni kezdett, de ezen kívül semmi más nem történt.

− Zavarok? − kérdezte Luther.

− Luther? Ez nem lehet valós, tűnj innen!

− Most mi rosszat mondtam? − felnevettem. Egy pillanatra mintha elfeledkeztem volna arról, hogy Luther többé már nem létezik − Gyere ebédelni, mindenki rád vár.

− Várj, mi?

− Ebéd. Tudod… étel!

− Nem, valami nem stimmel!

− Mi van, mit szedtél?

− Mi? Semmit! De hogyhogy… ebéd? Mi lett a Vöröskereszt mentőexpedícióval?

− Ja, azt lekésted! − mondta teljes nyugodtsággal Luther.

− Az nem lehet! Nem aludhattam át egy egész napot!

− Hát ezek szerint… de! − felelte. Kifutottam, és megnéztem a szórólapot.

**GRATULÁLUNK ---> LEKÉSTED**

Eldobtam a cédulát, ekkor viszont Dominik szólt hozzám a hátam mögül.

− Ha most Lucas látna, személyesen kérné meg Müllhausent, hogy végezzenek a nyomorult kis életével.

− Fel kell ébrednem! − üvöltöttem. Fájdalmat éreztem a mellkasomban. Olyan volt, mintha valaki kitépné a szívem.

− Aludj még! − válaszolt Luther, a hatalmas sebhelyével a mellkasán nem is törődve − Add csak fel!

− Nem! NEM FOGOM! − A magasban szárnyaló repülőt lelőtte egy francia tank. A sátrak szétestek, ahogy egyre több harckocsi vett körül. A semmiből Liza jelent meg mellettem, de valahogy mégse az a Liza, akit én ismertem, akibe beleszerettem.

− Ha képes lettél volna befogni a pofádat, talán még mindig együtt lehetnénk!

− Nem, Liza! Nem tehettem mást!

− Mindig is szégyenkeztünk, hogy téged kellett felnevelnünk. − mondta apám.

− Sajnálom, ha így érzed. Sajnálok mindent, amit tettem ellened.

− Nem a te hibád fiam. − kezdte anyám − Bármi is történjen, mindig is az én fiam leszel!

− Köszönöm anya. − motyogtam, de már késő volt. Egy náci rendőr lelőtte őt géppuskájával, majd rám szegezte a fegyvert.

Ezúttal egy szöcske módjára pattantam ki az ágyamból. A szívem úgy dobogott, azt hittem bármelyik pillanatban felrobbanhat.

− Jól van? − kérdezte a nővérke, aki épp besétált a sátramba.

− Persze! Hogyne! Teljesen jól!

− Csak mert egy kicsit sápadtnak néz ki!

− Nem, amint mondtam, remekül vagyok! Aggodalomra semmi ok!

− Ahogy gondolja. − kezdte a hölgy − Szóval akkor készen áll az ebédre?

− Ebéd?! − kiáltottam, majd a pulzusom ismét felemelkedett.

− Igen, ebéd. Biztos, hogy jól van?

− Mondtam már, rendben vagyok! A Vöröskereszt még nem indult el Berlinbe, ugye?

− Nem, holnap indul. − Amint ezt a nővérke kimondta visszaestem az ágyamba a megkönnyebbüléstől, ő pedig szégyenlősen kisétált lakhelyemből. Egy nevetést hallottam.

− Mindig is egy naiv gyerek voltál, Alex! Saját magaddal sem tudsz törődni, mégis mit gondoltál, mi lesz, ha az egész ország sorsát vennéd a kezedbe? Nevetséges!

− Hát én ezt már komolyan nem hiszem el! − sóhajtottam, majd a kacaj irányába indultam. A sátor eltűnt, s egy temetőbe érkeztem. A férfi alakja egyre tisztábban kirajzolódott, amíg rá nem jöttem, ki áll velem szemben − Azt hittem, hogy te már csak egy jelentéktelen senki vagy, Müllhausen!

− A valóságban lehet, hogy az vagyok. De nem itt, nem a te gondolataidban!

− Nem értem miről beszélsz! Olyan erősen tökön rúgtalak, azt hittem örökké a földön maradsz!

− Most el kell engedned a valóságot egy pillanatra.

− Azt felejtsd el! Nem teszek meg akármit, amit csak mondasz! Nem vagyok a cseléded!

− Ostoba!

− Hívj, aminek akarsz, többé már nincs jelentőséged! − feleltem hetykén.

− Semmit nem változtál! Komolyan azt hitted, hogy csak úgy megtehetsz bármit, amihez épp kedved van? Te megöltél egy embert! Semmivel sem vagy különb tőlünk! − hibáztatott Müllhausen. Elöntött a bűntudat. *Igaza van! Kioltottam egy emberi életet, és ezt semmivel sem tehetem már jóvá. Egy gyilkos vagyok* − Most még nem tudod, de később rájössz majd! A tetteidnek következményei lesznek, mégpedig miattam! Lehet, hogy pillanatnyilag legyőztél, de én ott leszek veled, és mindent megteszek majd, hogy ne lehess többé boldog!

− Ígéretek! Pont, mint a náci pártban! Csak ígéretekkel szolgáltatok az embereknek, de semmit nem tettetek a javukra! − Müllhausen nekitámaszkodott egy sírkőnek, amibe a saját nevem volt bevésve. Körülötte egyetlen szál elhervadt rózsa állt, amit ő habozás nélkül széttaposott.

− A végén senki sem fog emlékezni rád, se Lutherre! Senki nem lesz ott neked, hogy segítsen! Örökre egyedül maradsz majd, és ez lesz a végzeted! A legrosszabb rémálmod valóra válik majd!

− Állok elébe! − feleltem, majd a temető, Müllhausennel együtt eltűnt. Ismét az ágyamban találtam magam. Kifutottam a táborból, és a közeli folyóba ugrottam. Jéghideg volt, de végre valódi. Ez már nem rémálom. Visszaöltöztem ruháimba, és ebédelni indultam.

Másnap hajnali négykor keltem. Nem akartam megkockáztatni, hogy lekéssem a buszt, ezért gyorsan összepakoltam, és már idő előtt a megállón álltam. Nem tudtam kirázni a fejemből a rémálmaim. − *Ha Müllhausennek igaza van… de nem lehet igaza! Hisz az csak egy álom volt! Már vége van ennek az egész hülyeségnek. Az egyetlen dolog, amivel törődnöd kell, az az, hogy sikerüljön visszaszerezned a régi, normális életed. Nincs több szó semmilyen háborúról, semmilyen Lutherről! Ezúttal tiszta lappal indulsz!* − Ez a gondolatmenet kísért végig hosszú utamon, Berlin irányába.

Utam során, még akaratom ellenére is elöntött a nosztalgia. Annak ellenére, hogy sose szerettem a berlini életet, a fejemben még így is lejátszódtak a régi emlékek. Amikor éjfél után rohantam vissza a szórólaposztás után, remélve, hogy hamarabb hazaérek majd, mint a szüleim, meg amikor meglátogattam Luthert az otthonában. Az a ház ma üresen állt, és ezen már nincs mit változtatni. A munkásnegyed azóta még fakóbbá vált. Az emberek nem nyüzsögtek úgy, mint régen, a romos épületek száma pedig legalább megduplázódott. Mikor a nap már lassan elbújt a főváros épületei mögött, megérkeztem szüleim háza elé. Innen már nincs visszaút. Bizonytalanul megzörgettem az ajtajukat. Anyám nyitotta ki a bejáratot.

− Alex! − kiáltott fel, majd olyan szorosan átölelt, hogy hirtelen az összes levegőt kinyomta a tüdőmből, arcomat pedig nemsoká csókjaival borította be. Mikor szemünk ismét összeért, könnyekben tört ki, s újra magához szorított − Úgy aggódtunk érted, hála az égnek, hogy egy darabban itt vagy! Olyan büszke vagyok rád!

− Komolyan? Attól tartottam, hogy dühös leszel, amiért csak úgy itt hagytalak titeket. − mondtam elcsukló hanggal.

− Soha! Azok után, amin keresztül mentél, meg sem fordult a fejemben, hisz tudtam, hogy nem volt más választásod! Az a lényeg, hogy itt vagy!

− Bejöhetek?

− Persze, gyere csak! − Ahogy beléptem a rég nem látott konyhába, rögtön az újdonságok szúrtak szemet. A falon újságkivágások lógtak, amelyek egytől egyig rólam és Lutherről szóltak, némelyek pedig még képeket is tartalmaztak. Futólag beleolvastam az újságcikkek címeibe:

**A KÉT NEMZETÁRULÓT UTOLJÁRA LIPCSÉBEN LÁTTÁK**

**-----------------------------------------------------**

**A FELBÚJTÓK MÁR A RAJNA FOLYÓNÁL MENEKÜLNEK**

**-----------------------------------------------------**

**GYŐZELEM A FELKELŐK ELLEN: KIVÉGEZTÉK A KÉT ÁRULÓT**

Érdekes módon a háború után a cikkek hangvétele száznyolcvan fokos fordulatot vett:

**A NÁCI PROPAGANDA HAZUDOTT:** **MÉGSEM SIKERÜLT ELKAPNIUK AZ EGYIK ELLENÁLLÓ DIÁKOT!**

**-----------------------------------------------------**

**BESZÉLGETÉS ALEX VOLT TANÁRÁVAL:** **„A LEGBÁTRABB DIÁKOM VOLT.”**

**-----------------------------------------------------**

**HOL VAN ALEX?**

Anya minden bizonnyal követte a tekintetem, mivel ezt mondta:

− Az újságok voltak az egyetlen hírforrás a létedről. Mindet összegyűjtöttem, akár jót, akár rosszakat írtak rólad.­

− Most már itt vagyok, szóval már végre elmesélhetem azt, ami valójában történt. De előbb még szeretnék beszélni apuval is. Ő merre van? − érdeklődtem.

− Az ágyában fekszik.

− Minden rendben van vele?

− Ne aggódj, csak gyere! − felelte, majd kezemnél fogva elhúzott apám irányába. A látványa megrázott. Az arca sápadt volt, lehetett rajta látni, hogy a lélek is csak hálni jár már belé, de tekintetén még így is egy gyengéd kis mosoly jelent meg, mikor meglátott.

− Mi a baj apa? Mi történt veled?

− Most már sokkal jobban vagyok így, hogy újra láthatlak.

− Visszajöttem! − térdre omlottam előtte.

− Már épp ideje volt.

− Sajnálom, hogy el kellett mennem!

− Fiam, szeretném, hogy tudd: büszke vagyok rád! Nem gondoltam volna, hogy képes lennél ilyesmire. Alábecsültelek, és ezért kérlek, bocsáss meg nekem! − Szívemet elöntötte a boldogság, amint ennyi idő után ismét gyengéden átkarolhattam őt.

Aznap végre képes voltam újra nyugodtan aludni, az ebédig hentergés luxusát azonban még most sem engedhettem meg magamnak. Édesanyám egy borítékot adott nekem, amit valaki, nevének említése nélkül küldött nekem. Röviden az állt benne, hogy meghívtak Luther halotti búcsúztatójára. Egy holttest nélküli megemlékezésről volt szó, állítólag rengeteg embernek kellett megjelennie. Ez végül így is történt. A borús idő ellenére szinte az egész temető megtelt. Mintha az egész város leróná tiszteletét Luther előtt. A szertartást irányító tiszteletes így szólt:

− És most jöjjön az a személy, aki nélkül ez a mai megemlékezés nem jöhetett volna létre. A tanár, aki ezeket a bátor diákokat támogatta, kiállt mellettük és segítette őket a bajban, bármiről is volt szó. − Szívem hatalmasat dobbant.

− Kuznyecov? − suttogtam orrom alatt, a pap szavai viszont éles késként döftek szívem mélyére:

− Fogadják sok szeretettel, Müllhausen tanár urat! − A Zsebhitler kiállt a porondra, s belekezdett a mondanivalójába.

− Köszönöm az jelenlévőknek, hogy eljöttek! Mindig is szívügyem volt, hogy összehozzam az embereket az ellenállás hősének megemlékezésére, hisz én már a náci elnyomás ideje alatt is segítettem őket. − Kezdeti megdöbbenésemet felháborodás váltotta fel. Mindenki, aki ismeri Müllhausen ámokfutását az iskolában, tudja, hogy mennyire a rendszer része volt. A messze túl hosszú és unalmas beszédét a következő szavakkal fejezte be: − A Schiller alapiskola és gimnázium újonnan beiktatott igazgatójaként, valamint a frissen megalapított kommunista párt tagjaként, büszkén ígérhetem meg, hogy folytatom a fiúk küzdelmét, az új világrend építéséért.

− A kétszínű kis rohadék! − Legszívesebben félbeszakítottam volna a beszédét, de végül nem így döntöttem. Nem akartam, hogy az emberek felfigyeljenek a jelenlétemre. Ekkor a tekintetem Lizára tévedt. Fekete ruhájában csodásabban nézett ki, mint valaha, de mégis elborzadva néztünk össze.

Végig olyan érzésem volt, mintha titokban mindenki engem bámulna. Egy pár épp összesúgott, miután viszont rájuk néztem, mindketten rögvest levették rólam tekintetüket. Semmiképp sem akartam reflektorfénybe kerülni.

Egy órával később, mikor a tömeg nagy része már elvonult, egy ismerős alak állt a sír felett. Esernyője alatt, könnybe lábadt szemét a keresztfára meresztette. Szőke haját a vad szél kegyetlenül fujdosta. Elindultam felé, egy ismeretlen viszont utamat állta. Szája széléből egy húsdarab hiányzott, így még messziről is szemet szúrtak a sárga fogai.

− Te vagy Alex, gondolom. − mondta.

− Igen. Ismerem Önt valahonnan?

− Személyesen nem.

− Értem. Segíthetek valamiben? − kérdeztem frusztráltan.

− Nem, már nem tudsz segíteni.

− Oké, rendben. Akkor minden jót, uram!

− Nem, még nem végeztünk! − erőszakoskodott a férfi.

− Elnézést, megtudhatnám, ki is maga pontosan?

− Azt tudni szeretnéd, mi? Persze hogy!

− Megtisztelne vele. − mondtam türelmem vesztve.

− Luther… a fiam volt. Aztán jöttél te, a kis hülyeségeiddel, és a halálba vitted őt, a feleségemmel együtt!

− Sajnálom, uram. − Nem mertem ismét a szemébe nézni. Szavai mélyen a fülembe fúródtak. Mérhetetlenül elszégyelltem magam.

− Nincs sajnálom! Nem fogadok el semmilyen bocsánatkérést, vagy kifogást.

− Nézze, amit tettünk, annak már rég meg kellett történnie, és láthatólag senki más nem foglalkozott vele. Fel kellett lépnünk ellene! Most nézzen körül! Béke van, a háborúnak vége!

− Azt hiszed, miattad lett vége a háborúnak? Amíg te minden bizonnyal egy menekülttáborban a töködet vakargattad, én addig kint a fronton irtottam a ruszkikat. Komolyan úgy gondolod, hogy béke van? Igen. Most még igen, de nem miattad! Na meg, ha elfelejtetted volna, vesztettünk! Komolyan azt hiszed, ezek után, fogjuk hagyni, hogy gúnyt űzzön belőlünk az egész világ? Naiv hülyegyerek!

− Figyeljen ide! − kezdtem, hangomat megemelve − Őszinte részvétem a veszteségekért, amit el kellett szenvednie! De nem maga az egyetlen, aki számára fontos embereket vesztett el. A háború egyikünket sem kímélt meg! Szóval ahelyett, hogy mindenért engem okolna, fogja be a száját, és tűrjön tovább! − A férfi arcán meglepettség tükröződött.

− Szörnyen elszálltál magadtól! Csak mert mindenki téged emleget, még nem érsz többet, mint bárki más!

− Én ezzel tisztában vagyok! Amúgy sem tehetek róla, hogy az emberek „az ellenállás hősének” neveznek! Higgye el, nem a hírnévért tettem, amit tettem, és sosem akartam kitűnni, semmilyen szinten. De ami megtörtént, az megtörtént!

− Nem érdemled meg! Az én fiam sokkal többet tett, mint te, őt viszont mégsem említik az újságok! Az életét adta azért, hogy te most itt lehess! És hogy emlékeznek meg róla? Sehogy! Szerencsére az egyik tanár volt olyan kedves, hogy megszervezze ezt a rendezvényt a fiamért!

− Nem akartam, hogy meghaljon. Ha rajtam múlt volna, feláldoztam volna érte az életem!

− Persze, hogyne! Utólag ezt már könnyű mondani!

− Nem hagyna már békén végre?

− Természetesen! − mondta röhögve − Akkor még jó ötletnek tűnt, nemde? Most viszont már nem vagy képes vállalni a felelősséget! Figyelj rám. Ha nem a fiam megemlékezésén lennénk, szétverném azt a hülye fejedet. De én tisztelem őt, ellentétben veled! Te csak örülsz, hogy sikerült elvenned előle a hírnevét, ami igazából őt illette meg! Ha még egyszer meglátlak, legyen az akárhol… halálra verlek. − suttogta fülembe. Próbáltam visszavágni valamivel, de inkább szótlan maradtam, amíg el nem sétált. Másodpercekig csak magam elé bámultam, amíg Liza oda nem jött hozzám. Összeölelkeztünk, mikor viszont meg akartam csókolni, eleresztett.

− Mi a baj?

− „Mi a baj?”? Ezt most komolyan kérded? Van merszed ideállni elém és megkérdezni: „Mi a baj?”?

− Liza, ne tedd ezt te is!

− Tudod te, hogy miket kellett végigolvasnom az újságokban egy évvel ezelőtt? Először azt hittem, hogy mindketten meghaltatok, mivel a nácik büszkén dicsekedtek, hogy kinyiffantottak titeket. Aztán meg kiderült, hogy csak te maradtál egyedül életben, és ekkor mindenki megbolondult érted. Mindenki a te neved ünnepli, Lutherről meg teljesen elfeledkeznek! Ez így nem helyes Alex! Ő is pont ugyanannyi tiszteletet érdemel, mint te, ha épp nem többet!

− Nem tudok mit tenni!

− Már hogyne tudnál! Menj ki az utcára, és emlékeztesd az embereket ki állt melletted bajban, vagy írj szórólapokat, csak találj ki valamit!

− Én azt akarom, hogy engem is teljesen elfelejtsenek, és élhessem tovább a normális életem!

− Egyébként is, mégis mi a francot csináltál a háború után fél évig? − kérdezte Liza.

− Egyrészt aggódtam, hogy folytatódna a háború, mert először nem hittem el, hogy tényleg vége van. Másrészt… féltem. Féltem a szemedbe nézni. Féltem a szüleim szemébe nézni és féltem Luther apja szemébe nézni. Nem tudtam, mitévő legyek, amíg rá nem jöttem, hogy nincs értelme tovább halogatni.

− Ez nem egy kifogás arra, hogy miért maradtál ott annyi időre!

− Fogalmad sincs, hogy min mentünk keresztül, csak hogy eljuthassunk Svájcba.

− És te meg arról nem tudsz semmit, hogy én min mentem keresztül, amíg távol voltatok. Hiányoztál Alex! − kiáltotta Liza, miközben egy könnytócsa gyűlt a szemembe − De nem volt senki, akivel beszélhettem volna. Mindent magamban kellett tartanom! Ha valaki, akkor te biztos tudod, hogy ez mennyire rossz érzés!

− Tudom, de most már itt vagyok. Most már elmondhatsz mindent, ami aggaszt.

− Már nincs rá szükségem Alex. Ezzel már elkéstél!

− Nekem viszont szükségem van a segítségedre. Szükségem van rád.

− Sajnálom, de ebben már nem segíthetek.

− Miért?

− Én… már egy új életet kezdtem. Végre túltettem magam az elmúlt éveken, te meg csak így felbukkansz a semmiből. Próbáltam elfelejteni mindent, ami az eltűnésed után történt. Azt hittem, halott vagy! Nem tekinthetek vissza a múltba, mert ha megtenném, csak még nehezebb lenne megint kijutni belőle.

− Dehogy lesz nehezebb. Tudod miért? Mert én ott leszek neked és te is ott leszel nekem, mint régen!

− A régi idők már elmúltak Alex!

− De hisz megesküdtünk, hogy várunk majd egymásra! − Liza egy nagy levegőt vett, mintha valami nehéz bejelentenivalója lenne.

− Megesküdtem, mert szerettelek és vártam is rád! És eközben szenvedtem, mert te nem jöttél! Aztán kételkedni kezdtem, hisz semmit sem hallottam felőled, így nem tudtam, hogy élsz-e vagy halsz-e. Ezek után megismertem valaki mást, akibe beleszerettem. Eleinte küzdöttem ellene, mert fontos voltál nekem, de te már olyan távolinak tűntél, mintha többé nem is lettél volna ezen a Földön. − Szívem mélyén megértettem őt, de még nem voltam kész arra, hogy elengedjem − Nem követelheted, hogy legyen minden a régi, mert minden pillanat, amit veled töltök el, visszahozza a régi emlékeket és visszavisz a múltba. És így, hogy továbbléptem, már más valakit szeretek. Nem akarom őt is elveszíteni. Figyelj Alex, ne érts félre! Megérdemled, hogy boldog légy és sajnálom, hogy én már nem lehetek az, aki elkísér ezen az úton. Magadnak kell megtalálnod a helyes irányt, ami végül a boldogságodhoz vezet. Sok sikert! − mondta, majd hátat fordított nekem. Másfél év készülődés és felépülés velem együtt rogyott össze. A térdemre estem. Luther sírjánál guggolva ismét könnyek gyűltek a szemembe.

− Talán véget kéne vetni ennek.

***--------------------------------------------------------------------------------------------------------------------------------------***

<<<<<<<<<<<<<<<<<<<<<<<< X. Fejezet >>>>>>>>>>>>>>>>>>>>>>>>

--------------------------------------------------------------------------------------------------------------------------------------

*Kint a tetőn*

*Berlin, 1945. november 5.*

Az eső továbbra is úgy szakadt, mintha dézsából öntötték volna. Az egész temetőt beláttam onnan fentről. Az emberek már elvonultak Luther sírjától, szegény az anyja mellé lett temetve. Egyedül álltam az egyik épület tetején, az ugrásra készülődve. − *Úgy néz ki, ennyi év után sem voltam képes semmit megtanulni. Miért kell az embereknek mindig miattam szenvedniük? Akármit teszek, legyen jó vagy rossz döntés, mindig másokat bántok vele. Ez nem mehet így tovább!* − gondoltam, majd egy hangot hallottam. Luther apja jelent meg mögöttem.

− Szörnyen elszálltál magadtól! Csak mert mindenki téged emleget, még nem érsz többet, mint bárki más!

− Ez nem valódi! Ez csak hallucináció!

− A legrosszabb rémálmod valóra válik majd! − kezdte Müllhausen − Komolyan azt hitted, hogy csak úgy megteheted, amihez épp kedved van? Most még nem tudod, de később rájössz majd! A tetteidnek következményei lesznek, mégpedig miattam! Lehet, hogy pillanatnyilag legyőztél, de én ott leszek veled, és mindent megteszek majd, hogy ne lehess többé boldog!

− Hagyj békén! − kiáltottam.

− Már nincs rád szükségem Alex. − mondta Liza − Ezzel már elkéstél! Ha képes lettél volna befogni a pofádat, talán még mindig együtt lehetnénk! − Közelebb léptem a magaslat széléhez, lábam viszont nem mozdult tovább. A recsegő rádióm hangját kezdtem hallani.

*„Lemondok hát bánatomról,*

*Felesleges gyötrő kínokról,*

*Inkább elásom a gondot,*

*Szeszélyek karjába nem omlok!*

*Az ember szívében,*

*örömködhet kedvében,*

*Hiszen megvan rá az ok:*

*A gondolatok mindig szabadok!”*

*Nem az a fontos, hogy nekem min kell keresztül mennem, hanem hogy mi történik azokkal, akikért tettem valamit.* − Az utcán egy tolószékes kisfiút láttam, aki épp az anyjával nevetgélt.

− Naponta katonáink százai, ezrei halnak meg, csak egy ilyen habzó szájú semmirekellőért, aki még a lábára se tud állni! − ordította Müllhausen.

− Van, hogy egy ilyen „habzó szájú semmirekellő”, többet tud elérni, mint katonák ezrei!

− A helyes útért, néha áldozatokat kell hozni!

− Igen, Luther. Igazad van! Szeretném, ha tudnád, hogy nem haltál meg hiába!

− Az én fiam sokkal többet tett, mint te! Az életét adta azért, hogy te most itt lehess! − mondta az apja.

− Nem a te hibád, Alex! − szólalt meg ismét Luther.

− Köszönöm, hogy képes vagy még ezek után is megbocsátani nekem! − Egy könnycsepp gördült le az arcomon.

− Megérdemled, hogy boldog légy és sajnálom, hogy én már nem lehetek az, aki elkísér ezen az úton. Magadnak kell megtalálnod a helyes irányt, ami végül a boldogságodhoz vezet. − szólalt meg Liza.

− De mégis mit tehetnék? Én csak egy normális életet szeretnék, semmi mást!

− Van, hogy a normális élet nem választás kérdése. Vannak, akiknek más élet adatik.

− Nem tudom, képes vagyok-e rá. Még csak azt sem tudom, hogy melyik irányba induljak el!

− Tedd azt, amihez a legjobban értesz! Segíts másokon!

− De mégis hogyan tehetném ezt meg, ha még magamon sem tudok segíteni? Mit tudnék mondani az embereknek, ha most megölöm magam? Van így értelme életben maradni?

− Alex, mindig érdemes tovább küzdeni! − válaszolta Liza − A jövőd még csak most kezdődik. Ez nem egy ok, ami miatt most el kéne dobnod az életed!

− Igazad lehet. Egy csomó nácit megöltek, egy csomó öngyilkos lett. Nem akarok velük meghalni… Nem akarok még meghalni! − Ekkor eszembe jutott valami. Kivettem zsebemből a kis noteszemet, és rögtön az első oldalon nyitottam ki.

***Kedves jövőbeni Alex! Ezt csak akkor olvasd el, ha vége van a háborúnak!***

*Mi most épp a hajón vagyunk, ami elvisz minket a határhoz. Nem tudom, képes leszek-e elmondani Luthernek az igazat. Viszont TE már tudod, hogy miképpen végződik ez a „küldetés”. TE már tudod, hogy túléljük-e az utat, vagy sem, és TE már azt is tudod, hogy mi fog történni Lutherrel. Azt akarom, hogy értékeld, hogy TE már mindent tudsz. Mert én nem tudom, mi lesz ennek a vége, és rettegek miatta. Arra kérlek, többet ne tedd ezt. Ne kételkedj a sorsodban, mert TE már tudod, hogy ez milyen érzés. Mert ez nem a te sorsod. A TE sorsod az, hogy tegyél valamit, ami megmarad az emberi emlékezetben. A TE sorsod az, hogy úgy emlékezzenek rád, mint aki a következményekkel nem törődve akart másoknak segíteni. És ha érzed, hogy közeleg a vég, akarom, hogy tudd: TE leszel az utolsó, aki feladja!*

***Alex, 1944 áprilisa***

Könnyes szememmel a távolba tekintettem, hisz rájöttem arra, hogy mit kell tennem. Elléptem a tető szélétől, és nem néztem vissza többé.

----------------------------------------------------------------------------------

*<<<<<<* **50 évvel később** *>>>>>>*

*----------------------------------------------------------------------------------*

*Berlin, 1995. március 10.*

Tegnap újabb menekülteket hoztak Boszniából. A délszláv háború kitörése óta többszázezer ember kényszerült elhagyni Európának ezen részét, és a legtöbben épp Németországban találtak menedéket. Életemben először éreztem egyfajta büszkeséget az országom iránt. Bár gyermekkoromban menekülnöm kellett innét, mostanra sok embernek Németország egy új élet kezdetét jelenti. Mióta a menekültek száma az utóbbi időben ennyire megnőtt, úgy döntöttem, hogy a magam módján kiveszem a részem abból, hogy a hozzánk érkezett emberek minél előbb új otthonra leljenek itt. Már évek óta segítem a helyi menekültközpontban élők mindennapjait önkéntesként. A papírmunkában, a német nyelv elsajátításában, vagy akár csak abban, hogy meghallgatom őket. A központban dolgozók állítása szerint a menekültek valamiért könnyebben a bizalmukba fogadnak engem, mint őket: szerintem ez azért lehet, mert én is átéltem ugyanazt a félelemmel vegyes bizonytalanságot, mikor átszöktem a határon. Tudom, milyen érzés az, amikor egy új országban kell boldogulnod, de a gondolataid még mindig az otthon hagyott szeretteid körül forognak.

Az étkezésekre és a megbeszélésre használt közös terem ma az újonnan érkezettek ellenére különösen üres volt: az év első meleg tavaszi napját az itteniek egy közeli parkban igyekeztek kihasználni. A már itt lakók barátságosan üdvözöltek és azonnal beszélgetésbe elegyedtek velem. Bemutattak néhány újonnan érkezettet is, akikkel én minél előbb szerettem volna beszélni. Saját tapasztalatból tudom milyen fontos ilyenkor az, hogy meghallgassanak, és kiderüljön, van-e valami, amire sürgősen szükségük lenne.

Tulajdonképpen rosszabbra számítottam! Ilyenkor az emberek gyakran magukba zuhant állapotban néznek ki a fejükből, de még az újonnan érkezettek is meglepően aktívan részt vettek a beszélgetésben egy alacsony, fiatal, fekete hajú lány kivételével. Miután bemutatkoztam nekik, megkértem őket, hogy tegyék ugyanezt, de a fekete hajú lány egész végig csak a padlót bámulta. Cseppet sem éreztem magam megsértve, hiszen tudtam, hogy az átélt trauma súlya miatt gyakran a legmindennapibb dolgokat sem tudják elvégezni. Tudni akartam, van-e valami, amiben segíthetek.

Miután a legtöbben elhagyták a helyiséget, hogy a közeli parkban csatlakozzanak társaikhoz, odasétáltam hozzá.

− Beszélsz németül?

− Igen, egy kicsit. − felelte, miközben kitartóan kerülte a tekintetem. Mindig meglepett, hogy a legtöbb ide érkezett beszél németül, vagy legalábbis megérti, amit mondanak neki. A legtöbb kelet-közép-európai országban, az iskolában már megtanulták a nyelvet, míg a messzebbről érkezettekkel gyakran nehezebb dolgunk van, mert nincs közös nyelv, amin kommunikálni tudnánk.

− Tudok segíteni valamiben?

− Nem. − Még sosem volt ilyen szűkszavú esetem. Nem gondoltam volna, hogy ilyen nehéz lesz szóra bírni őt. Tekintetét továbbra is a padlóra szegezte, és közben előre-hátra egyensúlyozott. Aki háborút él át, vagy szeretteit veszíti miatta el, annak meginog a hite minden emberben, ezért nem is remélhettem, hogy a lány azonnal a bizalmába fogadjon. Arra gondoltam, ha minden nap legalább néhány szót válthatok vele, már az is előrelépés lehet.

− Nem szeretnéd elárulni a neved?

− Jasmina vagyok. − felelte rövid habozás után. Nem akartam tőle egyszerre sokat kérdezni, hisz féltem, hogy akaratlanul is egy fájó emlék jutna az eszébe. Mivel nem láttam senkit körülötte, azt feltételeztem, hogy a családja még mindig Boszniában van életveszélyben, vagy már meggyilkolták őket. Mielőtt feltehettem volna az újabb kérdésem, egy betörő üveg jellegzetes hangja vonta el a figyelmem a lányról. A bejárati ajtón négy kopasz fiatal rontott be. Mindegyikük kezében baseball-ütő volt. Egyikükről egy ujjatlan trikó lógott, jobb kezén egy horogkeresztes tetoválást pillantottam meg. Látszólag meglepődtek: arra számítottak, hogy a központ üresen áll majd. Azonnal reagáltam. Megragadtam Jasmina karját, és a legközelebbi helyiségbe futottam vele. Magunkra zártam az ajtót.

− Muszlimok kifelé! Heil Hitler! − harsogták a neonácik. Miután rájöttek, hogy az ajtó zárva van, az átszűrődő hangokból ítélve jobb híján a berendezést kezdték el ripityára törni. Aggódva Jasminára pillantottam: a lány arca kifejezéstelen volt és ugyanabban a pózban állt, mint amikor elengedtem a karját.

− Ha nem jöttök ki, akkor kifüstölünk titeket! − A másik három idétlenül röhögött.

− A lökött migránssimogatók sem érdemelnek jobb sorsot, mint a koszos muszlimok, papi! − mondta a másik, mondandóját immár nekem címezve. Folyadék loccsanását hallottuk a túloldalról, majd hamarosan egy erős benzinszag is átterjedt a szobába. Másodpercek után az ajtó alól füst kezdett el szivárogni.

− Húzzuk el a csíkot!

− Sieg Heil! − szólt utoljára az egyikük. Körülnéztem a szobában és csalódottan láttam, hogy az ablakokat berácsozták. Bizonyára amiatt, hogy a menedékkérelemre várók ne tudjanak megszökni a létesítményből. Csapdába estünk. Úgy tűnt Jasmina már felmérte ezt a lehetőséget, mivel hirtelen a kijárathoz lépett. Pulcsijával lenyomta a kilincset, és résnyire kinyitotta az ajtót. Én is odaléptem az ajtóhoz. A szoba nagy része már lángokban állt. Ha ki akarunk jutni, azt most kell megtennünk.

− Ki kell menekülnünk innen Jasmina! Fuss utánam! − A lányra néztem. Meglepődve konstatáltam, hogy erősen megfogja a kezem. Szeme eltökéltséget tükrözött − Készen állsz?

− Igen! − kiáltotta határozottan Jasmina. A szobán át vezető út egy örökkévalóságnak tűnt. Egy idő után a hőség elviselhetetlenné vált, ezért kúszva folytattuk tovább a kifelé vezető utunkat. Odalent már kevésbé volt forró a levegő. Mire elértük a kijáratot, már mindketten fulladoztunk a füsttől. Nagy megkönnyebbülésemre a neonácik már sehol sem voltak. Jasmina füstölgő hajjal némán nézte, ahogy az épületet elöntik a lángok, miközben a szomszédok riasztották a tűzoltókat. A bosnyák lány újra megszorította a kezem.

– ... és ne felejtsétek el következő órára megírni a kedvenc filmetekről szóló fogalmazást. És nehogy mindenki a Csillagok Háborújáról írjon, mert azt nem fogom elfogadni! − fejeztem be a haladó német csoportom óráját. Lassan kezd minden visszatérni a régi kerékvágásba. A menekültek átmenetileg a helyi iskolában voltak elszállásolva, és értelemszerűen a németórákat is itt tartottam. Az óra végeztével Jasmina ahelyett, hogy szünetre ment volna, odalépett a tanári asztalhoz. Haja komolyan megégett a tűzben, ezért azt rövidre vágva hordta. Szerencsére más baja nem lett. Valami remek hírt kaphatott, mert most először mosolyogva szólított meg:

− Alex, Alex, képzeld, ma kaptam hírt arról, hogy az egyik testvérem életben van, és már akár holnap Németországba jöhet! Azt még nem tudom, hová kerül majd, de az a lényeg, hogy él! Azt gondoltam, hogy az egész családomat... hogy csak én menekültem meg.

− Nahát, nagyon örülök, hogy hírt kaptál róla! Nem lehetne megoldani, hogy ő is ide jöhessen?

− Azt mondták, hogy véletlenszerűen fogják kiválasztani, hová kerül majd. − szontyolodott el egy pillanatra Jasmina.

− Jó hogy szóltál, megpróbálok utánajárni az ügynek. Egy háború elválaszthat testvéreket egymástól, de nem azért harcoltunk meg a demokráciánkért, hogy ilyesmi itt is megtörténhessen.

− Jaj, köszönöm Alex, hogy ezt megteszed! Nem is számítottam egy ilyesfajta segítségre.

− Szívesen segítek, ha tudok.

− Alex?

− Igen Jasmina?

− Én azt hallottam a központban dolgozóktól, hogy te híres vagy, mert régen a nácik ellen küzdöttél.

− Az, hogy híres… azt nem mondanám. − mosolyodtam el − Azt kívánom, hogy többet tudtam volna tenni. Bizonyára tudsz róla, hogy mióta több menekültet befogadtunk, szinte minden nap hírt adnak arról, hogy nácik külföldinek kinéző embereket támadnak meg.

− És hogyhogy te mégis úgy döntöttél annak idején, hogy küzdeni fogsz ellenük? Mi az iskolában azt tanultuk, hogy a németek fasiszták voltak!

− Voltunk páran, akik ellenálltunk. Sajnos, túl kevesen. Én is sok, számomra fontos embert veszítettem el, akiket a nácik nem tartottak méltónak az élethez. Épp ezért tudtam, hogy mi a dolgom. Nem engedhettem, hogy ez megtörténhessen, és ha mégis megtörténik valahol a nagyvilágban, akkor az én hazám legyen az első, aki segítséget nyújt azoknak, akik arra rászorulnak.

− Ha nem lett volna itt annyi jóakaró ember, mint te, akkor én most ki tudja, hol lennék! Bárkit is veszítettél el akkor, most biztosan nagyon büszkék rád Alex, hiszen végül is elérted ezt a célt.

− Annyi év eltelt, de még most is nagyon hiányoznak. Különösen, amikor a tűzből menekültünk, úgy éreztem, újra a barátommal vagyok… mintha megint együtt menekültünk volna!

− Ő ott volt veled Alex! Vigyázott rád, ahogy rám vigyáztak a szüleim és a testvéreim aznap. Én hiszek abban, hogy akiket igazán szeretünk, azok sosem hagynak itt minket. Bennünk továbbélnek, és azokban a tetteinkben, amiket értük teszünk. − mondta Jasmina, majd búcsút intett nekem. Úgy éreztem, hogy a könnyes mosolya az utolsó romot is eltakarítja ebben az országban.

**Üzenet az íróktól:**

Miután végigkövettük, hogy állnak hőseink az emberi gyűlölet útjába a történelem legsötétebb óráiban, a nácik rémuralma alatt, érdemes elgondolkodni azon, hogy állunk ezzel a küzdelemmel napjainkban.

A történet abban az időben játszódik, amikor az egymás iránti gyűlölet a toppon volt. Most már békében élünk, sőt, bele születtünk, ezért kimondhatatlanul szerencsés a helyzetünk. Mondhatjuk, hogy ez nekünk már alap. Ez a probléma. A generációt, aki még tudja milyen volt a fasizmus, a kommunizmus, lassan felváltja az a generáció, amelyiknek ezek csak egy újabb magolásra váró teli oldal a történelemkönyvben. Elkényelmesedünk, ezért nem vagyunk felkészülve arra, ha esetleg megint minden a feje tetejére állna.

Amit tudatni szeretnénk veletek az az, hogy közel sem tart a biztonságunk örökké. A gyűlölet családokat szakíthat szét. Embereket ítélünk el, távolodunk el tőlük és őket okoljuk a saját problémáink miatt, csak mert valakinek más a bőrszíne, vagy mert más nem iránt vonzódik, mint mi.

*"Megfogadtam, hogy soha nem fogok csendben maradni, ha emberek szenvedését és megaláztatását látom.  
 Mindig állást kell foglalnunk!  
 A semlegesség csak az elnyomót segíti, soha nem az áldozatot.  
 A csend felbátorítja a kínzót, de nem a megkínzottat.  
 Lehetnek olyan idők, amikor nincs hatalmunk megakadályozni az igazságtalanságot, de olyan nem lehet, amikor elmulasztjuk ellene felemelni a szavunkat.”*

*Elie Wiesel*

Elie Wiesel erdélyi származású író és Holokauszt-túlélő szavai remekül mutatnak rá arra, amire történetbeli hőseink is vállalkoztak. Miután tolószékes barátjuk a rendszer áldozata lett, ők nem maradtak csendben, annak ellenére, hogy tudták milyen veszélyes feladatra vállalkoznak. A nácizmus egy olyan politikai berendezkedés, ami az élet legnagyobb, de legkisebb mozzanataiba is be kívánt avatkozni: egyrészt életről és halálról döntöttek, másrészt elvárták, hogy pont úgy lásd a világot, ahogy ők. Alex és Luther ennek mondtak ellent, nem kevés német sorstársukhoz hasonlóan: a Fehér Rózsa mozgalom diákjai, a német politikai elit egy csoportja von Stauffenberg vezetésével, vagy nem utolsósorban Hitler merénylője, Georg Elser, egy egyszerű asztalosmester is képes volt belátni a nácizmus barbarizmusát.

A náci rémuralmat végül nem hasonló ellenállók buktatták meg, hanem kívülről, katonailag lett vége a vészkorszaknak. Rendszerszintű működése megszűnt létezni, azonban elvei a mai napig léteznek, és országaink demokratikus berendezkedését veszélyeztetik. Ma már nem viselnek náci egyenruhát, és nem feltétlen hívják magukat”nácinak”, de a felsőbbrendűség érzése, a rasszizmus, és egyes csoportok elleni hergelés a mai napig része a közbeszédnek.

A populista erők előretörésével úgy tűnik, hajlamosak vagyunk arról elfeledkezni, hogy az ilyenfajta extrém nacionalizmus mindig katasztrófához vezet. A mai Németország példát mutat a múlttal való szembenézéssel, és egy központi jelentőséget tulajdonít annak a német politika, hogy a náci rezsim rémtettei soha ne merülhessenek feledésbe. Félreértés azt gondolni, hogy ezt azért teszik, mert bűnösnek tekintik magukat azokért a tettekért, melyet szüleik, nagyszüleik követtek el. Jobban mondva, akkor éreznék magukat bűnösnek, ha erről hallgatnának, és nem néznének szembe múltjuk e részével.

A fiúk menekülése a náci Németországon keresztül arra emlékeztet minket, hogy még a mai napig is emberek milliói kényszerülnek elhagyni hazájukat. Az ember okozta klímaváltozás és gazdasági vállságok hatása miatt a menekültek száma a közeljövőben még inkább nőni fog. Természeti katasztrófák és szárazság miatt egész régiók válnak majd lakhatatlanná, ha nem lépünk fel határozottabban a Föld szennyeződése ellen. A megoldás erre a jelenségre nem a bűnbakok vagy ellenségképek gyártása a menekültek személyében, hiszen ők sem jókedvükből hagyták el hazájukat.

Segíteni viszont tudunk, ha olyan politikusokat választunk, akiknek fontos az óceánok, esőerdők védelme, a szegényebbek megsegítése és menekülést kiváltó okok elleni harc, úgymint a háborúk és a diktatórikus rendszerek elleni elszánt küzdelem. Nem utolsósorban követelnünk kell azt is képviselőinktől, hogy egyrészt idehaza helyezzenek nagy hangsúlyt az oktatás fejlesztésére, másrészt minderről a fejlődő országokban se feledkezzenek meg, ahol a megfelelő oktatás kilátást adna a fiataloknak arra, hogy saját hazájukban boldogulni tudjanak és ezzel egy időben országukat is előbbre vigyék.

. Az új kihívások, úgymint a szélsőjobb előretörése, a migráció kezelése, vagy a klímaváltozás azonban mindannyiunktól megkövetelik, hogy emlékezzünk Elie Wiesel szavaira, miszerint: *„A közöny és a semlegesség az, ami a jó győzelmének a legnagyobb akadályozója”*. Ha mi nem teszünk semmit, ne várjuk, hogy a változás csak úgy jön majd magától. A technika vívmányai segítségével ma már könnyebben cselekedhetünk a jó érdekében, kiállhatunk a gyengébbekért, vagy aktívan hozzájárulhatunk közösségünk jólétéhez, mint bármikor máskor. A közöny sokmillió áldozata int minket arra, hogy emeljük fel a hangunk és ne maradjuk csendben.

Könyvünk végén főhősünk öngyilkos gondolatokkal küzd. Azért hoztuk fel ezt a témát, mert az öngyilkosságok, vagy minden egyéb, erre az útra vezető mentálhigiénés probléma, úgymint a szorongás és depresszió megelőzése is szívügyünk. Ha öngyilkos gondolataid vannak, fordulj a segélyszervezetekhez, melyek már online is elérhetőek, vagy kérj segítséget iskolai pszichológusodtól. Pótolhatatlan vagy!

**Ne felejtsük el:** Túl sok embernek kellet azért meghalnia, hogy az ilyesfajta gyűlölet ne terjedhessen tovább, így a felelősség a mi vállainkon nyugszik, hogy küzdjünk a visszatérése ellen. Ha nem teszünk a gyűlölködés ellen semmit, az legalább olyan veszélyes, mintha támogatnánk!

*Kiss Bálint Béla és Hromada Attila*